Hvala. Gospodine predsjedniče Sabora, ja ne bih počeo sa obrazlaganjem ovog prijedloga, ne vidim nikoga iz Vlade. Onda ćemo pričekati dok ne dođe netko iz Vlade. Ja tražim onda stanku dok ne dođe netko iz Vlade, jer je apsolutno nekorektno prema ovom Saboru da se obrazlaže prijedlog za pokretanje ostavke jednog od ministara a da nema nikoga iz Vlade.
… [[Govornik naknadno uključen.]] da predstavnik Vlade bude tu i ako tražite u ime kluba stanku, ok. Izvolite.
U ime kluba SDP-a tražim stanku 15 minuta.
10 minuta? 15 minuta. Određujem stanku od 10 minuta i nastavljamo u 10 i 52. … [[Upadica se ne razumije.]] Dame i gospodo zastupnici, nastavljamo sa radom. U ime Kluba SDP-a gospođa zastupnica, ne. Dobro, hvala. Onda u ime predlagača dodatno obrazloženje gospodin zastupnik Željko Jovanović. Izvolite.
Hvala gospodine predsjedniče Hrvatskoga sabora, uvaženi ministri, uvaženi kolegice i kolege. Ne vidim ovdje gospođu premijerku Kosor, pitam se da li je to zbog nedostatka hrabrosti da sluša danas brojne dokaze štete za državni proračun zbog neodgovornog upravljanja resorom ministra Kalmete, ili ju je jednostavno sram biti ovdje i braniti ministra koji je postao stručnjak za klimu u državnim tvrtkama koje vodi, riječ je naravno o posebnoj klimi korupcijskoj klimi. Iz očitovanja koje smo dobili na klupe, vidi se da je naglasak upravo na borbi sa korupcijom te je bilo za očekivati da će premijerka Kosor biti ovdje, jer da vas podsjetim premijerka Kosor je na čelu povjerenstva za mjeru antikorupcijskih akcijskih planova, nulta tolerancija i ovim pokazuje se postoji samo na papiru i samo za male ribice. Na aktualnom satu ove 15. sjednice postavio sam pitanje ministru Kalmeti, povodom njegove poznate izjave da on jednostavno nije u stanju kontrolirati sve što se događa u HAC-u, HŽ-u, Jadroliniji, Zračnim lukama i još 20-tak tvrtki koje se nalaze u području njegove odgovornosti. Zanimalo me stoga da li mi može reći koliko smo kilometara autoceste više mogli izgraditi da je on uspio kontrolirati rad uprave, nadzornog odbora HAC-a gdje su u uredu državnoj tajnika kojeg je on izabrao namještani natječaji, skladno dodjeljivani poslovi po višestruko većoj cijeni od tržišne, zapošljavali ljudi koji su u skladu sa svojim prezimenom pocrnili od sunčanja umjesto da su bili na svom radnom mjestu i da dalje ne nabrajam, kratko rečeno konstruktivno i skladno se oštećivao državni proračun pa me zanimalo da li se ministar zbog toga osjeća odgovornim i kada će podnijeti ostavku. Ministar je tada, po Sanaderovom stilu uopće nije odgovorio na moje pitanje tvrdeći da je jedino što zna to što ništa ne zna jer je sve što se događalo u Ministarstvu mora, prometa i infrastrukture izvan njegove odgovornosti. Stoga sam ga morao podsjetiti da je u proteklih 6 godina vrijednost izgradnje jednog kilometra autoceste porasla sa 4 na 12 milijuna dolara, iako su troškovi materijala i radne snage nisu rasli više od 30%, što znači da smo za te iste novce mogli izgraditi tri puta više kilometara nego što je izgrađeno u njegovom mandatu. Koncept razmišljanja cijele ove Vlade jest da su oni uvijek zaslužni a nikada odgovorni. Upravo to piše u očitovanju na naš prijedlog koji smo dobili na klupe, što sam potvrđuje da uz poznati pojam društva sa ograničenom odgovornošću mi u Hrvatskoj imamo i državu bez odgovornosti. Kolegice i kolege, sve što je uslijedilo nedugo nakon tog aktualnog sata pokazalo je da je osnovni problem ministra Kalmete a i svih ostalih članova ove Vlade, uključujući i predsjednicu gospođu Jadranku Kosor, potpuno nerazumijevanje pojma političke odgovornosti. Brojne ankete ali i svakodnevni kontakti s građanima Hrvatske pokazuju da se u Hrvatskoj vodeći problemi građana nezaposlenost i gospodarska stagnacija, te korupcija i povećani osjećaj nesigurnosti. Pri tome treba naglasiti da osjećaj sigurnosti u svojoj ukupnoj širini podrazumijeva sigurnost radnog mjesta, dobivanja plaće, dostupne zdravstvene zaštite ili školovanja djece. Sve ono što korupcija smanjuje i sve ono što dio odabranih u državnim tvrtkama u resoru ministra Kalmete nikada nije morao brinuti. Osjećaj socijalne nesigurnosti i percepcija građana o korupciji u Hrvatskom društvu, posebno u svim državnim tijelima i među političarima ukazuje na ozbiljnost i potrebu još jače borbe s korupcijom, koja se najprije ogleda naravno u iskazivanju snažne političke volje onih koji su na vlasti, a potom u realizaciji strategija i akcijskih planova. Hrvatska nacionalna antikorupcijska strategija i akcijski planovi obilježili su prvu godinu, mjere se provode a rezultata nema. Korupcije nije manje, još uvijek nemamo jačanje povjerenja građana u sustav zakonodavne i izvršne vlasti, niti povećanje broja pravomoćno osuđujućih presuda za počinitelje koruptivnih djela. Neki će reći da je to prekratak rok, da Strategija pokaže rezultate. Ja se ne slažem sa time. Nevjerojatan je jedan primjer, podatak da Strategija i akcijski plan koji je donijela Sanaderova Vlada a nastavila Vlada premijerke Kosor kao nositelj antikorupcijskih planova uopće nije predvidjela Ministarstvo gospodina Kalmete. Ne postoji sigurni mjerač korupcije, ali različita istraživanja Tica, Galupa, GFK za Hrvatsku pokazuju da percepcija o rizičnosti korupcije stalno raste ali problemi jednako ostaju. Iako je TIZI indeks za 2008. od 4,4 bio najbolji od kada se mjeri u Hrvatskoj, pad na 4,1 ove godine puno govori i upozorava. Naime, nitko ne može osporiti da u Hrvatskoj danas imamo uglavnom dobar zakonodavni okvir da smo uspostavili čvrstu institucionalnu, međusobno sve bolje koordiniranu antikorupcijsku Uskočku vertikalu, od policijskog preko državno odvjetničkog USKOK-a do Uskočkih sudova. Zašto onda nema rezultata, zašto građani ne vrednuju taj okvir većom ocjenom? Odgovore možemo naći upravo kroz prizmu afera u području odgovornosti ministra Kalmete. Odgovor je između ostalog dala i Europska komisija kada je u svom Izvješću naglasila da je politički pritisak vladajuće HDZ-ove elite na čelu sa odbjeglim Sanaderom, čija je desna ruka punih 10 godina bila upravo Jadranka Kosor, a uz nju i Božidar Kalmeta, glavni razlog zašto u Hrvatskoj nema više dokaza da antikorupcijska borba daje rezultate. Vlada je bila investitor a Kalmeta operativac. Ili kako je duhovito netko rekao, nakon INA-e državne tvrtke u resoru Kalmete postale su drugi HDZ-ov bankomat. Dakle, ako imamo dobre antikorupcijske zakone, i institucije onda razlozi neučinkovitosti tih istih institucija i zakona mogu biti na primjer da nema dovoljno novaca da institucije rade svoj posao. Premijerka Kosor nas uvjerava da vlada nulta tolerancija prema korupciji ali danas je nema ovdje da nam to dokaže i da su sva potrebna financijska sredstva osigurana. Pa ako ima novaca, onda razlog može biti da su krivi ljudi na krivim mjestima. Ali uzmimo čak pretpostavku da imamo kvalitetne ljude u policiji, u USKOK-u, na Uskočkim sudovima da oni imaju zaista osiguranu svu logistiku za svoj rad, onda je izostanak rezultata tog rada jedino objašnjenje da su politički pritisci kočili i koče, pokretanje završetak istraga sa osuđujućim presudama. I tako dolazimo do činjenice da za HDZ bez obzira vodio ga doktor Sanader ili pravnica Kosor samo afere stalne jesu. INOSTROJ", "Brodosplit", Rončevićevi kamioni, "Pliva", "INA", "Podravka", "HEP", "HŽ", "HAC", podsjetnika radi. … [[Upadica se ne razumije.]]
Molim vas pustite gospodina zastupnika da kaže ono što ima namjeru kazati.
Hvala gospodine predsjedniče. Posljednjih mjeseci vidljiv je porast istraga u brojnim korupcijskim aferama koje su se razotkrile nimalo slučajno kad je zapuhalo malo vitra. Pitam se što bi bilo da je zapuhala jedna prava senjska bura? Da li su sve afere u državnim tvrtkama u kojima traju istrage, dovoljno snažan dokaz da je u Hrvatskoj borba protiv korupcije napokon krenula u pravom smjeru? Da li su te afere dokaz spremnosti gospođe Jadranke Kosor da zbog interesa građana Hrvatske napokon raščisti s korupcijom do kraja? Naš odgovor je nisu. Zašto? Pa gdje je danas premijerka Kosor da nas osobno uvjeri da u Hrvatskoj više nema zaštićenih? Svi su jednaki kaže nam ona. Da, svi su jednaki samo neki su jednakiji. Odgovor na to pitanje dobit ćemo vjerujem danas kroz raspravu i odlučivanje o našem prijedlogu za pokretanje pitanja povjerenja ministru mora, prometa i infrastrukture, Božidaru Kalmeti. U svim dokumentima, strategijama, akcijskim planovima, udžbenicima o borbi protiv korupcije kao uvjeti od kojih se kreće u borbi protiv korupcije su integritet koji uključuje znanje, sposobnost, vještine, vodstvo, iskrenost i poštenje, zatim transparentnost i konačno odgovornost. Transparentnost ili otvorenost u poslovanju, mogućnost da javnost ima puni uvid u rad neke radne institucije, postupak javne nabave ili zapošljavanje predstavlja branu svakoj korupciji, ali dame i gospodo uz integritet i transparentnost neraskidivo je vezana odgovornost. Što je to odgovornost jednog ministra? Članak 114. hrvatskog Ustava kaže Vlada odgovara Hrvatskom saboru, predsjednik i članovi Vlade zajedno odgovaraju za odluke koje donosi Vlada, a svaki je ministar osobno odgovoran za područje svog rada. Ako predsjednica Vlada, njeni potpredsjednici te svi ministri stalno govore o nultoj toleranciji prema korupciji, a istovremeno ne poštuju članak Ustava koji jasno govori što je odgovornost svih ministara onda nema nikakve vjerodostojnosti u pričama o nultoj toleranciji prema korupciji te iste Vlade. I tako dolazimo do odgovora na pitanje koje sam maloprije postavio zašto indeks korupcije negativniji 2009. nego 2008.? Zašto građani ne vjeruju političarima državnim dužnosnicima i ne žele sudjelovati u borbi protiv korupcije? Najnovija istraživanja "Galupa" pokazuju da 84% građana ne podržava smjer kojim ide ova Vlada. 74% smatra da korupcija i gospodarska stagnacija su problemi koji aktualna vlast ne zna, ne može i neće riješiti. Dok u istraživanju "Promocije Plus" od prije 2 dana 71% građana kaže da ne vjeruje političarima jer u 50% slučajeva donose odluke samo zbog vlastite koristi, u 29% zbog pritisaka EU, a samo u 12%, ponavljam u 12% zbog interesa birača. Potvrdu ovih istraživanja vidimo u svakom potezu Vlade Jadranke Kosor. Odsustvo vizije, strateškog razmišljanja i odgovornosti prema građanima uzrokovali su ekonomsku krizu koja se nastavila u krizu društva i završila u najtežoj krizi, krizi upravljanja državom. Pri čemu tu naravno ubrajam i državna poduzeća posebno u području odgovornosti ministra Kalmete. Ako ministar Kalmeta kaže da ne zna, da nije vidio, da ne može, ali da nije ni odgovoran za to što nije znao, što nije vidio, što nije mogao, onda ovakva Vlada koja podržava takvog ministra nema vjerodostojnost jer svima nama svojim razumijevanjem neodgovornosti i odgovornosti jasno poručuju da unatoč svojim greškama, svojim aferama, svom neznanju, nesposobnosti nikada neće otići iz svojih fotelja zbog tih grešaka jer to jednostavno nije njihova misija. Ministar Kalmeta, ali to istovremeno znači i njegova nadređena predsjednica Vlade Jadranka Kosor, odgovorni su samo prema svojoj zajednici, Hrvatskoj demokratskoj zajednici, a ne Saboru RH i građanima Hrvatske. Hrvatska danas nažalost nije zemlja pravednosti. Korupcija, kriminal, nepravedni zakoni građanima ne omogućavaju jednake šanse. Dok jedni farbaju tunele, voze limuzine i ništa ne znaju niti su odgovorni za to što rade ili ne rade, drugi ostaju bez posla iako puno znaju, mnogo mogu i ako žele raditi za dobrobit Hrvatske. Uprava "HAC-a" optužena za kriminal i korupciju, dame i gospodo, nije u zatvoru jer bi zbog toga trebali dobiti izvanredni dokaz, dakle oni nisu u zatvoru. Oni su na godišnjem odmoru. Jest smještaj zatvorski, ali oni su na godišnjem odmoru i čekaju uredno svoje otpremnine. Ministre Kalmeta da li ni to ne znate? Da su na godišnjem odmoru ti ljudi? Kao što niste vjerojatno ni primijetili da vaš osobni vozač sa plaćom od 4 tisuće kuna je uspio izgraditi vilu vrijednu milijune eura. U uvjetima recesije, nelikvidnosti, porasta nezaposlenosti rastu i korupcijski rizici pa je neophodno još jače iskazivati snažnu političku volju i to djelima, a ne samo riječima te pojačati sve aktivnosti svih nositelja strategije akcijskog plana, posebno ministara u cilju prevencije, ranog otkrivanja i brzog procesuiranja svakog korumptivnog ponašanja. Još jednom naglašavam ustavni pojam odgovornosti Vlade, premijerke i ministara, jer npr. neodgovorno je donijeti državni proračun koji će značiti još veću nelikvidnost, još veću nezaposlenost i pad gospodarskog rasta, a time indirektno i potencijalnu korupciju. Neodgovorno je da premijerka Kosor zadržava u Vladi ministra koji je najprije tvrdio da u državnim tvrtkama pod njegovim nadzorom nema kriminala nego je to samo percepcija zločestih medija i zavidnog SDP-a. Zatim je malo promijenio mišljenje pa je rekao da predsjednik Nadzornog odbora kojeg je on izabrao i postavio da nadzire "Hrvatske autoceste" odlazi zbog obiteljskih razloga, a vrhunac je bio kada su čelnici uprave koje je opet on izabrao, otišli zbog loše klime. Da, zaista je bila loša klima, prvoklasna korupcijska klima. "Trenutak istine" emisija jedne tv kuće nije posebno vrijedna, ali vjerujte mi ministar Kalmeta, premijerka Kosor, da ne govorim o Ivi Sanaderu, ne bi prošli ni prvo pitanje u toj emisiji. Ministar koji je stvorio blagodatnu klimu za procvat korupcije dobiva nepodijeljenu podršku članova Vlade bez obzira iz koje stranke došli, pa će biti vrlo zanimljivo danas čuti kako koalicijski partneri HDZ-a objašnjavaju sebi i svojim biračima pojam njihove odgovornosti za pelješenje državnog proračuna u korupcijskim aferama. Uz ovakvo neodgovorno ponašanje premijerke, njenih ministara, čitave Vlade, Hrvatska još dugo neće dosegnuti indeks percepcije korupcije 5. koji bi značio i porast inozemnih ulaganja otprilike 6 milijardi. Dvostruko više od harača na plaće i mirovine ili godišnji iznos štete za gospodarstvo zbog korupcije iako postoje procjene da nas je HAC koštao 8 milijardi kuna, ali ministar za to ne zna, nije vidio, nije čuo, a izgleda ni premijerka. Znam da ništa ne znam, kaže naš ministar. Ja sam očekivao da će premijerka reći, drag mi je Božidar, ali draža mi je istina, draže mi je poštenje i odgovornost. Umjesto da se premijerka ogradi od za ništa odgovornog ministra Kalmete, ministar Kalmeta se čak ograđuje od premijerke u poticanju i rasvjetljavanju korupcijskih afera ističe on Sanadera kao začetnika protukorupcijske borbe. Da gospodine Kalmeta, zaista ste u pravu. U pravu ste na neki način, jer nema nijedne korupcijske afere u proteklih 6 godina čiji putovi ne vode prema vašoj Vladi i testiranja antikorupcijskih kapaciteta u Hrvatskoj započeo je upravo Sanader, pletući mrežu korupcije koju je ovih 6 godina ispretvala Hrvatsku kao politički model vladanja HDZ-a i njihovih sponzora i partnera. Pa budimo ozbiljni dame i gospodo. Nisu borbu protiv korupcije omogućili ni Sanader, ni Kosor, nego batina Europske komisije i pritisak medija i javnosti. Hrvatska treba više pravednosti i odgovornosti i transparentnosti da bi uspjela u borbi protiv korupcije i zašiti kvalitete života svih građana Hrvatske. Hrvatskoj je potrebna nova generacija političara koji će pojmove odgovornosti i transparentnosti prema građanima Hrvatske, a ne članovima partije, stranke ili zajednice biti uvjet postupanja u svakom trenutku. Upravo iz svega navedenog, na temelju članka 115. Ustava Republike Hrvatske, te članka 113. Poslovnika Hrvatskog sabora, zastupnici SDP-a u Hrvatskom saboru podnose današnji prijedlog za pokretanja pitanja povjerenja ministru mora, prometa i infrastrukture Božidaru Kalmeti, jer snosi političku odgovornost za teške kriminalne i koruptivne radnje u Hrvatskoj cestogradnji, Hrvatskim autocestama, Hrvatskim cestama, Autocesti Rijeka-Zagreb, jer snosi političku odgovornost za teško stanje i za sumnje i koruptivne radnje u tvrtki HŽ Holding, te za učestale prometne nesreće na hrvatskim željeznicama. I treće jer snosi političku odgovornost za loše stanje na hrvatskom. Gospodine predsjedniče, molim vas da umirite. ... [[Upadica se ne razumije.]] Hoću, ali tražim da umirite.
Ja ću intervenirati kada to ne bude moguće da vi govorite. A vi možete govoriti.
Ne mogu, ne mogu. Smeta mi buka.
Ili ćete govoriti ili nećete govoriti. Izvolite.
Evo to je još jedan primjer kako se u ovom saboru štiti pravo saborskih zastupnika da govore. Dakle, ove tri točke koje sam naveo zbog kojih tražimo pokretanje postupka povjerenja ministru Kalmeti, detaljno su opisane u materijalima koje ste dobili. I kada bih obrazlagao svaku točku, nema gospođe Kosor da joj to kažem, 5 dana ne bi bilo dovoljno. 5 dana je potrebno za svaku točku. Dakle, 15 dana bi trebali sjediti ovdje kada bih išao točku po točku obrazlagati zašto ministar Kalmeta zaslužuje da izgubi povjerenje u ovom Saboru. Stoga ću navesti samo nekoliko detalja, a ostalo ćemo obrazložiti ukoliko bude potrebno. Unutar Hrvatske cestogradnje stvorena je sprega svih sudionika u izgradnji cestovne infrastrukture i značajnih investicijskih građevina. Sudionici te koruptivne sprege su Ministarstvo mora, prometa i infrastrukture, tvrtke Hrvatske autoceste, Hrvatske ceste, autocesta Rijeka-Zagreb, tvrtka Institut građevinarstva Hrvatske, te čitav niz interesnih tvrtki ili njihovi konzorcij koji su sudjelovali u cestogradnji. Poslovi vezani za cestogradnju obilježeni su izigravanjem Zakona o javnoj nabavi, pogodovanjem natječajima koji su unaprijed dogovoreni posebnim uvjetima natječaja u projektnom, tehničkom, tehnološkom i troškovničkom smislu. Na takve natječaje prijavljivalo bi se više subjekata simulirajući tržišno natjecanje izigravajući postupke javne nabave da bi se po postizanju visoke cijene posao izvršavao u suradnji više subjekata tj. dogovorno. Imali smo klasični primjer dogovorne ekonomije u javnoj nabavi. Vjerujem da bi se mogao napisati i magisterij i doktorat o tome. Unatoč takvom umjetnom podizanju cijene radova u tijeku radova ona se dodatno podiže ugradnjom zamjenskog građevinskog materijala, nepotrebnim projektnim rješenjima i slično. Tragično je objašnjenje predsjednice Vlade Jadranke Kosor kako resorni ministar nije znao što se događa u sektoru cestogradnje, te kako nije bio upućen u eventualne kriminalne radnje. Ne možemo to prihvatiti. Gospodin Kalmeta na čelu ovog resora punih je 6 godina kroz to je razdoblje često puta bio upozoravan i putem medija ali i kroz brojna zastupnička pitanja, rasprave u Hrvatskom saboru, putem kojih je dobio konkretne podatke koji su ukazivali na kriminal i malverzacije u cestogradnji. Izostankom neophodnih ulaganja u Hrvatske željeznice one su godinama gubile na svojoj temeljnoj djelatnosti, konkurentnosti i isplativosti. Razvoj željeznice u Hrvatskoj u potpunosti je zaustavljen čime u samom sustavu ali i Republici Hrvatskoj nanesena ogromna šteta. Ministar Kalmeta osobno, naglašavam osobno ovaj put, je jamčio modernizaciju, ali se ništa nije dogodilo. Dakle, ako ministar Kalmeta ne priznaje zapovjednu odgovornost, jer on kaže, njegov posao je samo strategija, onda su HRvatske željeznice razlog zašto zbog ne postojanja strategije ministar Kalmeta zavređuje da ne dobije povjerenje ovog Sabora. Hrvatske pošte. Nacionalni javni operater nalazi se danas pred najneizvjesnijim razdobljem svoje duge povijesti. Svi kumulirani problemi koji su rezultirali ogromnim gubicima osnovne djelatnosti javnog operatera danas su došli do vrhunca. Naime, dok je gubitak iz osnovne djelatnosti za 2006. iznosio 82 milijuna kuna, isti se u 2007. popeo na rekordnih 139 milijuna kuna, povećanje gubitka od nevjerojatnih 69%. Premda je planom poslovanja bio predviđen pozitivan rezultat. Gospodin ministar kaže, zadužen je za strategiju, strategije u Hrvatskim poštama nema, dakle još jedan dokaz o nužnosti izglasavanja nepovjerenja. Nema nikakve razlike u Polančecovoj odgovornosti za slučaj Podravke i Kalmetinoj odgovornosti za afere u cestogradnji, ugroženu sigurnost i učestale prometne nesreće na željeznicama, kao i potpuni kaos na tržištu poštanskih usluga ili u Hrvatskoj pošti. Dvostruki kriteriji premijerke ali i koalicijskih partnera mogu samo pokazati i dokazati da su im važniji mir u stranci nego borba protiv korupcije i interesi građana Hrvatske. Na ovom mjestu podsjećam sve nas ovdje, ali posebno gospodina Kalmetu i na željezničku tragediju kod Kaštela, kada su spoj nepotizma, neodgovornosti, netransparentne javne nabave, mita i korupcije uzeli 6 ljudskih života. Ministar Kalmeta ponudio je tada ostavku. Gospodine Kalmeta rekli ste da nudite ostavku zbog zapovjedne odgovornosti. 6 mjeseci kasnije uporno ponavljate da zapovjedne odgovornosti nema. Milijarde kuna nestale su u HAC-ovim aferama kao i pojam odgovornosti ministra koji se izgleda ovaj puta zabrinuo da bi njegovu ponudu premijerka Kosor da ima snage vjerojatno objeručke prihvatila, nadajući da će dvojac Kalmeta-Sanader, uskoro imati ozbiljne razgovore sa ozbiljnim ljudima čiji je zadatak otkriti gdje je nestao novac iz državnog proračuna. Zaključno jedno od ključnih pitanja koji si danas u Hrvatskoj mnogi postavljaju bez obzira radilo se o SDP-u, HDZ-u, javnosti, inozemnoj javnosti, da li Jadranka Kosor i njeni ministri uopće razumiju pojam odgovornosti. Dame i gospodo, sjetimo se ministrice zdravstva Ane Stavljenić Rukavine kakva je njena odgovornost bila za aferu Baxter. Što je ona mogla znati? Što je mogla vidjeti? Ali gospođa je ostala jedina do sada koja je sama od sebe podnijela ostavku. Razmislite o tome gospodine Kalmeta. Uporno negiranje zapovjedne odgovornosti znači da nam poručujete da nikad nećete odgovarati ni za korupciju, ni za bilo drugo što počinite, a da za to ne proglasite svoje zasluge. Božidar Kalmeta već šest godina vodi resor u kojem je stvorio blagodatnu klimu za procvat korupcije i kriminala. Ali on o tome ništa ne zna. Dozvoljava da ga vozaju vozači i farbaju državni tajnici. Ministar Kalmeta, premijerka Kosor i cijela Vlada peru ruke od odgovornosti u štetama koje su veće od vrijednosti jednog državnog proračuna, a koje su uzrokovane korupcijom i kriminalom u državnim tvrtkama u proteklih šest godina i po procjenama Svjetske banke iznose 120 milijardi kuna. U pravu je ponavljam Božidar Kalmeta kad kaže da je Ivo Sanader započeo borbu sa korupcijom jer su njime USKOK i DORH dobili dovoljno materijala da nam dokažu da mogu raditi svoj posao. Neće im biti lako. Jer tko želi biti hrvatski zviždač kada za to nagrada nije milijun, nego batina, suspenzija ili otkaz. Ne treba zaboraviti da je Sanaderova desna ruka deset godina bila Jadranka Kosor, te kao i Božidar Kalmeta iza kojeg je sada stala preuzima odgovornost za svu štetu koju su u Hrvatskoj u svim tim godinama nanijeli. Ovo je bila posljednja prilika da se premijerka Kosor pokaže snagu, ozbiljnost, hrabrost i autoritet, da se distancira od korupcijskog modela koji je stvorio njen prethodnik Ivo Sanader. Nakon što je okom i skokom pratila Sanadera premijerka Kosor čuvajući ministra Kalmetu postaje dvostruko odgovorna. Nameće se logičan zaključak. Ukoliko gospođa Kosor ne zatraži ostavku gospodina Kalmete više nije dovoljna samo ostavka ministra Kalmete već i premijerke Kosor i cijele ove Vlade. Čak i da nisu sami direktni učesnici u koruptivnim radnjama njihova politička odgovornost traži podnošenje ostavke. Opravdanje da nisu znali da korupcija u kojoj sudjeluju ljudi koje su oni izabrali da upravljaju državnim tvrtkama samo je dokaz da su nedorasli funkcijama koje obnašaju. Hrvatski građani zaslužuju da ih vode ljudi koji znaju, žele i mogu osigurati veću kvalitetu života svima, a ne samo HDZ-ovim sponzorima i stranačkim dužnosnicima. To je jedino što uz čuvanje svojih fotelja radi ova Vlada sa Ivom ili Jadrankom potpuno isto. Detaljni popis i obrazloženje dobili ste u pisanoj formi. Tijekom ove rasprave sa svojim kolegama prema potrebi dodatno i podrobno ćemo opisati svaki naš navod. Današnja rasprava pokazat će hrvatskoj javnosti da nisu svi političari isti. Jedni su u HDZ-u i sa HDZ-om u koaliciji, ostali su u oporbi. Uostalom, Vladu HDZ-a u interesu građana Hrvatske treba što prije smijeniti.
Dame i gospodo. Po jutru se dan poznaje, pa očekujem vrlo dinamičnu najblaže rečeno raspravu danas. Ali za to treba imati i živce, znate, pa vas ja upozoravam na čuvanje živaca. Naime, bili smo neki dan u jednom europskom parlamentu gdje, dozvolite da to malo objasnim je li, gdje nitko nikoga nije slušao. Bilo je jedno deset tamo grupa što su razgovarali dok je govornik ovdje, tamo za govornicom govorio. Njemu to ništa nije smetalo, on je nastavio. I gospodin Jovanović je mogao govoriti jer nisu zastupnici nadglasali njega. On je jasno govorio, čulo se i tako je u redu da se čulo, naravno je li. Međutim, opominjati predsjedavajućeg bi bilo jako uvjerljivo da su prije nekoliko dana isti zastupnik i njegovi kolege kad se ovdje digla bura i galama da nije mogao čovjek ostati u ovoj sabornici da su intervenirali u tom pravcu pa stišavali svoje kolege. Niste? Pa prema tome, ne možete tražiti ni kad je to mnogo blaže u ovom slučaju. Ali mislim i pozivam sve zastupnike i zastupnice da se korektno ponašaju, da ne vrijeđaju jedno drugog. Sve se može politički iznijeti u raspravi, a da to ne bude osobno vrijeđanje i nešto još i gore. Molim vas, sve opominjem gledajući lijevo, desno i u središnjicu ove sabornice. Da bi to moglo biti podnošljivo mi smo, bilo je osporavano da li se uopće može ispraviti netočni navod kad se govori u ime kluba. Može, to nije nitko do sada uspio dokazati da ne može na temelju Poslovnika, pa ja najavljujem radi vaših živaca i mojih 22 netočna, ispravka netočnog navoda na uvodno izlaganje, a počet ću sa gospođom Nevenkom Marinović koja se prva javila. Izvolite.
Hvala. Evo ispravljam netočan navod gospodina Jovanovića da je cijena po kilometru izgrađenih autocesta višestruko porasla. Ja zaista ne znam gospodine Jovanoviću koje ste vi ili potpisnici interpelacije dionice uspoređivali. Na sreću imali ste priliku otvoriti samo ovu koju ću ja navesti koja je usporediva. Argumenti kažu ovako: Dionica Bosiljevo II Josipdol koja je otvorena 2003. u duljini od 27 km cijena joj je bila 6,73 milijuna eura po kilometru, a dionica Šestanovac – Rača koja je otvorena 2008. godine duljine 40 km cijena joj je bila 6,67 milijuna eura po kilometru. Smanjenje troškova.
Ispravak gospođa zastupnica Vesna Buterin.
Hvala lijepa. Gospodin Jovanović je u svom uvodnom izlaganju zapravo naveo niz netočnih navoda, međutim ja ću ovdje ispraviti samo jedan, a već je naglasila to i moja kolegica Marinović, gdje dakle gospodin Jovanović kaže da su kod poslova ugovaranja izgradnja autoceste u Hrvatskoj cijene višestruko veće od tržišnih. Gospodine Jovanoviću, to je potpuno netočno. Ja ću vam ovdje sada navesti neke međunarodne usporedbe cijena kilometara autocesta u drugim državama. Pa je tako novo ugovorena cijena po kilometru u Švicarskoj i Francuskoj 34 milijuna eura. U Republici Slovačkoj cijena po kilometru iznosi 32 milijuna eura. U Republici Mađarskoj 11 milijuna eura, a u Republici Hrvatskoj 7,9 milijuna eura po kilometru. Međutim gospodine Jovanoviću, kada govorite o višestrukom povećanju cijena, onda vas ja ovdje kao zamjenika gradonačelnika Rijeke pozivam da ispitate zašto je cijena bazena na Kantridi u Rijeci u roku od 6 godina porasla sa početnih 73 milijuna kuna na 400 milijuna kuna?
Molim vas nemojte produžavati više od dvije minute. Morat ću vas prekidati. Na žalost ne mogu isključiti kada se priključivao. Na redu je gospodin zastupnik Frano Matušić. Izvolite.
Zahvaljujem gospodine predsjedniče. Pa naime nije se znalo je li kolega Jovanović mislio na neku drugu instituciju, jer je spominjao ovdje neku gospođu Pokos, pa nismo znali o čemu se radi. A i kolega Jovanoviću, kad već govorite o političkoj odgovornosti, rekli ste da HDZ ne zna što je politička odgovornost. HDZ itekako zna što je politička odgovornost i zna da je najbolje provjeriti tu odgovornost i ponašanje svoje na izborima. Pa smo to proveli na izborima, pobijedili smo na lokalnim izborima prije par mjeseci. Jedino kao što smo i 2007. pobijedili na izborima. Razumijete? Osim što ste ovdje nastupili u maniri najboljeg komunističkog … [[Govornik se ne razumije.]] , pa ste bili državni odvjetnik i sudac istovremeno. Danas za ovom govornicom najbolje ste pokazali rečenicom na kraju zapravo što je vaš cilj. Jednoga po jednoga, … [[Govornik se ne razumije.]] Vladu Republike Hrvatske, bez obzira na to što nemate nikakvih argumenata, a o korupciji i pljački koji su vaši ljudi radili ćemo danas govoriti. O tome ćemo govoriti.
Hvala. Imamo ispravak. Molim vas, ispravak gospodin Stjepan Kundić. Molim vas u okviru vremena.
Kolega Jovanović je rekao na početku uvodno. Kaže u sabornici nema gospođe premijerke zbog toga jer ju je sram možda ove teme. To je netočno. Gospođa premijerka je, ako vi niste to znali, ali to zna narod hrvatski, je vrlo hrabra i visoko moralna osoba koja i sama inzistira na ovakvim raspravama, i poručuje javnosti kroz medije da ako treba će trajati i pet dana jer ako treba. Jer ovaj maštovito staljinistički prijedlog SDP-a i hajka na HDZ neće proći budući da je put neistinitog horora.
Ispravak, gospodin Dragan Kovačević.
Hvala lijepa. Naime, ispravio bih netočan navod gdje je gospodin Jovanović konstatirao da se u Hrvatskoj cestogradnji radovi izvode po višestruko većim cijenama nego što su to tržišne. Gospodine Jovanoviću, hrvatsko tržište nije zatvoreno, cijene se licitiraju na javnim natječajima, na međunarodnim natječajima, a za vašu informaciju očito ne znate, prema podacima EUROSTAT-a, od 33 zemlje u Europi, Hrvatska je na 31. mjestu, što znači da je povoljnija, odnosno da ima niže cijene izvođenja radova od 30 zemalja.
Hvala. Gospodin zastupnik Josip Đakić.
Gospodine predsjedniče Hrvatskog sabora. Netočna je tvrdnja gospodina Jovanovića da je predsjednica Vlade i njezino ponašanje neodgovorno, kao i ministara u hrvatskoj Vladi. Želim to osporiti time što je premijerka odlučnom borbom i nultom tolerancijom na korupciju i kriminal učinila sve kako bi sve one koji su eventualno pod sumnjom za bilo kakva nedjela sankcionirala i dala potporu institucijama da to odrade. Nadam se da će institucije doći i do svih onih koruptivnih djela koja su učinjena prije HDZ-ove Vlade i da će tada biti kompletno riješena Hrvatska od onih koji su upleteni u korupciju i kriminal.
Ispravak, gospođa Ivanka Roksandić.
Gospodine potpredsjedniče. Pa ja bih rekla u ovom vašem političkom pamfletu, kolega Jovanović vi niste iznesli niti jedan argument. To je zaista samo bila jedna politička osuda. A ja ću iznijeti argumente koje vi navodite u vašoj interpelaciji. Rekli ste da u Hrvatske željeznice nije uloženo apsolutno ništa, a da je ministar Kalmeta jamčio to. A ja ću potvrditi drugačije. Od 2000. do 2003. prosječno godišnje ulaganje u HŽ bilo je 647 milijuna kuna, a zamislite od 2004. do 2008. milijardu 348 milijuna kuna. Čak 208% više. Ja jesam profesorica hrvatskog, ali računat i čitat tablice znam.
Gospođa zastupnica Dubravka Šuica. Izvolite.
Pa evo ja bih se isto osvrnula na cijenu dionica autoceste gdje je gospodin Jovanović rekao da je porasla cijena s 4 milijarde na 12 milijardi dolara. Bila je već, jedan je bio ispravak u odnosu na Šestanovac … [[Govornica se ne razumije.]] i Posirjevo-Josip dol, a ja ću se poslužiti drugim primjerom, gdje je Breznički hum-Novi Marof, koja je otvorena 2003. godine koštala 6,6 milijardi eura, a Vrbovec-Bjelovar 2009. godine 5,5 milijardi eura, što je smanjenje za 17%. Znači jednostavno nisu vaši podaci, niste u pravu. Isto tako bih željela reći, ispraviti navod gdje ste rekli da je ova Vlada i premijerka je odgovorna jedino prema HDZ-u i toj zajednici, a ne prema cjelokupnoj zajednici. Mislim da su svi ovi primjeri očiti dokaz da to nije točno.
Ispravak gospodin Franjo Lucić.
Hvala lijepo. Pa evo također bih ispravio netočan navod gospodina Jovanovića kada govori o cijeni koštanja jednog kilometra autocesta gdje tvrdi da to košta od 4 do 12 milijuna dolara. Ako je rekao dolara, onda ta njegova tvrdnja doista pobija sve ono za čega nas do sada optužuju, jer ako govori u dolarima onda je to i jeftinije nego što smo gradili cestu u eurima. Pa prema tome gospodine Jovanoviću, vidi se da vaša izlaganje ne odgovara činjeničnom stanju, a da je prosječna cijena gradnje autocesta 7,9 milijuna eura. A protekle godine 6 milijuna i 750 tisuća eura. Nemojte obmanjivati javnost, jer imamo točne podatke za razliku od vas.
I ispravak gospodin zastupnik Ivan Bagarić.
Zahvaljujem, gospodine predsjedniče. Kolega Jovanoviću, HAC nije nikakav HDZ-ov bankomat, ma koliko vi svoje optužbe iznosili bezosjećajno kao kakav automat. Prozvali ste premijerku i kazali kako je proračun donesen neodgovorno. Sa socijalnog aspekta, gospodarskog, sa obrazovanja, sa stajališta branitelja, jedino je moguće bilo donijeti ovakav proračun i nikako nije neodgovorno. Mi vjerujemo premijerki. Javnost vjeruje premijerki. Ja sam uvjeren da i vi vjerujete premijerki. Uvjeren sam. Zašto ljudi ne vjeruju političarima? Pa upravo iz ovog razloga. Vi ste izišli, optužili, osudili bez ijednog argumenta. Pa to ruši kredibilitet hrvatskih političara. A s druge strane tko god da je neodgovoran, bio u Hrvatskim cestama, bio bilo gdje nek odgovara.
Hvala. Gospodin Krunoslav Markovinović. Izvolite.
Evo ispravljam navod kolege Jovanovića koji optužuje ministra za nesreće na vlakovima, posebno nesreću kod Rudina, ja bih preporučio jednostavno da pita svog političkog mentora Slavka Linića koji je nabavio 8 nagibnih vlakova, neadekvatnih za staru Ličku prugu i treba reći po dvostruko većoj cijeni, pri tom gubitak još domaćih poslova 120 milijuna kuna i slično i opet napominjem prije nesreće jedan normalan vlak je prošao bez posljedica. Evo, toliko.
Hvala. Gospodin Boris Kunst izvolite.
Pa kolega Jovanović je netočno naveo da je kriza upravljanja državom trenutno, jedino ako je možda mislio i proziva predsjednika Republike koji je na odlasku, ali moram reći da u ovom svom dijelu koji je navodio nije naveo niti jedan konkretan primjer, niti jedan konkretan razlog zbog čega uopće optužuje ministra prometa i veza, on je to rekao za koruptivne i kriminalne radnje, ali nije imao niti jedan konkretan dokaz koji bi izrekao. To su sve bile pretpostavke paušalna nagađanja, zato znate kolega Jovanović dok drugi farbaju tunele, nemojte bi farbati Hrvatsku javnost, a mislim da se ste sve najbolje rekli kada ste rekli treba smijeniti ovu Vladu, to je u principu vaš animozitet prema vlasti a ne prema ministru.
Hvala. Gospodin zastupnik Gari Capelli.
Poštovani predsjedniče ispravio bih više netočnih navoda, ali bitni je to da gospodin Jovanović kaže da građani nemaju povjerenja u političare, pa normalno da nemaju a upravo on je jedan od takvih koji to potiču. A to je da na državnoj razini proziva sve, ali zaboravlja da u protekle 4 godine od 2005. do 2008. u gradu Rijeci potrošeno je preko 130 milijuna kuna strogo namjenskih sredstava, što je nalaz revizije, i što je vrlo evidentno jasno. On s tom Rijekom s kojom se hvali. Pa neka se hvali i dalje s Rijekom. Drugo, ima dvostruke kriterije da na državnoj razini traži programsko vijeće, televizije i sličnih stvari, a na kanalu RI kaže vjerujte meni na časnu riječ da ne treba programsko vijeće nego meni vjerujte. E pa toliko o vašem vjerovanju.
Hvala. Javio se za povredu Poslovnika gospodin zastupnik Jovanović.
Gospodine predsjedniče Hrvatskoga sabora, bolje je da na vrijeme intervenirate i upozorite zastupnike da ispravak netočnog navoda koriste u skladu sa Poslovnikom. Evo, što je sada gospodin sada ispravio, koji navod je ispravio i na koji način, koji moj navod je ispravio, neka on kaže što je ispravio. Članak 209. da bi ova rasprava imala danas neki dignitet, upozorite saborske zastupnike da koriste Poslovnik u skladu onako kako je zamišljeno.
Gospodine zastupniče, upozorit ću svakog zastupnika koji ne kaže ispravljam netočni navod. Kao što je tradicija u ovom Saboru, pa kada bi bili vjerodostojni pa tu istu primjedbu uputili zastupnicima svoga Kluba, onda bih ja to mogao i prihvatiti. Ovako selektivno i uvijek negdje drugdje gledati a ne oko sebe. To ne prihvaćam. Gospodin zastupnik Jerko Rošin ispravak netočnog navoda.
Evo i mene predsjedniče, dva slova da rečem. Ja ispravljam jedan generalni navod zaključka kolege JOvanovića, premda se osula paljba na njega, on je govorio u ime 32 čovjeka, pa onda nije sve njegovo mišljenje, nije samo on. Ispravak navoda da je Vlada nesposobna, to nije točno. To može biti mišljenje ali nije dokazana tvrdnja, ja ne osporavam njemu na takvo mišljenje, ali postoje i druga mišljenja i većina drugih mišljenja su drugačija od njegovih mišljenja. I onda bi trebalo biti da je ta druga većina druga istina nego što je ta istina. Malo ide ovako za pokazati koliko je relevantno to što je rekao.
Očito je da je u ovom slučaju gospodin Jerko Rošin priznao da on ispravlja mišljenje. Ispravio je mišljenje koje on smatra da nije točno mišljenje. E vidite, u kakvoj se poziciji nalazi predsjedatelj na ovim sjednicama i tvrdim preko 90% je ovakvih ispravaka navoda i s jedne i s druge i treće strane, pa vas molimo nemojte dizati za povredu Poslovnika jer je ovo što sam rekao način kako se ispravljaju netočni navodi, već tradicija, pa prema tome stečena jedna prava u Hrvatskom saboru, koje treba promjenom Poslovnika ispraviti i točno precizirati što je to ispravak netočnog navoda. Zato vas molim nemojte produžavati ovu raspravu dizanjem, jer ću ja morati onda kada vi to učestalo radite izazvati možda onakve reakcije koje sam prije možda 15 dana izazvao, ali ne znam kako drugačije voditi ovaj Sabor. Hvala vam. Na redu je gospođa zastupnica Ana Lovrin. Izvolite.
Hvala lijepa gospodine predsjedniče. Pa zastupnik Jovanović je izrekao tvrdnju da je nulta stopa tolerancije o kojoj govori premijerka Kosor samo mrtvo slovo na papiru i vrijedi samo za male ribice. Dakle, to je netočno, iz razloga što je nizom izmjena zakona u području kaznenoga prava su otvorene mogućnosti i onda se u praksi i realiziralo u posljednje dvije godine čitav niz postupaka, kazneno pravnih postupaka u korupcijskom području dakle 170 nepravomoćnih presuda i to protiv visokih državnih dužnosnika, sveučilišnih profesora, sudaca, državnih odvjetnika, čelnika javnih institucija i u recentnoj zadnjoj takvoj akciji „Dubai“, gdje je osuda nepravomoćna na 4 godine zaplijenjeno je primjenom instituta proširenog oduzimanja imovinske koristi 3 milijuna 600 kuna, i ako gospodin Jovanović misli da su to male ribice, ja ne mislim da su male ribice, a zaplijenjeno je daljnjih 20 milijuna kuna.
Hvala. Gospođa zastupnica Suzana Bilić VArdić ispravak.
Hvala lijepa. Kolega Jovanović je rekao citiram: „ministar Kalmeta kriv je između ostalog za učestale željezničke nesreće“, što naprosto nije točno. Kolega, koliko znam ministar ne vozi vlak, isto tako nije bio član Vlade u vremenu nabavljanja 8 nagibnih vlakova izravnom pogodbom na kredit i bez ikakve studije opravdanosti o kojima je već govorio kolega Markovinović. I za ovu promašenu investiciju nesposobne uprav ei politike koju je vaša stranka SDP vodila nije nitko do sada odgovarao. Kolega, puno biste vjerodostojniji bili kada biste krenuli od sebe iako ste u raspravi rekli da ono što vrijedi za gospođu Anu Stavljenić Rukavina ne vrijedi i za ministra Kalmetu. Poslušajte što ste rekli.
Hvala. Gospodin zastupnik Ivan Salapić, također ispravak.
Hvala lijepo gospodine predsjedniče. Ispravio bih netočan navod gospodina Jovanovića kada se tiče pitanja "Hrvatske pošte" da ne postoji strategija razvoja "Hrvatske pošte". Gospodine Jovanović Vlada RH je 19. ožujka 2008. godine donijela Strategiju razvoja tržišta poštanskih usluga u RH, a uprava "Hrvatske pošte" 2008. godine donijela je strateški plan razvoja "Hrvatske pošte". Ono što treba naglasiti zbog sigurnosti 11 tisuća 300 zaposlenih radnika u "Hrvatskoj pošti", "Hrvatska pošta" je jedna od rijetkih javnih poduzeća koje u ovoj kriznoj godini ostvarila operativnu dobit od više od 138 milijuna kuna. Zbog 11 tisuća 300 radnika sigurnosti "Hrvatske pošte" i njihovih obitelji ovdje treba govoriti samo istinu, a istinu je jasna i treba samo dobro pročitati materijale i ključne argumente. Postoji strategija i strategija vodi sigurnosti radnika i radnih mjesta u "Hrvatskim poštama". Hvala lijepo.
Hvala. Ispravak gospođa Karmela Caparin, izvolite.
Hvala lijepa gospodine predsjedniče. Netočan je navod da ovo ministarstvo nije uložilo u razvoj željeznice i da je potpuno zaustavljen taj razvoj, a kako je tekao ciklus ulaganja u "Hrvatske željeznice" najbolje govore uložena sredstva u izgradnji. I žao mi je da kolega u svom izlaganju nije niti jedan navod u ciframa naveo da bi ispravio i da bi dokazao nešto što je netočno za ovo ministarstvo. Pa navodim, od 2000. do 2003. godine ukupno je u infrastrukturu investirano tisuću 368 milijuna kuna, a od 2004. do 2008. 4 tisuće 130 milijuna, dakle 300% više. Za istaknuti je da je od 2000. do 2003. godine obavljen remont za 173 km pruge, a za 2004. do 2008. 349 km. Do 2003. naime, ukupno je u infrastrukturu investirano tisuću 368 i ponavljam, a od 2004. do 2008. 4 tisuće 130 milijuna kuna, dakle 300% više. Imat ću prilike još ispraviti. Hvala.
Hvala. Ispravak gospodin zastupnik Goran Marić.
Hvala. Ispravljam navod kolege Jovanovića kojim je kazao da je stanje i poslovanje u "Hrvatskim poštama" na najnižoj mogućoj razini i kojim je tu tvrtku uzeo kao primjer neracionalnog ponašanja, a uporište svojim tvrdnjama najčešće pronalazi u medijima. Ti isti mediji kažu da taj podatak nije točan. Naime, u današnjem broju jednoga tjednika kaže se i navodi "Hrvatsku poštu" kao ponajbolje poduzeće u Hrvatskoj, a za čelnog čovjeka citiram kaže: "Osvjetlao obraz državnim poduzećima." Mediji kažu da vaš navod nije točan. Hvala.
Hvala. Ispravak, gospodin zastupnik Mario Zubović.
Hvala lijepo gospodine predsjedniče. Evo ja ću odmah ispraviti navod. Gospodin Jovanović je u ime kluba SDP-a rekao da se Vlada ne bori protiv korupcije. To jednostavno nije točno. Sve ove zakone koje je ovaj Sabor donio samo u prvoj polovici ove godine, da bi moglo funkcionirati Državno odvjetništvo, USKOK i policija provoditi istrage, dokazuju da se hrvatska Vlada bori protiv korupcije. A ja bih vas molio da još jedanput izađete za govornicu i date barem jedan argument protiv našeg ministra Kalmete.
Hvala. Ispravak, gospodin zastupnik Dragan Vukić.
Hvala gospodine predsjedniče. Gospodin Jovanović često je spominjao riječ odgovornost, zapovjednu odgovornost, političku odgovornost i rekao da Vlada i ministri članovi HDZ-a ne razumiju pojam odgovornosti. To je potpuno netočno. Sve HDZ-ove Vlade su uvijek bile, jesu i bit će odgovorne prema Hrvatskoj, a zato smo i nagrađivani na svim izborima dosada. Ili bi vi i narod možda smijenili? Vašom raspravom nas niste uvjerili ništa, ali da vam pomognem. Daleko vjerodostojniji bi bili možda da zakažete jedan seminar na temu korupcije koji bi bio na temu "Riječka banka". Pretpostavljam da bi vam vaši kolege iz stranke, možda Obersnel i Linić, pomogli u tome i bili bi daleko uvjerljiviji. Hvala lijepo.
Ispravak, gospodin Ante Kulušić.
Gospodine predsjedniče za ispravit sve što je krivo kazano trebalo bi nekoliko dana, a ja ću samo ispraviti jedno. Kaže da je gospodin Kalmeta stvorio klimu za procvat kriminala. Što ste vi gospodine meteorolog pa da ste klimu? Što nije istina, međutim gospodin Jovanović je pročitao jedan obični politički pamflet, da ne kažem nešto slično kao manifest, međutim on bi trebao najprije počistiti u svom dvorištu. Počistiti u Rijeci, a ja ću kazati samo nekoliko primjera. Dodat ću samo da je sa svim izrečenim, mislim da je kompromitira i tijelo na kojem je čelu jer ništa arugmentirano nije kazao protiv gospodina Kalmete pa ću kazati samo primjer u Rijeci gdje grad Rijeka se ne javlja na natječaj za jedno zemljište koje košta 16 tisuća eura da bi nakon 5 dana, 16 milijuna eura, da bi nakon 5 dana to isto zemljište uzelo u najam na 15 godina. Bazen koji je započet sa 73 milijuna kuna, završio je na 400 milijuna kuna. Pa jedno parkirno mjesto u garaži od 40 tisuća eura, mislim da bi, neću ja pozivat nikoga kao što je pozivano ovih dana ali mislim da bi USKOK trebao svratit malo tamo.
Hvala, hvala. U ime Vlade govorit će gospodin Darko Milinović, potpredsjednik Vlade i ministar zdravstva i socijalne skrbi. Izvolite.
Hvala gospodine predsjedniče. Dame i gospodo ja dijelim mišljenje onih koji su razočarani sa rekao bih političkim pamfletom gospodina Jovanovića. Kada bi ja bio nastavnik rekao bih "Sjedni 1. Još jedan bezuspješan pokušaj destabiliziranja vladajuće koalicije." … [[Pljesak]] Ovo moram reći ovdje i plediram na Sabor kao potpredsjednik Vlade da današnja rasprava uistinu posluži da argumentima stvaramo dodatnu antikorupcijsku klimu u RH, a ne antipoduzetničku kakvu vi hoćete. Politizacijom, jel politizacijom i oblačenjem stranačkog dresa korupciji stvaramo antipoduzetničku klimu u RH istu onakvu kakvu ste vi stvorili 2001. godine. I to je opasno za RH, to je opasno za RH. Na taj način stvarajući antipoduzetničku klimu, politiziranjem afera povlačenjem stranačkog dresa pojedinim aferama ja ću ponoviti ono što je premijer Sanader govorio često puta. Bilo kakva korupcija, afera, kriminal nema politički predznak. Moram vam reći "De mortuis nihil nisi bene" o mrtvima samo dobro. A zašto to govorim? Jel želim ovdje i spomenut ću ovdje pokojnog premijera Ivicu Račana. Ali vi ste zaslužni zato. Hrvatska javnost već kada ste vi rekli kako je vlada SDP-a reagirala u pojedinim aferama pa ste spomenuli Bakster. Radi hrvatske javnosti ja moram reći zašto se desila afera Bakster od 23 umrla. Znate zašto? 2001. SDP je ukinuo kako ste rekli prćiju HDZ-a u ministarstvu zdravstva ukinuli 24 satno dežurstvo. Prvi smrtni slučaj bio je u petak. Do ponedjeljka nažalost 23. Znate zašto? Zato jer ste vi ukinuli 24 satno dežurstvo i neki od pomoćnika u Ministarstvu zdravstva otišli na skijanje dok su ljudi umirali u Republici Hrvatskoj. A znate što je danas? U 15 minuta svi sumnjivi proizvodi u bolnicama su uklonjeni i ne može doći do ovoga. I zato nemojte spominjati Bakster. Što je s cjepivom? Cjepivom ste vi kao kada ste došli sa godišnjeg odmora htjeli pokazati hrvatskoj naciji kako ste preplanuli, pa ste rekli da je cjepivo uvezeno neregistrirano. Pa je cijela hrvatska javnost vidjela. Ja lijepo molim da.
Ne treba moliti, možete govoriti.
Ja znam da istina boli. Cjepivo još jedno, pozivam sve u Saboru da se cijepe protiv nove gripe. 100 milijuna ljudi u svijetu je cijepljeno nema nijedan zabilježen, nijedna teža nuspojava. Ankete. Jasno je meni zašto ste vi ovako adrenalinski, puni adrenalina nasrnuli na vladu HDZ-a i koalicijskih partnera. Pa sami ste rekli prije mjesec dana u aktualnom satu, jedva čeka da padne ova Vlada, jer mi je SDP osigurao i obećao mjesto ministra. Pa to je vaš. Sami ste to rekli. Jel sam to rekao? Pa to je vaš motiv. A što se tiče dame i gospodo pada ove Vlade, pa živite i dalje u uvjerenju. Po anketama ste vi na vlasti. Jer pred zadnje parlamentarne izbore 10% u anketama je vodio SDP ali parlamentarni izbori su iznjedrili nešto drugo. O cijeni cesta ja ne bih uistinu govorio, jer o tome će nešto reći ministar Kalmeta i međunarodne institucije koje su govorile o cijeni ceste su rekli svoje ali prepustit ću taj šlagvort ministru Kalmeti. Dakle, jedina relevantna anketa su izbori. Ali ankete koje vi spominjete, zašto ne spominjete da ova Vlada u zadnja dva mjeseca itekako dobila na popularnosti i vjerodostojnosti upravo boreći se protiv korupcije. Nećemo mi iz vladajuće koalicije i Vlade dozvoliti SDP ni nikome u Hrvatskoj da je prvi u borbi protiv korupcije. Mi smo dame i gospodo ti koji imamo odgovornost, imamo političku odgovornosti i mi smo ti koji bez obzira na ime i prezime raščistit ćemo u Hrvatskoj sve afere. Gledajte i želim se obratiti vladajućoj koaliciji. Gdje je naša snaga? Pa nije došlo do primopredaje vlasti, pa je vladajuća koalicija koja je sada u oporbi, pa je došao SDP i raščišćava sve afere. Nije. To je naša snaga. Mi smo na vlasti, mi raščišćavamo afere i mi ćemo antikorupcijskom borbom dobiti izbore 2011. godine. I zato plediram da tijekom ove rasprave ne bude previše politiziranja. Ja ne znam SDP politizacijom želi otupiti oštricu borbe protiv korupcije, pa ima i stranački dres u svim strankama, nijedna stranka nije izuzeta mogućih afera. Lenac, Riječka banka. Znate li što ste napravili, gdje ste bili, završili ste medicinski fakultet niste bili ni minute radili kao doktor. Ali nema veze. Radili ste u farmaceutskoj industriji. Znate li što je vlada SDP napravila, oduzela kontrolni paket Hrvatskoj prodajom dionica Plive. Kažu neki da ste vi utjecali na to, ali ja to ne vjerujem. Ja vjerujem da tome nije istina. I zato politizacijom današnje rasprave, dame i gospodo moramo biti svjesni u ovom Saboru da tupimo oštricu borbe protiv korupcije. Ova Vlada je proizvela antikorupcijski duh u Republici Hrvatskoj. I samo nekoliko mjera. Gospođo Pusić možete se vi snebivati koliko hoćete. Antikorupcijske mjere u smislu strategije akcijskog antikorupcijskog plana, uskočki sudovi, izmjene Kaznenog zakona su samo neke od antikorupcijskih mjera kojem je zaslužna ova koalicijska Vlada. Još jednom. Nije došlo do preslagivanja političke scene u Hrvatskoj, pa je HDZ sa koalicijskim partnerom otišao u oporbu, pa ste došli vi i razrješavate razno razne afere. Mi smo ti i još jedna poruka hrvatskoj javnosti. Nulti stupanj tolerancije je geslo ove Vlade. S tim će ići i u izbore 2011. godine. Pa kada spominjete ankete. Zadnja najrelevantnija anketa prije 6 mjeseci se desila. Niste dobro na njoj prošli. Bili su to lokalni izbor. Pa ministar koga prozivate čiju smjenu tražite, a Bakster tada je trebala premijer i cijela Vlada dati ostavku, ali ste žrtvovali profesoricu Anu Stavljenić Rukavina. Žrtvovali. Jer je ta vlada ukinula 24 satno dežurstvo. Ali zadnja anketa relevantna gdje ljudi prepoznaju tko se bori protiv korupcije i je li tko u kakvim korupcijskim aferama. Jer ta zadnja anketa gdje je ministar Kalmeta bio na čelu liste za grad Zadar i na čelu liste za županiju, rekla je da mu vjeruje 60 velikih enormnih, vama nedostižnih u Zadru, Zadarskoj županiji. Zašto spominjem to? Jel je ministar Kalmeta od tamo. Tamo bi najbolje mogli procijeniti da li je ministar Kalmeta najbolji borac protiv korupcije. Tamo je dobio 65% poena potpore za svoj program. Ali ne samo to. Znamo da je i ministarstvo ministra Kalmete izradilo antikorupcijski program za sva javna poduzeća i da je upravo ministar taj zaslužan za otkrivanje mnogih afera, pa između ostaloga i u Hrvatskim željeznicama. Dobivamo podršku. Evo i Hillary Clinton je sa jučerašnjeg skupa uputila jasnu poruku predsjednici Kosor podupirući sve što ova Vlada radi upravo i na pristupanju Europskoj uniji i u borbi protiv korupcije. Dobivamo i potporu kao što i vi znate i Europske unije, cijelog svijeta, Sjedinjenih Američkih Država. I zato tražimo i potporu, konsenzus. Hrvatska je bila tri puta u situaciji kada je trebao konsenzus. To je '91. kada je prvi hrvatski predsjednik pozvao na pomirenje jer bez tog konsenzusa, bez tog zajedništva, bez te hrabrosti ne bi imali danas Hrvatske države. To je prvi konsenzus u Hrvatskoj. Drugi konsenzus i treba se zahvaliti ispred hrvatske Vlade svim političkim subjektima konsenzus u pristupanju Hrvatske Europskoj uniji. Ali budimo pošteni pa reći i treba nam i treći konsenzus, a to je borba protiv korupcije bez politiziranja, bez oblačenja stranačkog dresa pojedinim korupcijskim aferama, jer to upravo ta politizacija i upravo rasprava na takav način će itekako otupiti oštricu borbe protiv korupcije. Ali mi to nećemo dozvoliti i ova Vlada zajedno sa koalicijskim partnerima. I zato još jednom želim naglasiti nultu stopu tolerancije prema korupciji i to je geslo ove Vlade. Spomenuli ste preko desetak puta gospođu predsjednicu Vlade Jadranku Kosor da nije ovdje. Ona je danas isto tako u jednom bitnom sastanku, jednom bitnom događaju u Šibenskoj županiji gdje otvara jedan gospodarski sadržaj vrijedan oko 15 milijuna eura. I zbog takvih gospodarskih sadržaja pozivam da daljnja rasprava oko povjerenja izglasavanja nepovjerenja što ste tražili, a Vlada na osnovu argumenata, činjenica i pokazatelja jučer odbacila vaš zahtjev. I da ova rasprava još jednom pokaže odlučnost što svi priznaju u Europi i svijetu jedino ne SDP, da je ova Vlada u zadnjih nekoliko mjeseci, a i prije prvi u stupu, prva u redu za borbu protiv korupcije. I da ne bi tupili oštricu tu, ja još jednom molim, pa i vladajuću koaliciju, a pogotovo vas iz SDP-a nećemo politizirati, a šlagwort koji nisam priuštio sebi ostavili smo ministru Kalmeti i oko cijene ceste i oko dionica i oko kilometraže koliko je izgrađeno. Ministar Kalmeta će naravno kao i što smo se dogovorili ovih dana bez politiziranja činjenicama dati na uvid hrvatskoj javnosti što smo to u posljednjih nekoliko godina napravili u borbi protiv korupcije u Republici Hrvatskoj. Vrijeme je dame i gospodo da učinimo još jedan mali korak, da nam bude hrvatski, nacionalni interes iznad stranačkih interesa i da napravimo još jedan konsenzus koji je vrlo bitan za Republiku Hrvatsku, a to je konsenzus u borbi protiv korupcije. Nema toga tko nije dodirljiv. Nema toga koga će Vlada Republike Hrvatske zajedno sa svojim koalicijskim partnerima sačuvati ukoliko je na bilo koji način ili čuvati ili prikriti ukoliko je na bilo koji način upleten u bilo kakve afere u Republici Hrvatskoj. Dužnost je to naša i prema hrvatskim braniteljima i oni koji su položili oltar, život na oltar Hrvatske domovine i to je jedna od stvari koje im dugujemo. Ova Vlada je odlučna u tome. Ova Vlada poziva sve političke subjekte i nema političke stranke gdje je do sada u ovih 20-tak godina nije bilo pojedinih korupcijskih afera. Ali ostavimo boju stranačkog dresa. Pozivam još jednom na konsenzus hrvatskih građana, svih u Republici Hrvatskoj, borbu protiv korupcije jer to nije samo u našoj državi. Toga ima svagdje, a mi se potrudimo da što manje. I mislim da to od nas građani očekuju da što manje korupcije i takih afera bude u Republici Hrvatskoj. Hvala vam lijepa.
Hvala. Imamo ispravaka 7. Ipak, malo se situacija poboljšava u tom pogledu. Prvi je gospodin zastupnik Marin Jurjević. Izvolite.
Hvala. Nije točan navod gospodina potpredsjednika Vlade da postavljanjem ovog pitanja SDP stvara anti poduzetnički duh. Štoviše, poduzetnici i jesu jedna od najvećih žrtava koruptivnih aktivnosti. Mislimo na poštene poduzetnike. Po toj logici Europska komisija stvara antipoduzetnički duh u Hrvatskoj navodeći korupciju u Hrvatskoj kao glavni problem. 80% građana Hrvatske po vama gospodine potpredsjedniče Vlade stvara antipoduzetnički duh, jer tvrdi da živi u korumpiranoj državi, a vas pitam kad ćete napokon riješiti aferu Brodosplit ili ćete tvrditi da stvaram antipoduzetnički duh pitajući vas to, a neću vas sad pitati sve dok to ne riješite.
Pitali ste, a kao nećete ga pitati. Dobro, i to je dobro. Pa u redu je sve, nemam ja ništa protiv. Samo vi pitajte. Gospodin Željko Jovanović, izvolite.
Hvala gospodine predsjedniče. Pa ispravit ću dva netočna navoda gospodina potpredsjednika Vlade. Prvi navod je da SDP potiče antipoduzetničku klimu i da SDP zapravo na neki način nema nultu toleranciju u borbi protiv korupcije. Dakle, ja s ponosom ističem i to ću ponoviti svaki put danas kad netko prozove grad Rijeku da je grad Rijeka po procjeni GONG-a i anketi GONGA i Transparency internationala Hrvatska najtransparentniji grad u Republici Hrvatskoj je grad .../Govornik isključen i ponovo uključen./... protiv korupcije je transparentnost i odgovornost. .../Govornik isključen i ponovo uključen./... ugledajte se na Rijeku i bit će manje korupcije u Hrvatskoj. Drugi netočan navod gospodin je izjavio da nisam ni jedan dan radio u zdravstvu. Gospodine potpredsjedniče Vlade, radio sam 4 godine na hitnoj pomoći i 2 godine u Rijeci i 1 godinu na Krku i proveo sam godinu dana u ličkom, postrojbama Hrvatske vojske na ličkom ratištu u rovovima. Nakon toga nisam dobio posao u bolnici samo zato što se zovem Jovanović i što sam bio u SDP-u. Da, da, gospodo. Najbolji student Medicinskog fakulteta u Rijeci, najbolji student nije dobio posao u Rijeci jer mu HDZ-ov ravnatelj to nije dao. Teško je slušati istinu.
Hvala lijepa. Ovo je doista bio ispravak netočnog navoda. Hvala lijepa gospodine zastupniče. A ja ću dodati još jednu stvar. Ovdje u ovoj sabornici sjede trojica zastupnika koji su bili u prvom sazivu Hrvatskog sabora, gospodin Šeks, gospodin Jovanović i ja, evo. Pa prema tome, nemojte, ja ne volim da se diskvalificira nikog znate, pa prema tome budimo tolerantni, budimo argumentirani pa će ova rasprava završiti onako kako će završiti, a znamo kako će završiti. Hvala. Gordan Maras, ispravak netočnog navoda. Izvolite.
Hvala lijepo. Ja bih ispravio dva netočna navoda. Prvi je da SDP potiče antipoduzetničku klimu, šta je upravo suprotno, jer su najveće stope rasta hrvatskog gospodarstva bile upravo za vrijeme koalicijske Vlade SDP-a. I drugi netočan navod je da je SDP kao prepustio upravljački … [[Govornik se ne razumije.]] "Plive". Gospodin Milinović kao da je zaboravio šta se desilo poslije opere u Veroni, kada je bivši premijer Sanader dogovorio prodaju "Plive" jednoj tvrtki koja je "Plivu" na žalost upropastila. I na kraju još jedna stvar, gospodine Milinoviću rekli ste da su ankete najrelevantniji izbori i ja vas sada pitam, da li ćete raspisati prijevremene izbore kada kandidat HDZ-a ne uđe u drugi krug predsjedničkih izbora?
Ne može se biti prorok. Tko god želi biti prorok, bit će uspješan samo ne u vlastitom selu, znate, nitko nije postao prorok. Ovako, imamo još, budimo strpljivi, imamo još ispravak netočnog navoda, gospodin zastupnik Ivica Pančić. Izvolite.
Kad govorite o prorocima, ipak jedan prorok je došao na svoje. Ali dobro, ostavimo to. Ministar kaže, mi raščišćavamo afere, borimo se protiv korupcije, a pojedini ministri još su zaduženi za otkrivanje afera. Apsolutno netočno, jer vi ih na žalost stvarate, pokušavate ih prikriti uz stvaranje dojma da nešto radite. A vidite ova neman je nadživjela premijera Ivu Sanadera. Znači ovo je nadživjelo Ivu … [[Govornik nije uključen, ne razumije se.]] Ovo je politički nadživjelo Ivu Sanadera, a kako stvari … [[Govornik nije uključen, ne razumije se.]] nadživjet će i gospođu Jadranku Kosor. Hvala.
Hvala lijepa. Molim vas, u ispravak se uračunava i ova predstava je li tako? Je. Jer molim vas, nemojte u nedostatku argumenata govoriti da je čovjek šaljivdžija ili obratno isto tako. Nemojte, dajte pustimo da svatko kaže svoju … [[Govornik se ne razumije.]] Molim vas, gospodin Rajko Ostojić, također ispravak netočnog navoda.
Ispravak netočnih navoda, ima ih ukupno 31, pa ću ja pokušati barem nekoliko 31. Na žalost ministra zdravstva, visina njegovog tona pa na trenutke galama nema snagu argumentacije, može samo biti povrijeđen naš slušni aparat. U pravu je ministar, anketa je najvažnija. Po tome gospodine ministre, po anketi korupcije mi smo ove godine korumpiraniji nego 2008., 2008. korumpiraniji nego 2007. Što se tiče nas branitelja gospodine ministre, ako se bude radilo i smanjila korupcija dajte nam popis branitelja, javni popis branitelja. I na kraju, netko je rekao da je ovo kao bankomat. Čini mi se da za neke, za neke, za neke, ne za stranku, za neke, samo za neke osobe bi možda bilo bolje cash and cary, ne bankomat cash and cary ali u obrnutom smjeru. Hvala lijepa.
Hvala. Ispravak gospodin Dragutin Lesar.
Ispravljam navod gospodina Milinovića da se danas ovdje korupciji pokušava navući stranački dres. Ne gospodine ministre, svi iz ove grupe uglednih gospodarstvenika u Remetincu kojih je za kompletnu reprezentaciju nogometnu, sami su odavno navukli stranački dres HDZ-a. A što se tiče vašeg poziva za cijepljenje, ne hvala. Čuo sam i vjerujem onima koji vele da je manje opasno roktati, nego se cijepiti.
Hvala. I gospodin Nenad Stazić. Ispravak netočnog navoda.
Kažete ministre da vi raščišćavate afere i da je Vlada odlučna u borbi protiv korupcije. Pa to smo vidjeli. Ako ne na nekom drugom primjeru, onda na primjeru Rončevića, kako raščišćava te afere. Pa gurali ste ruku u vatru za Rončevića. Pa danas u pokušaju da se ovdje razgovara o aferama, urličete u ovom Saboru kao da ste na konvenciji HDZ-a kad birate svoje vodstvo.
Hvala. Budimo tolerantni maksimalno na sve. Budimo tolerantni ali upozoravam da ne bi trebalo vrijeđati tako, ali očito tu nema odziva na to. I zato, nastavimo mi dalje. 10 minuta gospodin ministar Božidar Kalmeta. Izvolite.
Hvala. Gospodine predsjedniče, gospođe i gospodo zastupnici. Evo dopustite i meni da u ovih 10 minuta, jasno da ne mogu sve što imam kazati kazati, ali nasreću imam se pravo javljati, pa ću se danas u toku dana više puta javiti i neću ne odgovoriti ni na jedno pitanje. To sam rekao i jučer i medijima da ću danas ovdje na osnovu argumenata, na osnovu zakona, činjenica odgovarati na sva pitanja, bez prevelike, odnosno bez ikakve politizacije, iako je Sabor mjesto jasno gdje se vodi i politička bitka. Ne mislim danas na taj način raspravljati, nego mislim raspravljati kao što sam već rekao činjenicama i argumentima. Ja sam napisao, i vi ste svi dobili jedan materijal koji ima preko 30 stranica, mogu imati još 30, ali evo smatrao sam primjerenim da je to dovoljno ozbiljno i argumentirano da odgovori na ove, ovaj prijedlog gospode iz SDP-a koji traže moj opoziv, odnosno moju smjenu. Dakle, počet ću od onoga što je već kazano a to je da činjenica da ova Vlada, Vlada Republike Hrvatske na čelu sa predsjednicom gospođom Jadrankom Kosor iskazuje nedvojbenu političku volju u borbi protiv korupcije. I što je najvažnije da je ta politička volja potpuno vidljiva i u konkretnom djelovanju. MI smo svjedoci procesa otkrivanja raznih djela, nezakonitosti itd., i to je ono što je bitno da je ta politička volja i sve pretpostavke koje su k tome napravljene i koje se dan danas rade da one djeluju i da djeluju vrlo ozbiljno. To priznaje i prihvaća i Europska komisija i to je činjenica. Nadalje, ono što smatram bitnim kazati da Vlada Republike Hrvatske stalno inzistira na zakonitom, neovisnom i samostalnom radu svih državnih službi i javnih institucija, dakle poboljšava jedno okruženje rada bez ikakvog netransparentnog utjecaja politike mimo ovlasti, jer svako uplitanje politike, odnosno utjecaja mimo ovlasti nije u skladu sa strateškim opredjeljenjem ove Vlade, o punoj depolitizaciji svega odnosno operativnih poslova. Dragi poštovani zastupnici, samo takvim pristupom moguće je i to je činjenica i to je temelj da zakoni vrijede za sve jednako. I zato ja držim da se stoga ne može tražiti politička odgovornost ministra zbog eventualnih odnosno konkretnih kako god hoćete, propusta, korupcijskih ili drugih nečasnih radnji osoba na operativnoj razini. Tim načinom i takvom filozofijom, i takvim postavljanjem stvari bi se omogućilo da svi oni koji su na temelju zakona odgovorni za svoje konkretne postupke skrivaju se iza političke odgovornosti. Prema tome, netko tamo na ne znam kojem poslu dolje može nešto napraviti ima političku odgovornost onoga gore pri vrhu, može to biti ministar, može biti i bilo koji drugi čelnik i političke stranke itd. A ne može ni čelnik političke stranke recimo SDP-a biti odgovoran za sve svoje zastupnike, sve svoje članove itd., ako bi do toga eventualno došlo. Kada bi to bilo tako, time bi bila onda suspendirana načela pravne države i postigao bi se suprotan efekt i upravo bi to bilo uplitanje politike u područje u kojima politika ne smije biti, jer institucije moraju raditi samostalno u okviru zakona, jer zakon daje odgovornost, ali zakon daje ovlast ispričavam se, ali daje i odgovornost. Točno je ministar i ministri sudjeluju, još kratko vrijeme, jer kao što znate gospođa Kosor je predložila i to je bilo na Vladi, da će se ubuduće članovi nadzornih odbora birati putem javnog natječaja, ali do sada ministri sudjeluju u radu trgovačkih društava, ili kao skupština ili kao nadzorni odbor. Ali zakon o trgovačkim društvima je jasno naveo, jasno kaže koje su to ovlasti i skupština i članovi nadzornih odbora mogu i smiju raditi samo u okviru svojih ovlasti, dakle strateške naravi, a operativno vođenje društva je u isključivo nadležnosti uprave, i kaže Zakon ne može se prenijeti na nadzorni odbor ili skupštinu. Zatim, da ja ne širim sada tu svoju tezu, postoji Zakon o javnoj nabavi koji definira i propisuje ustupanje radova i usluga, to vi znate svi dobro jer na kraju krajeva ovaj Sabor je izglasao taj zakon. Ako osim tog Zakona imate zakon, ako već govorimo o građenju o prostornom uređenju i građenju, koji opet definira vrlo precizno odgovornost i obveze, projektantsku odgovornost, odgovornost revidenta projekta, odgovornost izvoditelja radova, neovisnog nadzornog odbora, inženjera itd., prema tome, postoji zakon koji točno definira ovlast i odgovornost i ne bi bilo dobro kada bi svatko odgovarao za ono ili kada bi netko odgovarao za ono što nije u njegovoj ovlasti. Dakle, Hrvatska je pravna država, Hrvatske je država koja je sve svoje zakonodavstvo uskladila sa zakonodavstvom Europske unije i mi nemamo što nego ponašati se u skladu sa zakonom, zakonske ovlasti ali i zakonske odgovornosti. Točno, usprkos svemu tome dragi i poštovani zastupnici, usprkos svemu tome događaju se, događale su se, na žalost vjerojatno će se i dalje događati nezakonitosti, korupcijske neke aktivnosti itd. I to nitko ne krije, od toga nitko ne bježi, ali činjenica je da se one otkrivaju, činjenica je da se one sankcioniraju i činjenica je da je do sada napravljeno puno konkretnih stvari na tom području, to je činjenica i od toga dragi prijatelji ne možemo bježati. Osim toga, pozivate me za korupciju u HŽ-u. Javnost zna dragi prijatelji, institucije znaju, znate i vi gospodine Jovanović jer je i vama rečeno u Odboru, da sam ja bio taj koji je inicirao … [[Govornik se ne razumije.]] Prema tome, ne možete me baš za sve prozivati, za neke stvari me trebalo i pohvaliti. E sada, odgovori na neka pitanja koja u vašem dopisu odnosno u vašem traženju moje smjene koji kažu na primjer „namješteni natječaji“. E sada, šta ću ja, hoću li ja sada prekinuti ili imam još malo? Mislim ogovoriti na optužbu namještanja natječaja, na optužbu „umjetno podizanje cijena“, „Cijene u cestogradnji“, zapošljavanje itd. Želim i hoću odgovoriti na sva pitanja međutim, upalilo mi se svjetlo ali evo probat ću riješiti bar nešto. Kada govorimo o tim navodnim namještanjima natječaja, gledajte. Prije sam rekao da se postupci nabave roba i usluga provode sukladno Zakonu o javnoj nabavi osim toga sve one investicije koje financiraju Europske banke, to vi dobro znate, neki od vas koji ste bili u Vladi, to dobro znate, se provode po strogim pravilima tih Europskih investicijskih banaka i sukladno njihovoj proceduri. Osim toga putem međunarodnog natječaja odabiru i konzultanta. Taj konzultant mora dati prije svakog postupka non objections, mora dati prethodnu suglasnost na svaki detalj iz tog ugovora i pratit sve to skupa do kraja. Konzultanti npr. evo jedna informacija, dosada nikad nisu imali značajnih primjedbi niti negativnih ocjena. I evo sad još jedna informacija, "HAC" je u razdoblju od 2004. godine do prosinca 2009. godine sukladno Zakonu o javnoj nabavi pokrenuo sveukupno 3 tisuće 913 postupaka nabave, odnosno prosječno 652 postupka nabave godišnje. Od svih tih navedenih 3 tisuće 913 postupka nabave uloženo je 144 žalbi ili 3,6%, a od 144 žalbi Državna komisija je za kontrolu postupka javne nabave usvojila ukupno 53 žalbe ili 1,35%. Osim toga, dragi prijatelji, postoje revizija poslovanja. Ja ću vam i to reći, Državni ured za reviziju od osnutka "Hrvatski autocesta" temeljem Zakona o državnoj reviziji provodi redovito revizijsko izvješće. 2004. i 2005. dobili su bezuvjetno izvješće Državne revizije. 2007. dobili su uvjetno mišljenje uz 2 mala nedostatka. Da ne govorim da dalje svake godine skupština imenuje ovlaštenog vanjskog revizora tako da i nikad nije bilo nikakvih primjedbi da su "Hrvatske autoceste" imale i imaju stalno i potvrđuju ponovno ISO standarde. Što hoću reći? Da iz svega gore navedenog se vidi da se radi o jednoj ipak modernoj i uređenoj tvrtci, ali činjenica je i to da ja od tog ne bježim, da i u najuređenijim sustavima dragi prijatelji ima i znaju se dogoditi kriminalne aktivnosti. Pa svjedoci ste bili i u nekim velikim tvrtkama u Europi, tvrtkama koje su svjetski poznate, da je bilo silnih afera, milijunskih šteta itd., ali se otkrilo i procesuiralo. Dakle, bitno je da se stvar otkrije i da se stvar procesuira. Ovo sam nabrojio iz razloga da kroz ovih nekoliko podataka vidimo da se ipak radi o jednoj ozbiljnoj tvrtci što potvrđuju međunarodni …
Dobro, hvala gospodine ministre imat ćete prilike.
Imat ću prilika kasnije. Zahvaljujem, nastavit ću kasnije svojim izlaganjem i odgovorima na svako pitanje.
Hvala. Evo, imamo ispravke netočnih navoda. Gospođa Vesna Pusić, prva.
Zahvaljujem gospodine predsjedniče. Ministar Kalmeta je rekao da kad bi ministar bio politički odgovoran za svoj resor to bi oslobodilo odgovornosti one na nižim razinama. To nije točno, gospodine ministre. Naime, oni na nižim razinama su kazneno odgovorni, a ne politički, a ministar je politički odgovoran, a možda i kazneno, ali to nije na Saboru da odlučuje. Podsjećam na članak 114. Ustava RH, stavak 2. predsjednik i članovi Vlade zajednički su odgovorni za odluke koje donosi Vlada, a osobno su odgovorni za svoje područje rada. Dakle, vi kao ministar po Ustavu ste osobno odgovorni za svoje područje rada.
Imamo dalje ispravak, gospodin Arsen Bauk. Izvolite.
Zahvaljujem gospodine predsjedniče. Ispravio bih netočan navod ministra Kalmete koji je govoreći o političkoj odgovornosti rekao da nije dobro da netko odgovara za nešto što je netko u njegovom resoru napravio. To je netočan navod jer je time ministar demantirao sam sebe. Naime, on je u ljeto ove godine podnio ostavku zbog iskliznuća vlaka iz tračnica iako nikakve njegove odgovornosti u tome nije bilo i zato mu je premijerka nije ni prihvatila. A sada nije podnio ostavku samo zato što ga je možda strah da bi je premijerka i prihvatila. Zahvaljujem.
Legitimno je misliti. Gospodin Zdenko Franić.
Ispravljam netočan navod ministra Kalmete o nepostojanju političke zapovjedne odgovornosti ministara. Međutim, odgovornost ministara za nefunkcioniranje sustava i korupcija u njegovom resoru itekako postoji. Štoviše slijedila je i do Vladine kolektivne odgovornosti, odnosno onoga što Englezi nazivaju cabinet collective responsibility. Dakle, Vladina kolektivna odgovornost je konstitucionalna konvencija tj. dogovor o kolektivnoj odgovornosti u Vladi zasnovana na Westministerskom sustavu. Pitamo se dakle zašto nas upravo Velika Britanija koči u pristupnim pregovorima kod otvaranja poglavlja o pravosuđu, a vjerojatno će tako i ostati. Pa svakom je jasno da je Westministerski sustav postao međunarodna pravna stečevina duboku ugrađena u pravo EU i praksu pa i u Ustav RH, a izmišljen je u Velikoj Britaniji, a dakle jedino ministar Kalmeta tvrdi da se ne može primijeniti u Hrvatskoj.
Hvala. Ispravak, gospodin zastupnik Marin Jurjević. Izvolite.
Hvala. Netočan je navod ministra Kalmete da bi on bio oslobođen svake odgovornosti stoga kako je on rekao što zakon definira nadležnost i za što je tko odgovoran i da bi upravo bio obrnut efekat, kad bi on odgovarao da bi se eskulpirali ovi ostali. Ovdje se radi o političkoj odgovornosti kao što je već naglašeno. Ukoliko bismo išli vašom logikom mi bi ukinuli institut političke odgovornosti i time rekli doviđenja demokraciji u Hrvatskoj, uveli samovlašće, svevlašće i autokratski način vladanja u kojoj oni koji imaju najglavnije funkcije u državi nisu odgovorni za ništa. Koja je to logika? Ja ne mogu nikako shvatiti, ali sigurno nije demokratska logika nego logika negiranja demokracije.
Hvala. Ispravak, gospodin zastupnik Ivica Pančić. Izvolite.
Podržavam nastojanje ministra da govorimo o činjenicama. Znači kada ministar kaže da se provodi zakon sukladno javnoj nabavi i da se radi o modernim i uređenim tvrtkama jednostavno ne stoji. Jer da se uistinu provodi zakon sukladno, Zakon o javnoj nabavi sukladno onome što u njemu piše onda se ne bi moglo dogoditi, evo na osnovi činjenica govorim da recimo na autocesti Zagreb-Rijeka jedan konzorcij dobije poslove, a onda taj isti konzorcij i pojedine poslove daje. Na dionici Kikovica-Oštrovica recimo "Granitu" koji je sudjelovao na javnom natječaju. Na dionici Oštrovica-Vrata daje "Subterri", na dionici Vrata-Delnice daje "Porr Hrvatskoj" i "Cestama Varaždin", a na dionici Delnice-Kupjak "Metrostavu" i na petoj dionici Kupjak-Vrbovsko "Doprastavu". Uopće ne spominjem da je tu i "Sklad gradnja" dobila poslove na svim dionicama iako nigdje prema u natječajnoj dokumentaciji nije bila navedena.
Hvala. Dame i gospodo prelazimo na raspravu po klubovima. Prvi klub je IDS-a i gospodin zastupnik Damir Kajin. Izvolite.
Poštovani gospodine , predsjedniče, ministri, uvažena gospodo zastupnici. Bila mi je draga jedna primjedba predsjednika Bebića da pokušamo u tom svom nastupu biti što je moguće korektni. U Istri vrijedi jedna krasna poslovica "Da se ružno može i lijepim reći". Ali isto tako ne treba skrivati probleme, ne treba skrivati korupciju iza lijepih riječi iza nekih patriotskih fraza. I ja mislim osobno da ove rasprave ne otopljuju borbu protiv korupcije, dapače šalju jednu poruku onima koji su skloni takvom ponašanju da u ovoj zemlji neće biti nedodirljivi. Mislim da borba protiv lopova je naprosto borba od nacionalnog interesa ili po onoj mojoj "Lopove dajmo, Hrvatsku ne dajmo". Za sve što se dešava sigurno u ministarstvu gospodina Kalmete, Kalmeta nije sigurno kriv. Ali za puno toga je odgovoran. Ja ovom prilikom neću o pošti, neću čak o željeznici, neću o Jadroliniji, neću o onom Centru za oblasne kontrole u Zagrebu u što je nedavno uloženo 40 milijuna dolara, neću o ničijim šoferima ni izdržavanju kazne, ali ovo što se dešava u Hrvatskim cestama u Hrvatskim autocestama, ja bih rekao kada je riječ o određivanju cijena nešto je što naprosto vrijeđa zdrav razum. I volio bih da me netko kasnije sa tim cijenama i demantira. Jedan podatak npr. cesta Velika Gorica prema Sisku košta cca 178 milijuna kuna po kilometru, a cijena koju postižu naši iz onoga konzorcija koji se gradi kroz Crnu Goru, cca je oko 110 milijuna kuna po kilometru. Dakako da tu cestu u Crnoj Gori te firme financiraju uzimaju zajmove pri poslovnim bankama, a u Hrvatskoj sve ceste normalno financira Hrvatska država. Hrvatska je u zadnjih 10 godina kada je riječ o cestogradnji, ja to doista spreman sam javno priznati, bila ma usuđujem se reći neko svjetsko čudo. Evo ovako tu sam dobio taj materijal, odgovor Vlade, pa ovdje stoji da u razdoblju od 2004. do 2009. Hrvatske autoceste završile su i pustile u promet 413 kilometara novih dionica autocesta. Od početka svoga rada ukupno 573 kilometra i u tom je šestogodišnjem razdoblju autoceste investirano ukupno 23,8 milijarde kuna, prosječno 4 milijarde kuna godišnje, najvećim dijelom u izgradnji novih dionica. Hrvatske autoceste d.o.o. su u 100 od 2004. do danas otplatile preko 7,7 milijardi kuna obveza po kreditima pretežno nastalim u prethodnom razdoblju itd., itd. Znači 20 i toliko milijardi kuna. Ja ne znam koja je još europska država sagradila u tom periodu recimo podjednak broj autocesta, ali imam dojam da su ove naše Hrvatske autoceste redovito bile najskuplje u Europi. Ja ne znam možda sam u krivu, neka nam ministar jednostavno kaže kako se to otprilike u zadnjih tih 10 godina ili 9 godina kretalo. Pa ponavljam još jedanput da nije logično da jedna cesta od Siska do Velike Gorice košta npr. 2 puta više od one ceste od Boke ili ne znam odakle ide od Kotora gore prema srbijanskoj granici kroz Crnu Goru. Drugo, koliko je koštao taj kilometar autocesta na početku mandata gospodina Kalmete i koliko danas košta. Neki govore da je taj omjer 1:2, drugi govore da je 1:4, a iz ovog izvješća Vlade, a pročitao sam ga, malo prije smo ga dobili na klupe, jednostavno to ne vidimo. Ili cifra neki kažu od 4 milijuna eura za približan kilometar zna narasti čak na 17 milijuna eura. I upravo ta činjenica ja mislim bio je fitilj zašto se u ovo područje uplela ta famozna europska antikorupcijska agencija. Europa je financirala naše ceste, ali nisu mogli dopustiti da novac ide u privatne džepove, da za nešto što nije jasno zasluženo ili odrađeno. Najbolji je primjer valjda ovo zadnje što se dešava sa farbanjima tih tunela. Međutim, ja se usuđujem reći da je farbanje tih tunela je sitnica kojom se sada bavi Državno odvjetništvo i mora se baviti Državno odvjetništvo, a kakva je tek krupna stvar recimo autocesta, tuneli ili sve ostalo što ide u tu gradnju. Mi moramo isto tako priznati, da su naši građevinari radili sjajne stvari. Eto npr. jednu zaobilaznicu oko Rijeke. Ja se usuđujem reći da se jedne takve zaobilaznice ne bi posramio Monte Carlo. E sada da li je trebalo biti toliko raskošno? E to je stvar neke druge prosudbe. Međutim, ja nisam došao ovdje da bih govorio o tim kilometrima i o tim dužinama autocesta, ja ću sada pokušati preći da se tako izrazim na politiku. Znači, u Hrvatskim autocestama u Hrvatskim cestama, u Jadroliniji, u željeznicama, oblasnim kontrolama letenja događale su se i događaju se neke od najvećih afera u Republici Hrvatskoj. I što sada? Ja sam uvjeren, jasno je da to valja dokazati da se dio toga novca, a to će normalno dokazati netko drugi, prebacivao i na neke privatne račune, ne samo državnih tajnika koji su smijenjeni, zatvoreni ili gdje već jesu, ne samo na račune tih direktora, predsjednika ili članova uprave već pretpostavljam da je to išlo i u džepove nekih ministara, premijera što ja znam koga sve ne. Mi ni dan danas ne znamo zašto je bivši premijer odstupio, mi čitamo da se šalju poruke dijelu HDZ-ovaca da ne treba prozivati Vidoševića, Primorca, Bandića. Zašto? Jer se neki ljudi nadaju da će se neke prilike u zemlji konzervirati, a ne mijenjati. Vidimo što se dešava da kapital doslovce bira, možda po prvi puta u povijesti ove zemlje ljude na neke funkcije. Novac bira te ljude, mediji biraju predsjednika, a priča se tu neće zaustaviti i pravi ćušpajz dogodit će se tik po predsjedničkim izborima. Lako što ja prozivam premijerku, zazivam prijevremene izbore, ali tu poruku mislim o kojoj sam malo prije govorio su odaslali predsjednici Kosor, pa i neki unutar HDZ-a i mislim da je predsjednik Mesić pričom o INA-i na sebe preuzeo još jednom obranu hrvatskih institucija. Ali pustimo sada INA-u, ovo su ceste, odnosno ovo je jedan drugi resor. U tom kontekstu jasno je da pratim ovaj slučaj. Državno odvjetništvo će to sagledavati da li se tunel mogao ofarbati 50% jeftinije, skuplje, ne znam. A ja zapravo pratim nešto drugo. Što znači na primjer poruka ministra Kalmete da se protiv korupcije prvi počeo boriti bivši premijer, da netko ima 10 recimo mandata. Za Zadar opet neće promjene, a opet kada pogledam bruto društveni proizvod Zadarske županije vidim da je otprilike isti kao slavonskih županija itd. Zadar je nešto drugo. I to je zapravo bit. Na djelu je ona ili mi ili oni. Mi smo ovi koji žive od rada. Oni su oni koji žele naprosto hapnuti cijelu Hrvatsku i koji su zbog sebe spremni ne znam Hrvatsku sebi svojim interesima podrediti. E sad, što će učiniti nakon ove rasprave gospođa Kosor, da li će sve prepustiti pravosuđu ili pozvati se na tu jednu moralnu, političku odgovornost ili netko preko nekih ministara zapravo štiti sebe. Pitam ili pritom ja mislim normalno, ja ne mislim apsolutno na gospođu Kosor mislim na druge, mislim na bivšeg premijera recimo da budem posve otvoren da se ne izvlačim. I to je po mom sudu nešto što će obilježiti 2010. godinu. Znači, uz gospodarsku zbilju, uz štrajkove bojim se da će se vlast valjati ulicama. Ono što će obilježiti iduću godinu to može biti jedna borba za vlast. Ovaj zahtjev SDP-a o kojem je danas ovdje riječ slažem se netko treba snositi neku odgovornost, političku, ovakvu, onakvu. Netko je valjda za sve to kriv. Dobro, netko će reći da to treba utvrditi nadležni državni odvjetnik, sudovi i tome slično. Ali ja mislim da u jednoj uređenoj državi ne bi bilo moguće sve ovo što se dešava posljednjih mjeseci u Republici Hrvatskoj. Hrvatska, to je moj sud, možete me demantirati je doslovce opljačkana. Ni Beč, ni Rim, ni Pešta, ni Beograd valjda nisu toliko opljačkali Hrvatsku kao što su je opljačkali naši najbolji sinovi. Jasno ono najbolji pod navodnicima, ali valjda kao što smo se znali obraniti i od Beča i od Pešte i od Rima i od Beograda tako bi se trebali valjda znati i obraniti i od lopova. Znam da neće ići lako, ali morat će ići. A zašto ne ide lako? Zato jer neki imaju i novac, imaju moć, imaju medije, plaćaju. Ne samo da netko dobije medijski prostor, nego da onaj drugi ostane bez tog medijskog prostora itd. Ja se doista bojim da je ta korupcija na neki način gotovo nas pojela, upropastila mogućnost mnogim generacijama. I razumljivo je da nije dovoljno samo deklarativno zauzimanje za borbu protiv iste, nego da treba netko preuzeti odgovornost, pa možda treba i smanjivati i jasno je da treba i zatvarati i hapsiti. Ja mislim da je danas ovdje HDZ na potezu. Tu se ili delegitimira ili legitimira. E sad ćemo vidjeti što će vrijeme pokazati. Ako HDZ ne učini ništa ja mislim na vjerodostojnosti pada premijerka, pada na vjerodostojnosti politika borbe protiv korupcije, pada legitimacija HDZ-a u Europi, u Hrvatskoj jednom riječju ostaje stara politika. Ako idu promjene možda i ovog ministra, možda pada HDZ, možda pada većina, možda slijede i prijevremeni izbori. U prvom slučaju znači pada politika. U drugom pada pojedinac. U prvom pada možda i Hrvatska. U drugom pada gospodin Kalmeta. E sad kako da ti objasnim ili da ti nacrtam. U prvom pada rekoh politika gospođe Kosor, a u drugoj pada pojedinac rekoh gospodin Kalmeta. E sad vi gospodo u HDZ-u jednostavno birajte između onog što će vas legitimirati i što će vas delegitimirati. Ja mislim da je država davno načeta. Isti ljudi teško da je mogu voditi, ali bit je ovo danas, ovu raspravu netko ju je prije u jednoj replici možda i predsjednik Bebić nazvao predstavom prati i svijet. Ako ne dođe do ostavke gospodine Matušiću pada vjerodostojnost tvoje Vlade, moje Vlade. Vlada ostaje ostaje bez onog reformskog potencijala. Ako dođe do smjene možda će da ti to prevedem i HDZ pucati po šavovima. Ima još možda jedna treća solucija. To je agonija, blokada. Ne znam zbogom nado. A ja osobno mislim da su stvarno izlaz prijevremeni izbori. Nisu svi ni u opoziciji ni u mojoj stranci za jednu takvu soluciju, ali ja mislim da ono najbolje što bi se Hrvatskoj dogodilo u dogledno vrijeme bili bi ti izbori. Prije je rekao ministar Kalmeta da mi smo pravna država, da smo sve gotovo uskladili sa Europom. Hajde, sve smo gotovo uskladili sa Europom, ali kakva je ta praksa od tih cesta, od Podravke, od Varteksa, od Poštanske banke itd. nekom drugom prilikom. I točno. Jedno je politička odgovornost, drugo je kaznena odgovornost, a ja iskreno mislim da je ministar na neki način politički odgovoran za stanje u svom resoru kao što će gospoda u HDZ-u prozivati mene za ono u Županiji istarskoj, gradu Buzetu ili negdje drugdje. Sve je to legitimno samo se čudim zašto nije ovdje ispred zgrade vis a vis svih tih kvalifikacija državni odvjetnik ili netko iz MUP-a sa jedno pet, šest marica pa da odmah riješimo jedan mali dio hrvatskog problema.
Sve je legitimno osim povrede članka 214. stavak 2. ovog Poslovnika. Dakle, razumljivo je da je u tijeku predsjednička kampanja i da je nemoguće u tim raspravama izbjeći teme koje zapravo pripadaju i toj kampanji. Međutim, nije primjereno da se spominju pojedini predsjednički kandidati u kontekstu kako su spomenuti, a da to napravi jedan od predsjedničkih kandidata. To nije korektno. Ne treba spominjati ni ovoga, ni onoga. Može se govoriti o negativnostima i to. Ali ja u skladu sa člankom 114. i posebice stavku 1. ne bi bilo uputno i morat ću, ako se budu spominjali pojedini predsjednički kandidati upozoriti zastupnika koji o tome govori, pa onda nakon upozorenja i drugi put oduzeti mu riječ. Evo dakle sve u dobroj vjeri kao opomena. Gospodin Frano Matušić, ima ispravak netočnog navoda. Izvolite.
Zahvaljujem gospodine predsjedniče. Pa prvo ću ispraviti netočan navod kolege Kajina. Pa izgleda da je u Hrvatskoj, kad govorimo o cijenama kilometara autoceste da je najskuplja gradnja u Europi. To kolega nije istina. Naime, prosječna cijena izgrađenih dionica u Republici Hrvatskoj je 7,9 milijuna eura po kilometru. Recimo u susjednoj Mađarskoj je ta prosječna cijena 11 milijuna eura po kilometru, novougovorene dionice u Republici Slovačkoj su 18 milijuna eura, novougovorene dionice u Republici Slovačkoj su 32 milijuna eura, a u Švicarskoj i Francuskoj 34 milijuna eura. Pa sad vi takvu neistinu i dalje plasirate. Što se tiče Olafa, kolega Kajin vi se borite za časnu funkciju na nečastan način izgovarajući ovdje neistinu. Sam Olaf je demantirao da radi bilo kakvu istragu o Hrvatskim autocestama. Zašto? Zato što oni rade istrage samo tamo gdje Europska unija financira svojim sredstvima. Prema tome, nemojte obmanjivati hrvatsku javnost. Olaf je morao to demantirati.
Hvala. Gospođa zastupnica Neda Klarić. Izvolite.
Hvala lijepa gospodine predsjedniče. Pa evo ja bih također ispravila netočan navod gospodina koji ističe da izgradnja autocesta je najskuplja u Europi. Gospodin Matušić je zapravo izrekao što znače cijene među tim u ostalim zemljama okruženja, ali je, to je netočno i utoliko ne samo da je cijena u Hrvatskoj daleko najniža od zemalja u okruženju, a za primjer možemo usporediti izgrađenu dionicu Brezničkog Huma, Novog Marofa koja je otvorena 2003. godine i cijena je po jednom izgrađenom kilometru iznosila 6,67 milijuna eura i dionice Vrbovec-Bjelovar koja je izlicitirana ove godine na cijenu od 5,56 milijuna eura po jednom kilometru, što predstavlja uštedu od ni više ni manje nego 17%. Hvala lijepa.
Hvala. Ispravak gospođa zastupnica Dubravka Šuica.
Pa ja sam isto htjela ispraviti netočan navod koji se odnosi na cijenu autocesta. Gospodin Kajin u žaru svoje predsjedničke kampanje želi negirati evidentan uspjeh hrvatske cestogradnje i stvara se nametnuta percepcija u javnosti o nerealno visokim cijenama građenja autocesta u Hrvatskoj. Nije utemeljeno na činjenicama kao što smo čuli iz prethodna dva ispravka. Demantiraju to raspoloživi podaci iz Hrvatskih autocesta i činjenica je da je u Hrvatskoj najjeftinija izgradnja jednog kilometra i to 7,9 milijuna eura.
Hvala. Ispravak gospođa zastupnica Marija Pejčinović Burić.
Hvala lijepa gospodine predsjedniče. Pa evo i ja sam željela gospodina Kajina kao predsjedničkog kandidata ispraviti vezano za Olaf. Činilo mi se da je jako važno, obzirom da Hrvatska koristi znatna sredstva od Europske unije, ne širiti netočne informacije o tome kako to Hrvatska radi, dakle nema Olafa u ovoj situaciji koju je gospodin Kajin navodio. Hvala lijepa.
Hvala. Ispravak, gospođa zastupnica Ivanka Roksandić.
Hvala gospodine predsjedniče. Ma neću ispravljati onaj dio govora koji je bio dio predsjedniče kampanje, sami ste to rekli. Ali ću ispraviti jedini navod koji ste vi vezali uz interpelaciju, a to je bio u visini cijene i koštanja ceste. Pa u okviru EUROSTAT programa kolega Kajin provedeno je istraživanje u visini cijene gradnje i niskogradnje, i stambenih objekata, i poduzeća, dakle i gospodarstva u 33 europske zemlje. Po tom istraživanju hrvatska niskogradnja je na 31. mjestu. Ili da pojednostavimo, radi našeg gledatelja i slušatelja, treća po jeftinoći od 33 zemlje. Dakle ne stoji ona vaša tvrdnja da su naše ceste redovito najskuplje u Europi. To nije točno.
Hvala. Ispravak, gospođa zastupnica Karmela Caparin.
Hvala lijepa. Ja vas molim gospodine predsjedniče, dio rasprave gospodina Kajina uopće nije sa današnjom temom, kao što ste i sami rekli u svezi poruka koju se šalju iz HDZ-a što je apsolutno netočno. Pa je netočne su i poruke na kandidate o kojima vi mislite, jer ti kandidati su nekad bili u HDZ-u, ali više nisu. A jedina je poruka da je naš kandidat prof. Andrija Hebrang. I drugo netočno, da pada politika gospođe Kosor i Vlade HDZ-a, što je vidljivo da bi on htio, vidljivo je naime iz njegove rasprave. A upravo naša rasprava će pokazati da je ova politika stabilna.
Hvala. Ispravak gospodin zastupnik Krunoslav Markovinović.
Evo moram ispraviti kolegu Kajina, koji tvrdi da su najveće afere bile ne znam Hrvatske ceste, željeznice i slično. I pritom je rekao neću spominjati INA-u, a upravo najveća afera bila je u INA-i 2003. godine kada je prodano 25% plus jedna dionica i predaja upravljačkih prava. Uobičajenost je da se kod prodaje na taj način, i predaje upravljačkih prava daje 20% dakle plus cijena. I sad kolega Ljubo Jurčić tvrdi prije dva dana da nema provizije, ali naš bivši kolega Radimir Čačić, a kolegica Pusić će potvrditi da on uvijek govori istinu, tvrdi jučer da je provizija uplaćena, i ako je riječ o 505 milijuna dolara provizija je 110 milijuna dolara, a vjerujmo gospodinu Čačiću. Ja pitam SDP, gdje je nestalo 110 milijuna dolara, odnosno tko je ukrao 110 milijuna dolara. Hvala.
Znaš tko je bio protiv tog sporazuma, Kramarić i Kajin.
Hvala. Gospodin zastupnik Boris Kunst. Ispravak. Poštovani predsjedniče. Teško je.
Teško je nekoga ispraviti koji i nije ništa konkretno ovdje rekao niti naveo. Zato mislim da bi mi trebali poslovnički predvidjeti ispravku netočnih pretpostavki, jer i sam zastupnik Kajin je rekao da pretpostavlja sve što je govorio, pa onda ću ja eto i pretpostavku ispraviti, jer je rekao da pretpostavlja da se novac prelijevao u tuđe džepove nekih ministara. Mislim, obzirom na neku kandidaturu za predsjednika ipak bi trebao biti konkretan, pa reći o kojim se ministrima radi, kojim se novcima radi, onda bi to bilo vjerodostojno. Ovo su samo opet pretpostavke. Tako da treba poslovnički vidjeti kako možemo ispraviti pretpostavke, netočne pretpostavke.
Hvala. I zahvaljujem se na sve većem razumijevanju zastupnika kako je procjenjivati što je ispravak, što nije ispravak netočnog navoda. Idemo dalje. Na redu je gospođa zastupnica Vesna Pusić, u ime Kluba zastupnika HNS-a. Izvolite.
Zahvaljujem gospodine predsjedniče, gospodine ministre sa suradnikom, kolegice i kolege. Svakako dobro i pohvalno što je ministar Kalmeta najavio i ovdje već rekao da će odgovarati na sva pitanja i reagirati na sve činjenice koje budu iznesene. Borba protiv korupcije je za Hrvatsku ključna, možda samo sekundarno zbog Europske unije a primarno što u ovakvim uvjetima ove razine korupcije preživjeti više ne možemo. Moje duboko uvjerenje da je gospođa Kosor kada je došla na čelo Vlade, ako išta, prestala aktivno sakrivati slučajeve korupcije, što je po mom mišljenju do tada bio slučaj, i to je dovelo do toga da se danas neke od stvari mogu razotkrivati. Ja ću ovom izlaganju u ime Kluba HNS-a navesti 15 činjenica i 6 pitanja. Pa molim da onda ako je moguće nam se na to odgovori. Prva činjenica, HDZ-ova Vlada prije 2000. ugovorila je izgradnju od 142 km autoceste od Bosiljeva do Svetog Roka za cijenu od 7,33 milijuna eura po kilometru bez natječaja sa tvrtkom Bechtel. Dva, nakon 3. siječnja 2000. u Račanovoj koalicijskoj vladi taj je resor preuzeo bivši ministar Čačić i ugovorio je 170 km od Svetog Roka do Dugopolja za 4,25 milijuna euro po kilometru, nakon provedenog natječaja, dakle 7,33 po kilometru bez natječaja i 4,25 nakon toga po kilometru nakon javnog natječaja. Činjenica 3. U Sanaderovoj Vladi nakon izbora 2003. ovaj resor u kojem su i Hrvatske autoceste naravno je preuzeo ministar Kalmeta. Četiri, odmah po preuzimanju resora, ministar Kalmeta je ugovorio 94 km na dionici Dugopolje – Ploče za preko 8 milijuna po kilometru ponovno s „Bechtelom“ i ponovno bez javnog natječaja. Dakle u par mjeseci, dvostruko skuplje. Činjenica 5., bivši premijer Račan i bivši ministar Čačić tada su na konferenciji za medije upozorili na tu činjenicu javnost. Odgovarajući na to Sanader i Kalmeta ustvrdili su da je a) obveza direktnog ugovaranja u ugovoru koju je sklopila prethodna Račanova Vlada, b) da će ih Bechtel tužiti ako se toga ne budu pridržavali, c) da nitko ne može graditi povoljnije od ovih 8 milijuna eura po kilometru, i d) da taj ugovor zapravo nije niti potpisan. Samo kratko da ponovim. Nismo mi nego su oni, Bechtel će nas tužiti ako se ne držimo ugovora, nitko ne gradi jeftinije, a zapravo ugovora niti nema. Neistina je ubrzo otkrivena kada je na sjednici Sanaderove vlade taj tobože nepotpisani ugovor neraskinut. Činjenica 8. Nakon toga je objavljen javni natječaj za tu dionicu i posao više nije dobio Bechtel nego grupa Hrvatskih tvrtki za jednu milijardu kuna manje za cijelu dionicu od onog što je ugovoreno sa Bechtelom. Pitanje 1. kuda je trebala otići odnosno kome je trebala otići ta jedna milijarda kuna više koja je ugovorena sa Bechtelom. 9. činjenica, to mislite da bi Kalmeta dao Čačiću. Dakle 9. činjenica, to je 2004. još uvijek bilo ne 4,25 milijuna eura po jednom kilometru kao 2003., već 7 milijuna, dakle sada više nije bilo 8 milijuna po kilometru nego 7 milijuna eura po kilometru ali još uvijek vidite koliko skuplje, u odnosu na ono što je bilo prethodne godine ugovoreno sa 4,25 milijuna po kilometru. Činjenica 10. od tada do danas pod vodstvom i u Ministarstvu ministra Kalmete cijena jednog kilometra je skočila na 17 milijuna eura. Dakle, da ponovimo, 2004. godine kilometar 4,25 milijuna eura, 2004. kilometar 7 milijuna eura, 2009. kilometar 17 milijuna eura. Pitanje broj 2. gdje su ti novci? Gdje je ta razlika? Činjenica 11. u ovom trenutku investicija je probijena, na koridoru 5c za 103%, dakle jedan kilometar košta malo više nego dvostruko više od onoga što je ugovoreno. I na autocesti A1 dakle Dalmatini za 68%. Pitanje broj 3. u ovom slučaju isto kao broj 2. gdje su ti novci? Gdje su novci? Dupla cijena za kilometar od dogovorene. 12. činjenica, u ovom razdoblju u mandatu ministra Kalmete iz Brodogradnje u izgradnju autocesta uvedena tvrtka Sklad gradnja braće Žužul koja je imala uhodanu spregu sa jednim novim članom uprave HAC-a također došlim iz brodogradnje. Činjenica broj 13. tijekom zadnjih šest godina, a u mandatu ministra Kalmete, u HAC-u se svaki radni dan, kroz 6 godina svaki radni dan zapošljavao po jedan čovjek, pa je HAC narastao od 1900 ljudi 2003., na gotovo 3000 zaposlenih danas. Istovremeno intenzitet investicija u izgradnji autocesta je tri puta manji, dakle tri puta manji intenzitet izgradnje, a 3000 ljudi svaki dan po jedan. Pitanje broj 4. što rade? Svi ti dodatno zaposleni u HAC-u, što ti dodatni ljudi u HAC-u rade kada je smanjena gradnja? Činjenica 14. 11. 6. 2007. godine jer tadašnji predsjednik Uprave "HAC-a" Mario Crnjak uputio Nadzornom odboru "HAC-a" pismo u kojem upozorava: A) na nepravilnosti u sektoru naplate, B) na opstrukciju unutarnje kontrole u "HAC-u", C) na protuzakonito imenovanje direktora naplate bez propisanih i zakonom zatraženih kvalifikacija, D) na imenovanje sumnjivih ljudi u sektor naplate "HAC-a" doslovni citat, E) na smjene ljudi u unutrašnjoj kontroli u "HAC-u" bez potrebne procedure utvrđivanja činjenica. 15. činjenica, predsjednik Uprave Crnjak također navodi da 18 mj. nije bio pozvan ni na jedan sastanak s ministrom Kalmetom od 12 mj. 2005. do 6 mj. 2007. U tom razdoblju ministar Kalmeta međutim je imao 45 puta sastanak sa drugom dvojicom članova uprave, s jednim 30 puta, s drugim 15 puta. S predsjednikom uprave, ponavljam, niti jedan jedini put. Temeljem toga Crnjak, tada još uvijek predsjednik Uprave "HAC-a", traži da ga se razriješi s funkcije predsjednika Uprave "HAC-a", što je kao što znate kasnije i učinjeno. Pitanje br. 5 što je ovo ljudi Božji? Što je ovo? U usporedbi sa ovim navedenim farbanje tunela za 2 puta po 22 milijuna kuna izgleda kao neplaćena kazna za parkiranje ili kao poreska neurednost Al Caponea. Korupcija i nesposobnost pojeli su u ovih 6 godina autocestu prema Dubrovniku, autocestu prema Sisku, pravac Podravina-Bjelovar i mnogo milijardi kuna. Što se tiče obrane ministra Kalmete koju je iznio više puta u javnosti da on o tome ništa nije znao, i to bi bilo dovoljno strašno da jedan ministar koji kao što sam spomenula po Ustavu je osobno odgovoran za svoje područje rada, dakle ustavno osobno odgovoran za područje rada po članku 114. Da nije znao kuda odlaze ove milijarde, ovi novci koji nisu njegovi, nisu naši, uvjetno su državni, ali država ih uzima od građana. Država ih kroz poreze uzima od građana i poreskih obveznika. Dakle, nije znao što se događa s novcima koji su mu povjereni od građana ove zemlje. To bi već bilo dovoljno strašno, ne znati gdje nestaju te milijarde u njegovom resoru, ali to naravno nije istina da on to nije znao. Ministar je znao što se događa o čemu bjelodano svjedoči pismo bivšeg predsjednika Uprave "HAC-a" gospodina Crnjaka. Crnjak je sam inače podnio prijavu glavnom državnom odvjetniku Bajiću u vezi naplate cestarine i o tome obavijestio također Nadzorni odbor. Konačno, ove godine 2009. "HAC" je protuzakonito, dakle "Hrvatske autoceste" su protuzakonito potrošile 3,6 milijardi kuna jer Vlada koncem 2008. nije donijela program građenja i održavanja javnih cesta za 4 godine za razdoblje 2009. i 2012., pa prema tome nitko uopće ne zna zašto je potrošen taj novac? Da li je to dio nekog plana, nije dio plana? Dakle, tek u ovom sad, koncem godine se takav plan donosi, a trebalo ga je donijeti koncem 2008. Dakle, cijelu ovu godinu te 3,6 milijarde su se trošile bez plana. Pitanje br. 6 je dakle što, ili što bi se kolokvijalno reklo ma naime kaj? Svi su znali, a neki su krali. Tko je krao neka utvrdi državno odvjetništvo i sud. Kao što znamo postupak već traje. No politička odgovornost nije kaznena. Politička odgovornost je za ove novce koji su bili u tom resoru i koji su potrošeni i trošeni na ovaj način koji sam ovdje kratko u ime kluba HNS-a skicirala. Politička odgovornost je nedvojbena, ustavno nedvojbena. Ministar je odgovoran za svoje područje rada. politička odgovornost ima ime i prezime. Politička odgovornost u ovom slučaju zove se Božidar Kalmeta. Ministre Kalmeta vrijeme je! Vrijeme je da preuzmete odgovornost i da odete iz Vlade. Ova zemlja to zbilja ne može više izdržati. Hvala vam lijepa.
Hvala. Imamo nekoliko ispravaka pa onda ministar Kalmeta će dobiti riječ. Gospodin zastupnik Frano Matušić.
Zahvaljujem gospodine predsjedniče. Pa netočno je kolegica Pusić rekla da je premijerka Kosor ako ništa, a onda barem je prestala sakrivati korupcijske afere. To je neistina. Premijerka Kosor nikad nije skrivala nikakve korupcijske afere, a njen rad smo najbolje mogli pratiti i kroz izvješća Državne revizije kad je uvijek dobivala za svoj rad u ministarstvu bezuvjetna mišljenja bez ikakvih nepravilnosti. To je jedan dio odgovora. Drugi dio odgovora kažu ljudi da zbilja nije važno što se govori nego tko to govori. To govori osoba čiji predsjednik je optužio dakle ministra Kalmetu, govori osoba čiji predsjednik javno dokazano da je njegovo ministarstvo potpisalo preko 600 milijuna ugovora sa njegovim firmama. A što je to draga kolegice nego korupcija? Što je to? Vaš predsjednik Čačić, jasno je dokazano u procesu koje je vodilo ovdje Povjerenstvo za sprečavanje sukoba interesa da je njegovo ministarstvo potpisalo sa njegovim firmama ugovora preko 600 milijuna kuna. Pa što je to? Jeste li vi to raščistili u stranci? Vi nama danas ovdje docirate i govorite što je korupcija, a dajte molim vas i taj vaš predsjednik ne priznaje naravno odluke od Povjerenstva za sprečavanje sukoba interesa.
Hvala. Gospođa Pusić je tražila povredu Poslovnika. Izvolite.
Gospodine predsjedniče povreda Poslovnika se sastoji u tome da je kolega Matušić ispravljao nešto što ja apsolutno nisam rekla. Nema nikakve veze referiranje na gospodina Čačića, koji nota bene je ovo isto Povjerenstvo odgovornim, koje je proglasilo potpuno nevinim bivšeg ministra Rončevića koji je danas je cijeli proces pred sudom, a protiv Čačića nije podignuta nikakva optužnica.
Gospođo Pusić niste korektno zatražili ispravak netočnog navoda niti ste pozvali na bilo koji članak Poslovnika, pa prema tome, to kao i da nismo čuli. Idemo dalje. Gospodin Josip Đakić, ispravak netočnog navoda. Molim ... [[Govornik se ne razumije.]]
Gospodine predsjedniče, netočan je navod gospođa Pusić je utvrdila da je premijerka aktivno sakrivala korupciju i kriminal do sada. Naime to je netočno. Premijerka Kosor je aktivno se uhvatila u koštac i bori se protiv korupcije i kriminala zajedno sa ministrima koji jasno usmjeravaju državne institucije kako bi razotkrili sve one koji čine kriminal. I netočno je da se razlika u cijeni ne zna gdje je. Postoje ugovori i izvješća koji su i jedan i dva iz 2002. godine gdje se apsolutno govori o tome gdje je 72 milijuna kuna dato bez ikakvog odobrenja za gradnju Tunela Mala Kapela jedanput kao akontacija, a drugi puta kao požurivanje završetka radova od samo mjesec dana. Ovo je kriminal koji još nije kažnjen. I vjerujem da su kada će uzimati u obzir ovakve predmete neće možda donijeti odluku da vrati novac Čačiću kao što je vratio riječkom dileru.
Hvala. Imamo ponovno povredu Poslovnika, gospođa Pusić.
Hvala. 209. ponovno se ispravilo točno obrnuto od onoga što sam ja rekla. Dakle, ja nisam rekla da premijerka Kosor ne omogućava razotkrivanje korupcije, nego obrnuto da omogućava razotkrivanje korupcije i rastvaranje novih situacija. I zbog toga ovi slučajevi dolaze na vidjelo. A osim toga gore spomenuti kolega nije ispravio nikakav netočni navod, nego pokušava muteći vodu prikriti činjenicu da se ovdje radi o maestralom slučaju korupcije.
Ta nastojanja su obostrana jer gospodin Đakić je ispravio i čak je spominjao neke cifre u svom obrazloženju u ispravku netočnog navoda. I molim vas gospođo Pusić nemojte više zlouporabljivati dizanje povrede Poslovnika, jer upravo je ono o čemu se vi prije nego ste sjeli govorili. Gospođa Nevenka Marinović, ispravak netočnog navoda. Izvolite.
Nije točan navod gospođe Pusić da je cijena izgradnje autocesta 17 milijuna eura po kilometru kvadratnom. Točno je da je prosječna cijena do sada izgrađenih dionica 7,9 milijuna eura po kvadratu i najniža u okruženju. To smo više puta danas ponovili. A kvaliteta naših tunela i autocesta kvalitetu nitko ne može osporiti, što više nagrađivani su. Gospođo Pusić, od vas se kao kandidatkinje za predsjednicu očekuje da makar više ozbiljnosti i provjeravanje podataka, a ne nametanje nama dobro poznatih modela financiranja gospodina Čačića. Hvala.
Hvala. Ispravak netočnog navoda gospodin zastupnik Krunoslav Markovinović.
E sada će biti veli kolegica, pa će biti. Naime, kolegica Pusić netočno navodi da je cijena po kilometru za vrijeme poznatog nam ministra Radimira Čačića bila 4,25 dolara. Zašto? Jer je ministar imao običaj puštati autoceste nedovršene. Sjećamo se onih klizišta. Nikada neću zaboraviti kada sam prije 5 godina rekao, hvala Bogu da Čačić nije gradio zgradu Sabora, jer bi otklizila do Ilice. Međutim, Čačić je namještao poslove svojoj firmi tako da smo imali osjećaj da će se ova država zvati ne Republika Hrvatska nego koning država. A zarađivao na obnovi gdje se svaki ugovor imao po 7 aneksa. ... /Govornik isključen./ ... Hvala. Gdje je recimo osnovni ugovor bi 7 milijuna a 10 milijuna aneks itd. ali kolegice draga, da su bili prijevremeni predsjednički izbori već bi to Bajić odradio. Hvala.
Ono, nastavak onog što ste vi govorili. Gospođa zastupnica Neda Klarić. Izvolite.
Hvala lijepa gospodine predsjedniče. Evo netočan je navoda zastupnice Pusić kada tvrdi da ministar Kalmeta nije znao kuda odlaze milijarde iz njegovog resora. Ne da je to netočno, već je upravo gospodin Kalmeta kao ministar pokrenuo i napravio antikorupcijski program i inicirao obračun sa korupcijom u javnim poduzećima. Hvala lijepa.
Ispravak gospođa zastupnica Božica Šolić. Izvolite.
Hvala lijepo gospodine predsjedniče. Evo ispravljam netočni navod gospođe Pusić kada je rekla u svojoj raspravi da za vrijeme kada je bio ministar Čačić da je cijena autoceste koštala 4,25. to ste ponovili iz klupe, a da sada za vrijeme ministre Kalmeta su astronomsko porasle cijene i da je 17 milijuna. Gospođo Pusić, s obzirom da ste vi kandidat za predsjednicu, vi bi trebali stvarno trebali biti vjerodostojniji da uvjerite hrvatsku javnost da dobijete par glasova. A ja ću vam sada reći točno, radi usporedbe i radi komparacije da se prisjetite. Nemojte se smijati, neozbiljni ste. Dionica Bosiljevo 2-Josipdol, koja je otvorena 2003. godine, znači koju je pod vodstvom ministra Čačića bivšeg bila je cijena 6,73 milijuna eura, a da usporedim kolika je cijena za vrijeme ministra Kalmeta Šestanovac-Račva otvorena prošle godine u duljini 40 km, cijena je 6,67 milijuna eura. To je 1% uštede. I kako to da za vrijeme Račanove vlade kada je Čačić bio ministar da nitko nije mogao.
Molim vas, halo, hvala lijepa. Previše ste se.
Pa ne mogu sve reći jer sve lažu.
Hvala. Ljudi moji, smijanje na argumente nečije je legitimno. Jer nigdje ne piše u Poslovniku da je zabranjeno kada netko drugi govori se smijati. A to je postalo u Hrvatskoj politička praksa, kada nemaš argumenata onda se smiješ ili govori da je ovaj šaljivdžija ovaj drugi. Hvala. Gospodin ministar Božidar Kalmeta. Sve u skladu sa Poslovnikom.
Poštovani gospodine predsjedniče, gospođe i gospodo zastupnici, poštovana gospođo zastupnice Pusić. Ono jedino s čime se s vama slažem u ovom vašem izlaganju je to da je borba protiv korupcije u ovoj zemlji ključna i da treba nastaviti još jačom žestinom obračuna protiv korupcije. Ali to je jedino što se s vama slažem. I odmah vam postavljam pitanje. Da je kojim slučajem Hrvatska u vrijeme dok je vaš i predsjednik, tada ste čini mi se bili predsjednik stranke, bilo ovako uređena i organizirana i zakonski i institucionalno itd. u borbi protiv korupcije šta bi onda bilo to sam Bog može znati. To sam Bog može znati, ali znamo da se vi onda niste mogli dogovoriti, gospođo Pusić, niste se mogli dogovoriti ni oko toga tko će biti šef tajnih službi samo zato da možete. E sad ovako. Rekli ste i ovdje ste kao vrlo argumentirano obmanjivali Sabor i javnost. Rekli ste da je Čačić ugovorio dionicu po 4,25 milijuna eura valjda ne znam čega, a niste rekli da je ta dionica koju je on tada bio ugovorio da su tu već bili napravljeni zemljani radovi i da je tunel bio prokopan. To prvo niste rekli. Samo to. I drugo. Na tim dionicama koje vi spominjete mi smo do lani tko god je putovao dolje od Svetog Roka do Maslenice do lani radili naknadne radove koje on nije bio završio. I ono što sam prije rekao u prvotnom izlaganju da je Državna revizija bila dala dvije primjedbe. Jedna je bila ta da je ta dionica građena bez ikakvih dozvola. Dakle, gradilo se bez dozvole. Pustilo se u promet nezavršene autoceste, a naknadne radove ostavljeno drugoj vlasti da to isfinancira. Osim toga, gledajte dalje. Dionica Sveti Rok – Maslenica koju je ugovorio također bivši ministar, gospodin Čačić je izlicitirana 10 milijuna eura. To niste htjeli reći. Ha? 10 milijuna eura pazi od Svetog Roka do Maslenice. To je bila cijena 10 milijuna eura. Prema tome, gluposti su. Ne kažem ja, ma reći ću ja sve. Gle, sve ću ja reći, ali ne može se kazati da je tada građeno po 4,25 milijuna na najlakšoj dionici i to je činjenica, ali uz ovu koju sam prije rekao da su bili ... [[Govornik se ne razumije.]] radovi. Ali ne reći da je izlicitirana dionica po 10 milijuna eura u pravu ste vi teža, ali 10 milijuna dakle koju je isto on izlicitirao. Prema tome, nije on licitirao samo i dobivao poslove po 4,25 milijuna eura, nego i po 10. Samo to kažimo. A jasna je stvar, dalje. Rekao sam prije da je ostavljeno onoj Vladi 2004. godine dugova samo sa pozicije gospodina Čačića 2 milijarde kuna koje smo morali platiti, 2 milijarde kuna koje on nije platio, da ne kažem da je evo jedna odluka koju je on potpisao kao predsjednik nadzornog odbora. A ljudi moji ne znam, dakle povećava rashode. Dakle, plaćanje za dio ukupnih rashoda u visini milijardu i 121 milijun kuna prenijet će se i izvršiti u 2004. godini jer je znao da će izgubiti izbore. Dakle, mi ćemo to platiti i izvršiti, tako da deficit za 2003. godinu rebalansom planiran u iznosu od 3 milijarde itd. itd. odnosno za ... [[Govornik se ne razumije.]] milijuna kuna manji od iznosa deficita odobreno odlukom o davanju suglasnosti itd. itd. Dalje, još nekoliko samo nekoliko činjenica. Da ne govorim da nije išao na Sabor sa financijskim planom HAC-a. Nije išao, on nije priznao ništa ni Sabor, ni kakve institucije, kakvi proračun, kakav proračunski, ništa. Dalje, to isto niste rekli gospođo Pusić. Dalje niste rekli to da je on kao ministar sa svojim tvrtkama, dakle on sa svojim tvrtkama potpisao u ime ministarstva kojem je na čelu potpisao 150 milijuna kuna posla. Pa ljudi moji, pa zašto to nije došlo na Sabor i zašto mi to nismo tražili tada njegovu odgovornost. Da ne govorim još tu drugu stvar, da se recimo od HBOR-a uzelo milijardu eura, milijardu kuna ispričavam se sredstava bez evidencije u proračunu da su se plaćali radovi itd. itd. Prema tome, to je činjenica. I još jedna stvar kad je u pitanju gospodin Mario Crnjak. U njegovom vremenu donešeno je 200 i nešto odluka uprave. Samo dvije točke od tih 200 i nešto, da li su to bile odluka ili sjednica nije bitno, samo dvije točke nisu donešene jednoglasno. Prema tome, toliko o tome koliko je on sudjelovao, koliko on nije sudjelovao. I sada kad govorimo o cijeni dionica. Slažem se s vama da je vrlo teško uspoređivati cijene kilometara i oko toga smo svi suglasni autocesta i prostorno i vremenski i to je činjenica. Naime, vrsta tla, broj i vrsta objekata, negdje ravnica, negdje tunel vijadukt. Recimo ova dionica koja će se sada otvoriti Diračje – Orehovica u Rijeci pazite ovaj podatak. Ona je duga čini mi se 8, 8 i pol kilometara i to samo pola, dakle samo jedna traka, jedna već postoji cijena je milijardu kuna za 8 čini mi se i pol kilometara. Ali je tamo, evo znaju Riječani kako je tamo. To je vijadukt. To je strašno težak teren. Prema tome, činjenica je i to stoji da se ne može uspoređivati i da je teško dobiti potpuno dva jednaka nekakva terena i sve ostalo da bi se to moglo realno uspoređivati. Ali zato treba reći, je Čačić je dobio dionicu po 5 milijuna, ali je drugu inzistirao po 10 ili po 15. A ne on je po 5, a ti po 17 što uopće nije istina. Dakle, ali da završim ovo oko percepcije da Hrvatska gradi najskuplje autoceste. Dakle, unatoč svemu ovome što sam prije rekao, dakle da je teško uspoređivati. Ipak je vidljivo iz analiza koje su radile neke strane konzultantske tvrtke, a koje nije Hrvatska naručila, nego su neke druge zemlje naručile, o tome je već bilo ovdje govora, da je od 33 ispitane zemlje Hrvatska na 31. mjestu dakle po cijeni, odnosno kao što je već ovdje rečeno treća odostraga po jeftinoći. Ako uspoređujemo, evo vam i ako uspoređujemo npr. cijene, evo vam Breznički hum-Novi Marof. To je dionica autoceste koja je otvorena 2003. godine, cijena je bila 6,67 milijuna eura po kilometru. Molim vas Breznički hum-Novi Marof 2003. godine. Vrbovec-Bjelovar, koja je izlicitirana 2009. godine, dakle toliko godina, da ne znam koliko je cijena goriva porasla, materijala, svega i ovoga, je 5,56 milijuna eura, dakle jeftinija je sad cijena 2009. nego što je vaš bivši ministar Čačić izlicitirao 2003. godine. Prema tome, nemojte. Ja samo pokušavam ovdje, čini mi se da i trudim se govoriti istinu, a ne obmanjivati javnost jednim podatkom, a drugi podatak sakrivati. Prema tome, cijena cestogradnje u Hrvatskoj nije istina da je najskuplja u Europi. Dapače, ona je među najjeftinijima u Europi. U Republici Mađarskoj vam je cijena, prosječna cijena kilometara 11 milijuna eura. Mađarska znamo da je ravnica. Dakle prosječna cijena izgrađenih dionica do sada je u Mađarskoj 11 milijuna eura. U Hrvatskoj je prosječna cijena do sada izgrađenih dionica 7,9 milijuna eura. Prema tome, to su podaci, postoje brojke, postoji sve, postoje ispitivanja koje nije radila Hrvatska, nego su radile druge zemlje i to za 31 zemlju. Prema tome, o tome mi razgovarajmo, a nemojmo razgovarati samo kako nama paše. Evo zahvaljujem.
Hvala. Imamo ispravke. Gospođa Vesna Pusić, prva. Ne, oprostite, imamo povreda Poslovnika prvo, Mario Habek.
Poštovani predsjedniče, povrijeđen je Poslovnik, članak 214., zastupniku se izriče opomena ako se u svom govoru ne drži teme o kojoj se raspravlja. Ministar Kalmeta je u ovoj svojoj raspravi govorio o svemu samo ne o sebi. Znači ova tema je ministre Kalmeta, a ne o gospodinu Čačiću. Stoga vas pozivam predsjedniče da mu date opomenu, a isto tako date opomenu sebi što ga niste prekinuli jer je govorio cijelo vrijeme o krivoj temi.
Meni se čini da ćete vi dobiti opomenu. A znate zašto? Zato što članak 214. glasi: zastupniku se izriče opomena. Ali budući da je izabran za ministra Kalmeta, koji je bio zastupnik jedan dan ili nešto, on više nije zastupnik pa mu ne mogu izreći opomenu, i nemojte dizati nekorektno tu vašu tablicu jer ste je krivo digli. Neću iz principa davati opomene ako me na to ne prisilite. Hvala. Gospođa Vesna Pusić, ispravak netočnog navoda.
Zahvaljujem gospodine predsjedniče. Dakle, cijeli niz netočnih navoda od strane ministra Kalmete. Obmanjujući na različite načine javnost, između ostalog netočno. Dionica Sveti Rok-Dugopolje jeste ugovorena za 4 milijuna i, 4,25 milijuna eura. Drugo, plan je Račanova Vlada za izgradnju cesta prva usvojila četverogodišnji po kojem se točno znalo što se radi suprotno onom što ste vi učinili i potrošili 3,6 milijardi bez plana i bez da itko zna zašto i na što. Treće. U ovom trenutku vi pokušavate svoju obranu temeljiti na lažnim optužbama drugih, a četiri člana uprave tvrtke pod vašim nadzorom su u pritvoru ministre. U pritvoru. Prema tome, ajmo se držati planete zemlje i realnih činjenica. Ljudi su u zatvoru.
Hvala. Ovo obmanjivanje javnosti i uzajamne optužbe. Dakle svak za onoga drugoga kaže da obmanjuje javnost, je li tako, ovo čitavo vrijeme slušamo to. Pustimo onda gledateljstvu i našem narodu da odluči tko je tu u pravu, jer mi nismo sudnica niti je ovdje parnica. Ovako, u 13 i 29 je istekao rok za prijavu od 10 minuta, a sada ispravak netočnog navoda ima gospodin Zlatko Koračević.
Hvala lijepo. Ispravljam netočni navod ministra Kalmete kad je rekao Čačić je izlicitirao. Čačić ni jednu dionicu nije izlicitirao, ali je rukovodio ministarstvom koje je provelo postupke natječaja i jedino u to vrijeme, nikad prije i nikad poslije, i ni u jednom drugom ministarstvu nije se desilo kao u to vrijeme kad je u svim natječajnim komisijama sjedio i predstavnik Hrvatske udruge poslodavaca upravo zato da se ne dogodi da se bilo kome pogoduje, pa čak i njegovim firmama.
Hvala. Gospodin zastupnik Goran Beus Richembergh, izvolite ispravak.
Gospodin ministar je rekao u jednome času da nije moguće uspoređivati dionice autoceste. To jest točno, ali nije točno ovako kako on koristi, jer usporediti dionicu od Svetog Roka i dionicu prema Maslenici, i dionicu Svetog Roka prema sjeveru, to su kruške i jabuke. A u ovome konkretnom slučaju planinska cesta, najteža cesta u Hrvatskoj, to je ova koja ide niz Velebit, je jeftinija od ceste koju gradite u Turopolju 4,4 milijarde kuna kažete da će koštati do Siska. To je 13 milijuna eura po jednom dužnom kilometru prosječno. Kako je moguće da tamo u tom dijelu gdje se može za 7 mjeseci sagraditi cesta izaći na Mošćenicu, vi to gradite za 13 milijuna eura. A znate zašto? Zbog toga što ste sada prisiljeni bili cijeli taj postupak zaustaviti jer vam je Svjetska banka rekla nema gradnje te ceste pod tim uvjetima i zato ste i srušili sve natječaje. To vam je dokaz da niste radili dobro.
Ispravak netočnog navoda, gospodin zastupnik Ivica Pančić. Izvolite.
Isto bih ispravio netočan navod, da se ne mogu uspoređivati cijene zbog različitih terena. … [[Govornik nije uključen, ne razumije se.]]
Molim vas, nemojte isključivati zastupnika.
Znači istina je da se može, jer govorimo o prosjeku, a što je veći broj kilometara točnija je ta i prosječna cijena. Kao potvrdu toga navodim studiju kapitalna prometna infrastruktura Republike Hrvatske od gospodina Maria Crnjaka gdje je upravo upoređivao 11 različitih dionica autocesta. Gdje bi se mogle pronaći tri grupacije cesta. Jedna koje su najvećim dijelom završene do 2004. godine, njihova je prosječna cijena 4, 5 milijuna kuna, druga grupacija ulaze ceste koje su završene u periodu od 2004. godina iznad 50%, one su već skočile na 7, 8 milijuna eura po kilometru, a tek ugovorene dionice kao recimo Zagreb-Sisak je skočila na 12 milijuna eura po kilometru.
Ja znam da između Posedarja i Krke nema nikakvog tunela, idem svaki dan tako, to nije ista kao ona druga. Dobro, idemo dalje. U ime Kluba HDSSB-a gospodin zastupnik Boro Grubišić. Izvolite.
Gospodine predsjedniče, gospodine ministre uvažene kolegice zastupnice i zastupnici. Ja nisam predsjednički kandidat kao moja dva prethodnika koji su govorili u ime Klubova HNS-a i IDS-a, ja sam obični saborski zastupnik Slavonije i Baranje. Teško je govoriti u ovakvim trenutcima kada rekao bih ovako poluozbiljnim i neozbiljnim raspravama, replikama, ispravcima netočnih navoda dovodimo sami sebe zapravo do smijeha, a situacija u državi je takva da građani, i bez vaših objašnjenja, i ministra Kalmete i ovih sa lijeve strane, dobro znaju, bez toga da im netko objašnjava što se događa u ovoj državi, dobro znaju što se događa. Dakle, i bez optužbi, bez kontra optužbi, bez argumenata, sa argumentima jasno vide kako žive i što se događa u ovoj državi, imaju svoju mišljenje o tome možete vi reći što hoćete. Pokazatelji toga stanja u ovoj državi je to da nam radnici putem medija imamo i slike, plaču, studenti štrajkaju a intelektualci šute. I to je jedna duboka šutnja vrlo znakovita. Zašto ova šutnja, zašto ovi štrajkovi, zašto plač radnika. Netko je ovdje govorio, mislim da ministar Milinović da se Hrvatska mora složiti oko tri osnovna cilja. Jedno je utemeljenje Hrvatske države što smo ostvarili, drugo je ulazak u Europsku uniju i NATO što smo djelomično ostvarili i treće je konsenzus u borbi protiv korupcije. Gospodo, mislite li vi da nakon 18 godina slobode u ovoj državi, slobode u jednom općem smislu građani ove države još uvijek imaju emotivni interes za zajedničke ciljeve u ovoj državi. Govorilo se imamo Hrvatsku, ne, imaju neki. Govorilo se imamo demokraciju, ne, imaju je samo neki na svoj način. TA demokracija dovela je do feudalizacije ovoga društva, u kojoj evo i ministar Kalmeta brani da kažem feud i brani ono što je postignuto tom državom i tom demokracijom a to je da je to procvat korupcije u tome feudu. Korupcije, kriminala i svega onoga što nevalja. Zbog toga su građani zapravo izgubili slobodu, zbog toga su građani u apatiji i nemaju interesa za budućnost Republike Hrvatske. Zato intelektualci šute. Dakle, oni duboko šute i nema glasa od njih. Studenti oni štrajkaju. I kada se pobroje sve ono što je ovdje rečeno danas, počevši od vojnih kamiona od Verona Plive, tako bi to zgodno bilo nazvati, od Podravke, Brodosplita, Sunčanog Hvara, Maestra, INA-e i onoga Octopoda kojega još uvijek vidim kod Pančića na papirima, onda je bespotrebno ili uopće je … govoriti da neko nekoga optužuje za kriminal ali u stranačkom dresu. Hoćete li vi reći da kriminal nema stranački dres? Obrnute teze. Stranački dres i kriminal i kriminal i stranački dres. Pa pogledajte da kažem čiji su stranački dresovi, pogledajte koji su to ljudi. Ali bilo ih je i prije u drugim nekim stranačkim dresovima, prema tome ne eskulpiram ovdje nikoga od kriminala, niti oblačim ikome poseban dres, ali danas je situacija ovakva, 6 godina je HDZ-ova Vlada na čelu ove države, u izvršnoj vlasti i 6 godina gledamo to što gledamo. Netko je ovdje spomenuo Koridor 5C i preplaćenost od 106%, dvostruko višu cijenu od ugovorene, pa kod nas u Slavoniji gdje se nalazi taj Koridor 5C koji zapravo nigdje ne počinje, nigdje ne završava, jer evo i novim proračunom nema mosta na Dravi, nema mosta na Savi koji bi trebali uopće da bi Koridor bio u funkciji i koji bi spajao mađarsku i Bosnu i Hercegovinu preko Republike Hrvatske, dakle na tom području zapravo najveće brdo je Bundeva, ipak je cijena preplaćena dvostruko viša od one koja je bila ugovorena. Zanimljivo. Netko je uz ove sve što sam spomenuo, gdje je Staldi, gdje su novci koji su da kažem bačeni u vjetar. O Hypo banci nije sada trenutno vrijeme za govor, radi se ovdje o Ministarstvu prometa, veza itd. Ja tvrdim da u borbi protiv zla, protiv korupcije i kriminala, protiv nepravde se ne smije posustati, pa čak i onda kada je ta borba bezizgledna, a vidimo po reakcijama sa ove strane da je se grčevito drži teza, i grčevito se drži strana ministru da prema tome, da ova borba svih onih koji će ovdje iznijeti bilo kakvu kritiku ili biti za to za opoziv ministra, biti bezizgledna. Međutim, kako je rekao pokojni Gotovac, ne treba posustati u toj borbi. Ja mislim da ministar Kalmeta zaslužuje pohvale i spomene. Netko je govorio o Zadru ovdje, pa ja sam, i o 10 zastupnika iz te izborne jedinice. Kako da ne? Pa čudi me da ih nije i više za HDZ, pa ja bih mu podigao spomenik u Zadru, za života. Ali spominju ga i ljudi u Slavoniji, spominju ga 60 tisuća Brođana koji svaki dan čekaj pred spuštenom rampom u Slavonskom Brodu. Spominju ga i nezaposleni radnici "Luke Brod", riječne luke druge po važnosti u RH koja ne postoji. Koja se gradi desetljećima, za razliku recimo od "Luke Galženica" koja košta 220 milijuna eura ili za razliku od jedne značajne luke na otoku Rava. Ili od jedne ceste, netko je u materijalu nazvao, ili ne znam u napisima "Kalmetina" da mi oprosti gospodin ministar, ali evo tako je zovu od luke prema Zemuniku. Afere korupcija u ovome društvu se prikrivala, bojim se čak i organizirano. Naime, napisi o liječnicima ubojicama, o dr. Šimiću, o dr. iz Osijeka koji je optužen za mito od 1800 kuna i zbog toga guli zatvor, zbog toga je zatvoren za 1800 kuna. I ne samo o njima nego i o drugim, da kažem malim ribama, da bi se zapravo zabavljao narod, onog kruha i igara sa takvim stvarima, a ovim stvarima o kojima se sad progovorilo i u kojima se radi o milijardama kuna da bi se šutjelo, da bi se prikrilo. I onda odjedanput ta ista Vlada i premijerka, pa ona je 6 godina zajedno sa gospodinom Sanaderom bila da kažem desna ruka, držala ljestve ako ćemo onako narodski. I sad smo u borbi protiv korupcije i kriminala, odjedanput. Pa nije to baš došlo tako, eto odjedanput ja ću se boriti protiv korupcije i kriminala. Netko je ovdje spominjao OLAF, netko EU sve to ima svoje. Kako to da 6 godina se šuti, 6 godina se sakriva i prikriva, a onda evo sad nešto izlazi na vidjelo? Zapošljavanja u "HAC-u", pa gospodo znamo mi svi dobro koga se zapošljava na naplatnim kućicama na autocesti u svakom od naših mjesta. Stranačke ljude ili one, a priča se gotovo na glas i jasno je i vrlo često, da treba dati i novce, ja znam i iznose o kojima se priča, da bi se zaposlilo u "HAC-u". Prije svega, ono, naplatna kućica. Spominju ga, gospodina Kalmetu, spominju i naši željezničari u Slavonskom Brodu koji su preraspodijeljeni u željezničko čvorište Vinkovci. Gle, iz Slavonskog Broda željezničko čvorište je premješteno u Vinkovce i sada 200 djelatnika "Hrvatskih željeznica" iz Slavonskog Broda putuje svaki dan u Vinkovce. Srećom da imaju onu tzv. režijsku kartu valjda, jel, ako se tako zove. A onaj ostatak koji to nije mogao učiniti dobio je otkaz ili je sam otišao sa "Hrvatskih željeznica". I po tome ga spominju, gospodina Kalmetu, u Slavoniji i Slavonskom Brodu. Milijuni se kuna su se potratili i potrošili, otišli u vjetar zbog zastare sudskih procesa, zbog sporog rješavanja na sudu, zbog gubitka sporova na sudu u Strasbourgu, kažu da je 100 milijuna kuna utrošeno i na procesu montiranom i politički motiviranom Branimiru Glavašu, dakle i tu je utrošeno 100 milijuna kuna. Pa ovo, ti milijuni kuna i milijarde lete i lepršaju na sve strane. Zaista je, i ja vjerujem da svi građani o tome misle, da je teško med vrcat, a med ne liznut. Oni pčelari koji su pčelari znaju što znači vrcati med. Ali, nitko nije računao pri tome kako to žive građani Hrvatske. Jel vi slušate ove rasprave? Po 4,5 milijarde, milijuna eura km, 7 milijuna eura km, 12, pa to su milijuni eura kao da je ova država Amerika, kao da je Švicarska. I što smo sad napravili? Doveli smo građane do toga da je naš i vanjski dug 10 tisuća eura po glavi stanovnika, uključujući i državni dug i dug banaka i firmi i tvrtki i pojedinaca, da ne bi mi sad opet iskočili sa ispravkom netočnog navoda. Zapravo svako naše dijete je zaduženo za 10 tisuća eura i doveli smo do toga da smo izgubili kao građani slobodu. Ne govorim o onoj slobodi slobodna, neovisna država Hrvatska. Izgubili smo unutarnju slobodu, nemamo emotivnog naboja da kao što smo ga imali '91. godine da stvorimo svoju, tada, da stvorimo svoju slobodnu i neovisnu državu Hrvatsku. Ma nikome nije stalo što više radi Vlada i kako će ona to progurati prema Europi itd. Nemaju ljudi interesa više, nemaju želje zato što je elita s grabežom sebi ostvarila to što je ostvarila, a građane je potpuno napustila i zapustila. Neću govoriti o ovim aferama koje sam evo ovdje bio priredio, koje su se događale. Kome su sve novci išli i kuda su sve išli? Zbog čega, pitam se, odbijanje opoziva ili ostavke? Upućuje li to na nešto drugo? Upućuje li to na da se još uvijek čuva glava hobotnice i njeni glavni krakovi? Da se ne bi razotkrilo nešto drugo i još krupnije. Mi ćemo se gospodo boriti i dalje protiv nepravde, gospodine Matušić. Pa koliko god mi ne imali … [[Upadica se ne razumije.]] Vi ste rekli sad nešto. Pa koliko god mi ne imali izgleda u toj borbi, ali kad-tad doći će sve na vidjelo. Prema tome, dobro ste vi čuli sve što sam ja rekao. Hvala vam lijepo i do slušanja.
Hvala. Nekoliko ispravaka. Gospodin zastupnik Željko Turk.
Hvala gospodine predsjedavajući. Ma koliko god je uvaženi saborski zastupnik, kolega Grubišić, krenuo emotivno, zaista je neumjesno i neumjereno reći da se samo govorilo ili govori da mi imamo Hrvatsku i da imamo, a da smo izgubili slobodu. Mislim da to ne priliči ovoj saborskoj govornici, ma o kojoj god se temi govorilo i da to na neki način nije poruka koja iz ovog Doma ide u hrvatsku javnost. I drugo, obraćajući se upravo na razlike o cijenama u izgradnji, a to smo potvrdili i sa jedne i sa druge strane govornice da postoje razlike u kvaliteti radova i pojedinih dionica. Činjenica je da je izgradnje autocesta u Hrvatskoj u ovom proteklom periodu među najnižima u Europi. I koliko god to htjeli demantirati to je kroz akte vidljivo i to treba jednostavno respektirati kao činjenicu koja govori sama za sebe dovoljno.
Gospodin zastupnik Branko Kutija.
Zahvaljujem se gospodine potpredsjedniče. Kolega Grubišić je kazao koridor 5C nigdje ne počima, nigdje ne završava. A to je doista sramotno da vi to kao slavonac kažete. Pa autocesta Zagreb-Slavonski Brod-Bajakovo ima odvojak Sredanci-Đakovo i završava u Osijeku. Jel tako? To niste znali? Izrađen je preko 50 km autoceste i vi kažete nigdje ne zadržava. ... [[Upadica se ne razumije.]] Ako se tiče mandata u 9. izbornoj jedinci, tek toliko da znate i prije gradnje Kalmetine kako ste kazali i gradnje Gaženice gospodin Kalmeta je kao nositelj liste je dobio 9 mandata. A vi to nikada nećete osvojiti. ... [[Upadica se ne razumije.]] Ne, ne prije 2003. godine.
Gospođa zastupnica Sunčana Glavak. Izvolite.
Hvala lijepo gospodine potpredsjedniče. Pa eto na istom tragu kao i ja bio je kolega Turk, htjela bih ispraviti kolegu Grubišića koji je rekao da su građani izgubili slobodu. Bogu hvala i našim branitelja poslije ste se ispravili pa ste dodali emotivni interes jednako tako. Dakle, Hrvatska je svoju slobodu izborila u Domovinskom ratu, a što se tiče apatije, jer kažete da su hrvatski građani u apatiji. Ako slušamo ovakve govore, zaboga onda drugo ne možemo nego pasti u depresiju. A kada kažete da se grčevito ispravljam još jedan navod, da grčevito držimo stranu ministru Kalmeti, koliko ja vidim ministar Kalmeta je sasvim ok, vrlo je stabilan, a mi držimo samo strani Vladi, Vladi koja se bori proti korupcije i na tome ćemo inzistirati i Vladi koja se bori za istinu. Ministar Kalmeta sam sebi može držati stranu.
Frano Matušić. Izvolite.
Zahvaljujem gospodine potpredsjedniče. Netočan je navod kolege Grubišića, ja znam da me isključuje jer ne želi čuti što je istina, da se zapošljavaju stranački ljudi na autocesti. Naime, kolega Grubišiću javnim natječajem tamo se zapošljavaju i prije svega su se zaposlili branitelji. Pa ako vi nešto imate protiv branitelja i njihove stranačke pripadnosti, ovo ili ono eventualno onda to javno recite. A kada govorite o tome da je nekog strah da se ne bi došlo do glave hobotnice, onda vi vjerojatno vaša glava i gdje se nalazi i u kojoj državi.
Gospođa zastupnica Neda Klarić.
Hvala lijepo gospodine potpredsjedniče. Evo kao da se Frano i ja dogovaramo i isto čujemo. Ja također ispravljam netočan navod gospodina Grubišića koji tvrdi da se zapošljavaju stranački ljudi. To je netočno. Zapošljavaju se ljudi po točno propisnim procedurama koje zakon kaže s tim da prednost pod istim uvjetima ima nezaposleni Hrvatski branitelj. Hvala lijepa.
I gospodin zastupnik Ivan Škaričić.
Hvala gospodine potpredsjedniče. Želio bih ispraviti netočan navod gospodina Grubišića kada je rekao da je premijerka Jadranka Kosor 6 godina držala ljestve organiziranom kriminalu. To jednostavno nije točno. I zato nemate apsolutno nikakvog dokaza. I to mislim da je u najmanju ruku bezobrazno ovdje tako izjaviti.
Klub zastupnika HSLS-a, HSS-a, gospodin zastupnik Ivan Čehok. Izvolite.
Gospodine potpredsjedniče, gospodine ministre, gospođe i gospodo zastupnici. Danas se traži od našega kolege i ministra Kalmeta politička odgovornost. Politička odgovornost je kao i svaka moralna odgovornost nešto što je strogo i nesumnjivo, personalno nešto što ovisi o osobnoj procjeni, nešto što zapravo ovisi o osobnoj savjesti o onome što možemo misliti o sebi. Naravno u skladu s onime što i drugi misle o nama. Onaj uvijek nekakav neizrecivi glas koji svaki čovjek mora za sebe čuti i o sebi promisliti. Međutim, ovo je politička odgovornost kao moralna odgovornost, apsolutno i jedino potaknuta činjenicom da su četvorica članova bivše uprave danas u pritvoru i potaknuta je istragom koja se protiv tih građana ove države vodi. Ova politička odgovornost nije potaknuta i ne može ni biti potaknuta radom Vlade u cjelini, odgovornošću ministra za lošom organizacijom samoga ministarstva ili za time da se ne izvršava ono što i Vlada i ministarstvo trebaju izvršiti. Oni pak trebaju izvršiti isključivo ono što smo im mi dali u zadaću s obzirom da djeluju i moraju djelovati u skladu sa proračunom, fondovskim sredstvima i drugim pozitivnim propisima, nego je potaknuta spoznajama i sumnjama koje su se pojavile istragom. I da postoji bilo kakav dokaz, indicije ili sumnja da je ministar Kalmeta bilo kome naredio, nazvao, preporučio da učine od bilo kojih tih kriminalnih radnji, da propuste učiniti sve da do toga ne dođe, da se on izravno upleo ili bilo tko od njegovih pomoćnika ili nekoga tko je opet izravno pod njegovom ingerencijom, da se izravno upleo u postupak javne nabave, onda bi osim ovoga što se danas govori, dakle o istrazi i o istražnim radnjama i njegova odgovornost bila nesumnjiva. Međutim, mi doista uz pokretanje istrage, uz sumnje u kaznena djela, nemamo apsolutno nikakvu pa i najmanju sitnicu, indicije da je ministar Kalmeta znao ili da je na bilo koji način utjecao u sporne i sumnjive javne nabave. Nemoguće je, možda vama zastupnicima koji nemate izvršnu vlast to izgleda čudno, ali nemoguće je za sve nas koji radimo u izvršnoj vlasti da znamo u svakom trenutku što koja tvrtka radi u javnoj nabavi. To apsolutno nije moguće. Ako je HAC ili neka druga tvrtka imala 4000 javnih nabava nemoguće da ministar zna za pojedine javne nabave, osim ako još jednom ponavljam nije izravno zatražio, upleo se ili na bilo koji način utjecao na postupke javne nabave. I ako se to dokaže ja sam prvi koji je za to da ministar postane odgovoran i politički i da odgovara i Saboru i naravno odgovara građanima ove države. Ovako mi zapravo potaknuti kaznenim progonom, istragom pretvaramo cijelu zemlju i sve nas u figure koje će biti pod nekakvim snažnim pritiskom moralno-političkih odgovornosti i zapravo hoćemo reći da je moralno i političko iznad kaznenoga i pravnoga. To su opasne teze. Ipak u današnjim suvremenim, zapadnim demokracijama jedino tko utvrđuje nečiju odgovornost, pa onda naravno i stoga i sve druge odgovornosti je pravni sustav. Vi ne možete optužiti nekoga i nije u redu da se unaprijed proglasi krivim netko kome apsolutno ništa nije dokazano i ne postoji nikakva izravna linija između ljudi koji su u pritvoru i ministra. Između toga, po zakonima ove države postoji nadzorni odbor, postoje revizije, postoji propisani postupak kojim se daju bilance. Postoje načini i dokumenti iz kojih je moguće vidjeti što se pojedinim tvrtkama događa ali to naprosto ministar ne može znati ma kako bio pametan, ma kako bio širok, ma koliko inače uopće i imao vremena gledati što se događa u pojedinim tvrtkama. To ne može znati ni gradonačelnik, ni župan. To ne može znati niti primjerice ravnatelj bolnice od kud će on znati što se recimo događa prima li neki liječnik mito. Ne može znati niti predsjednik suda što radi svaki pojedini pravnik ili sudac ili netko drugi. Ne može znati ni gradonačelnik što se događa primjerice u nekakvoj javnoj tvrtki koja se bavi distribucijom plina. Za javnu nabavu apsolutno ne može znati, poglavito ako je doista istina. Ja sam osobno provjerio podatke da ni revizija, a ni Komisija za žalbe o javnoj nabavi osim čini mi se u pet posto slučajeva što je važno, ali statistički gotovo beznačajno na takav broj, na 4000 javnih nabava. Dakle, manje čak od 5% slučajeva je žalba uvažena. Prema tome, ako nema indicija da se to događalo sa 50% javne nabave, onda bi ministar trebao reći nešto nije u redu sa tom tvrtkom. Da se to događalo sa 30% postupaka javne nabave, opet bi ministar mogao reći nešto nije u redu. Ali ako vi nemate indicije o pojedinom postupku javne nabave je nešto prekršeno, nego tek to možete raspetljati sa kaznenim progonom, odnosno sa istragom onda mislim da je jako teško govoriti i nametati čovjeku odgovornost. Ja ne bih htio da mi kao društvo, a to nam se na žalost gospođe i gospodo, mi to možemo sebi priznati ili ne, ali to nam se događa da dođemo u stanje moralne panike, u stanje jedne kolektivne histerije u kojoj na žalost Predsjednik države poziva USKOK za bivšeg premijera, bivši premijer odvraća ne to će se njemu obiti o glavu pa će njega uskočiti. Još malo pa će kumice na placu kad ne budu imale podrijetlo robe reći poslat ću ti USKOK da ti ispita. Mislim ovo je stanje kolektivne histerije. Prije ovih lokalnih izbora da ne govorim o sebi, načelnici i kandidati u mojoj samo županiji gotovo da nema nikoga tko nije imao nekakvu sumnju. Bilo je ljudi koji su prijavljivani četiri, pet puta anonimno. Mi doista živimo u jednom vremenu posvemašnje moralne panike, moralnoga totalitarizma. Svatko može svakoga prijaviti i to možda ne bi bilo loše sa stajališta toga da svi zajedno probudimo i da na neki način podignemo građansku svijest. Ali gospodo, nema od kolektivne histerije ništa. Mi ne možemo vikati svi su lopovi, dršte lopova. Mi ne možemo živjeti u onom stanju kako bi rekao Hegel noći, jer u noći su sve krave crne. Nema više razlikovanja, svi postaju sumnjivi. Mislim da je to stanje iz kojeg nećemo se učinkovito brzo obračunati sa korupcijom. Mi naprosto moramo početi razlikovati ne na temelju anonimne, nek' se prijavljuje, nek' građani sumnjaju ali na temelju onoga što je dokazano, na temelju onoga što je utvrđeno mi moramo početi govoriti to su ljudi koji su kazneno odgovorni. Ovo su ljudi koji nisu kazneno odgovorni. I nema tu gospodo s lijeve i desne srane naših i vaših lopova, naših i vaših sumnjivih. Vaših i naših koji su prije radili pa sad više to ne treba spominjati. Ovi sad rade pa zato treba spominjati. Bilo je i ima korupcije i ima je svuda. Nemojmo građane zavaravati time da je nema u Europskoj uniji. Nedavno ste mogli čitati da su naši kolege zastupnici Europskog parlamenta, dobar dio njih, ne europskog nego njemačkog Parlamenta bili na platnom spisku WW-a. Dakle, Wolksvagen ih je plaćao za određene usluge. U Njemačkoj zemlji sa tradicionalnom i stabilnom ljestvicom vrijednosti. Mogli ste čitati da je bilo kriminala u njemačkoj pošti, pa zbog toga nitko nije pozivao na smjenu Angele Merkel. Raščistilo se, utvrdili su se odgovorni. Nemojmo govoriti o tome da toga nema i drugdje, da je to moguće potpuno izbjeći, a naročito nemojmo govoriti da oni koji to otkrivaju, da Vlada koja se sad želi boriti protiv toga i koja ne želi nikoga štititi, da je ona odgovorna. Jer se onda postavlja pitanje što su radile vlade koje to nisu otkrivale. Nemojte reći samo da tada nije bilo korupcije, jer statistički gledano korupcije ima u svakom društvu. Ona odnosi dobar dio i sive ekonomije, dobar dio gospodarskoga rasta, dobar dio dobara nacionalnih, ima je. Međutim, nije se otkrivala. Reći da je nije bilo bi bilo isto tako kao da kažete gledajte, danas nitko nije učinio prometni prekršaj na našim autocestama ili cestama, zato jer naprosto policija nije nikoga kaznila, pa zato što policija nije nikoga kaznila ili nisu nikoga danas otkrili zato nije bilo prometnih prekršaja. Naravno da ih ima i naravno da ih je bilo i prije. Bilo je korupcije i prije samo se nije otkrivala. Činjenica jest da se počelo otkrivati da državne institucije, tvrtke nisu od toga zaštićene, da tamo gdje su velika sredstva je naravno su i korupcijski rizici preveliki i da mi moramo točno razlikovati i imenom i prezimenom utvrditi tko je za što kriv. Još bih se jednom založio naročito za to da nema malih i velikih i naših i vaših. Ako danas ide bilo koja stranka u interpelaciju, onda treba prvo pokazati svoju vjerodostojnost. Vi ste kolege iz SDP-a donedavno svi stajali iza kolege Bandića. Bili ste s njim na izborima. Kada je izašao iz stranke, najavio svoju kandidaturu, drugi dan ste rekli da je on, njegov mandat obilježen korupcijama. Mogu ja dovršiti? Drugi dan ste se ga odrekli i optužili da je njegov mandat obilježen korupcijom. Prema tome, nemojmo na takav način. Ako je netko naš, onda je sve u redu, ako prestaje biti naš onda ga odmah sumnjičimo za nečasne radnje. Nema, ponavljam vaših i naših lopova. Nema manje i više sumnjivih kad je u pitanju to da je korupcije uvijek bilo i da je bilo u državnim tvrtkama. Treba je otkrivati, treba je personalizirati i treba je kazneno progoniti. Ono što bih se založio da možemo sustavno, jer korupcija je uvijek sustavna, ona je prije svega kapilarna, ona traži svoje putove da u lošoj organizaciji iskoristi loše, a u dobroj organizaciji da nastoje načeti, izgristi i učiniti lošom. Mi moramo doći do toga da nam u državnim tvrtkama sjede ljudi koji imaju vremena. Neka država uzme i neovisne revizorske kuće i neka ih postavi u nadzorne odbore, da sjede ljudi koji imaju vremena čitati bilance, koji imaju vremena provjeravati ugovore javne nabave. Za to se kao stranka zalažemo, to je jedini način, apsolutno jedini način da već i nadzorni odbori budu budniji, da na vrijeme utvrde stanje, da onda i ministri, Vlada i mi kao zastupnici znamo na vrijeme što se događa i da možemo prevenirati, odnosno da možemo smanjiti korupciju na najmanju moguću mjeru.
Hvala. Tri ispravka. Prvi je gospodin zastupnik Franjo Lucić.
Hvala lijepo potpredsjedniče. Pa evo ja bih se u potpunosti složio sa izlaganjem kolege Čehoka, ali bih ga samo ispravio da nisu u pritvoru četvorica članova uprave, nego dvojica članova uprave. Pa nije u redu zbog ove dvojice koji nisu u pritvoru i kojima nije dokazana bilo kakva odgovornost.
Nije nitko, da malo. Gospodin zastupnik Luka Denona ispravak netočnog navoda.
Ispravljam netočan navod kolege Čehoka koji je u jednom trenutku rekao, uspoređujući znanje i neznanje državne vlasti i izvršne vlasti na lokalnoj razini, ustvrdio da i na lokalnoj, izvršnoj vlasti na lokalnoj razini ne mogu znati što im se događa u njihovim tvrtkama. Možda je to slučaj kod njega u Varaždinu. U drugim uređenim jedinicama lokalne samouprave postoji postavljena organizacija gdje se kroz kolegij pročelnika zna što se događa u tvrtkama, jer smo proveli objedinjenu javnu nabavu i točno znamo kroz rad kolegija pročelnika, da budemo precizni, što se događa tjedno u svakoj tvrtki, jer se ne bavimo samo protokolom nego nešto i radimo.
I gospodin zastupnik Marin Jurjević, ispravak netočnog navoda.
Hvala. Netočno je to šta kolega Čehok kaže da je ovo stvaranje nekakve kolektivne histerije. Ono šta on radi je, su ustvari retoričke akrobacije ne bi li se sve živo relativiziralo i eskulpirali oni obnašaju najviše funkcije i objektivno su krivi za ono što se dešava u njihovim resorima. To se zove politička odgovornost, i netočno je kad kolega Čehok kaže, citiram ga, jedino tko utvrđuje nečiju odgovornost je pravni sustav. Ne kolega Čehok. To bi vi kao profesor trebali znati, u politici se ne radi o tome, to utvrđuju nekakva politička tijela, to utvrđuje politika. Ovdje govorimo o političkoj odgovornosti, a to šta vi radite je pokušaj da se od toga pobjegne. I to toliko da se dimi iza vas neviđeno.
Klub zastupnika SDP-a, gospođa zastupnica Milanka Opačić. Izvolite.
Znate kada nemate argumenata kojima možete braniti ministra koji je opterećen brojnim aferama onda kažete svi smo isti. Politika svi smo isti je naprosto neprihvatljiva jer nismo isti, nemamo istu odgovornost i nismo sudjelovali svi u nečasnim radnjama. I dok god budemo se tako ponašali, prvenstveno mi ovdje u ovoj sabornici tražili na taj način alibi da glasamo, odnosno da vi glasate i podržite jednog ministra kojeg je teško podržati, radite veliku štetu političkom životu u Hrvatskoj. No mi smo već naučili da se ovdje mnogi ljudi koji za nešto dignu ruku u ovoj sabornici dođu ovdje pa moraliziraju, drže nam moralne prodike i mislim da su već građani to jako dobro vidjeli. Što se tiče gospodina Kalmete treba reći da na žalost sve ove afere koje su se otvorile odlaskom Ive Sanadera nisu na žalost pokazatelj i dokaz iskrene borbe protiv korupcije i kriminala, već su posljedica pritiska Europske unije. Razlika je u tome što je Ivo Sanader uredno stajao iza svojih ministara, pokrivao ih je u svim njihovim nepodopštinama, nije tražio nikakvu političku odgovornost, za razliku od Jadranke Kosor koja je za ulazak Hrvatske u Europsku umniju odlučila riješiti se i odreći nekih ministara. Naravno padaju samo oni ministri koji u Vladi nemaju potporu HDZ-a. I sada je premijerka pritisnuta stranačkom odlukom posustala u borbi protiv korupcije i kriminala. Kako će se opravdati Europi zbog toga, vidjet ćemo u narednom periodu, jer njoj je ipak više stalo do Europske unije nego do toga kako i što misle hrvatski građani o Vladi HDZ-a. S druge strane, stajanje premijerke uz ministra Božidara Kalmetu ruši apsolutno njezinu vjerodostojnost. Stala je iza ministra koji u svom resoru ima najviše afera, kojemu je osuđen vozač za korupciju, odnosno reketarenje, kojemu je uhićena cijela uprava HAC-a, kojem se događaju željezničke nezgode, koji troše najviše novca iz proračuna, a istodobno ima najlošije rezultate i koji nije pokazao niti jednom želju da nešto mijenja u svom resoru. To znači da ministar sve ovo svesrdno podupire i da ga ne brine loše stanje niti u Hrvatskim željeznicama, niti u Hrvatskim autocestama, niti u Hrvatskim poštama, kao ni odljev novca iz tog resora. Mi ne tražimo nikakvu kaznenu odgovornost, to je posao Državnog odvjetništva i nekih drugih institucija, ali tražimo političku odgovornost. Ne samo u medijima, nego i u ovom Domu zastupnici SDP-a nebrojeno puta upozoravali su ministra Kalmetu na određene afere. Postavljali smo pitanja na aktualnom satu, imali smo neke interpelacije, na žalost svaki puta ministar Kalmeta je prilično bahato odgovarao na ta pitanja na način da nećemo mi njega prozivati i da on naprosto nije za ništa kriv. Reagirao je tako gospodin Kalmeta i nije imao niti trunku političke odgovornosti da barem u ovom Domu odgovori na neke stvari i da doista kao ministar ispita što se događa i da onda dođe pred ovaj Dom i da kaže utvrdio sam ovu ili onu činjenicu. Tako se ponašao gospodin Kalmeta zato jer je znao da od početka ima potporu HDZ-a za sve svoje ministarske nepodopštine. Kada govorite o tome da je teško od vas tražiti gospodine ministre političku odgovornost ja ću vas podsjetiti da ste dužni poštivati Ustav, a Ustav u članku 114. kaže ministar je osobno odgovoran za svoje područje rada. I Hrvatske željeznice, i HAC i Hrvatske pošte sve je to vaš opseg rada. Prema tome, snosite odgovornost. U razvijenim demokracijama ministri podnose ostavke za puno manje stvari. Europska unija je od Hrvatske tražila da ozbiljno shvati zabrinutost Bruxellesa oko transparentnosti javne administracije i nedostatka kulture političke odgovornosti. Kalmeta bi se mogao ugledati na njemačkog ministra Franza JOsefa Junga, koji je prošlog tjedna podnio ostavku i to samo zbog lošeg informiranja javnosti. A vi zbog svih afera koje se već punu godinu dana otvaraju u javnosti smatrate da ne trebate snositi političku odgovornost. Ja ću podsjetiti još na neke stvari koje se otvaraju u vašem resoru. Na primjer, u novi centar oblasne kontrole Zagreb uloženo je nedavno 40 milijuna dolara no to nije povećalo efikasnost te službe naprotiv u posljednje dvije godine ona zbog kašnjenja aviona u preletu preko naše zemlje prouzročila avio prijevoznicima gubitak od ukupno 60 milijuna dolara. Stanje u upravi za civilno zrakoplovstvo vladinoj agenciji također pod nadzorom ministra Kalmete. Prošle godine američke vlasti zabranile su United Airlinesu da potpiše ugovor o zajedničkim letovima s Croatia Airlinesom jer Hrvatska nema osnovne propise s područja civilnog zrakoplovstva. Još opasnije od putovanja morem ili zrakom u Hrvatskoj je vožnja vlakom. Prema svjetskim statistikama najsigurniji je oblik prijevoza željeznica a najopasniji vožnja motor kotačem. Na žalost u Hrvatskoj to je pak nesigurnije od upravljanja bolidom Formule 1. Osim tragične nesreće u Rudinama, dogodio se nedavno sudar teretnog vlaka u Rijeci, na Sušaku te iskliznuče u Plaškom. Hrvatske željeznice posluju sa fantastičnim gubitkom članovi uprave voze se luksuznim automobilima ako nisu u zatvoru, željeznički promet je nerazvijen, ne postoji vizija njegovog unapređenja. Cijela Europa integrirana je brzim vlakovima koji razvijaju brzine do nekoliko stotine kilometara, a Hrvatski vlakovi klimaju kao u doba Austrougarske, dok je prijevoz tim prometalom skopčan s čistim nošenjem glave u torbi. Ministar Kalmeta cijelo se vrijeme pravda na način da je pod njegovim Ministarstvom 40 trgovačkih društava i 19 ustanova. Ministar nije taj koji ima zadaću kontrolirati, a i da ima to ne bi mogao kaže gospodin Kalmeta. Kada se na taj način ministar kada vodi jedno od najvažnijih i financijski najzahtjevnijih Ministarstava onda to znači jednostavno da nije dorastao svom poslu. Nije gospodin Kalmeta u Ministarstvo došao jučer pa da se mora upoznavati sa stanjem i ljudima, gospodin Kalmeta na čelu tog resora je punih 6 godina. Neuvjerljivo zvuči opravdanje da nije dobivao izvješće o troškovima koji su se plaćali i da mu neki od iznosa nisu bili sumnjivi. Politička odgovornost i politički odgovoran ministar bi nakon svake afere koja je izišla u medijima ili na pitanjima koje mu postave ovdje u Saboru proveo unutarnju kontrolu unutar Ministarstva tražio neke informacije i onda rekao je li istina ili nije. Ni jedanput, kada smo ovdje postavili pitanje nismo dobili nikakav odgovor od gospodina Kalmete. Prije samo 4 mjeseca gospodin Kalmeta podnio je ostavku Jadranki Kosor zbog željezničke nesreće kod Kaštela, no tada je premijerka odbila. Tada je osjećao zapovjednu odgovornost, a ovih dana zbog afere u HAC-u, Hrvatskim poštama ne osjeća nikakvu odgovornost. Kako je gospodin Kalmeta branio svoja kadrovska rješenja ali i nepodopštine u svom Ministarstvu, početkom godine gospodin Kalmeta je govorio da neće biti smjene u upravi Hrvatskih željeznica, jer se afera s prebacivanjem 2,5 milijuna eura na račun Offshore kompaniji dogodilo u Agenciji za integralni transport. Vrlo brzo smijenjen je Davorin KObak. Dalje, branio je ovdje svog vozača, na žalost pokazalo se da je to bio čovjek koji je bio duboko umočen u zadarski građevinski reket. U medijima se pisalo o tome da je u nepovezanoj istrazi policija pak registrirala 28 poziva ministru Kalmeti od strane jednog pripadnika kriminalnog miljea. Nikada nismo doznali je li to istina ili nije, ali tko je zaustavio daljnju istragu. Možda gospodin Kalmet nije odgovoran za baš sve što se u njegovu resoru dogodilo, ali da je prilično neodgovoran u njegovom vođenju i prilično problematična politička pojava to je sasvim očito. Ministar Kalmeta je branio svoje suradnike sve do trenutka kada se istraga približila njegovim djelatnicima, onda je reagirao njihovom preventivnom smjenom. Prije manje od mjesec dana za „Večernji list“ je ustvrdio da je pozicija državnog tajnika i predsjednika nadzornog odbora Zdravka LIvakovića sigurna. Ubrzo LIvaković daje ostavku uz izgovor da to ne radi zbog afera već iz obiteljskih razloga. Branio je i upravu HAC-a da bi dva dana pred privođenje smijenio kako je rekao loše medijske klime u kojoj je teško raditi. Dok su ministri nedodirljivi, građani ove zemlje plaćaju veliku cijenu onih koji su donijeli tvrtke u problem. Navest ću ovdje samo neke. Smijenjeni i pritvoreni članovi uprave HAC-a koštat će Hrvatske građane milijun kuna jer tolika prava vuku iz ugovora koji su potpisali. Uprava HEP-a koja je smijenjena koštat će građane 4,2 milijuna kuha. Uprava Podravke koja je u zatvoru koštat će građane 5 milijuna kuna. Hrvatska poštanska banka, do kraja godine gubici državne banke zbog poteza bivše uprave popet će se na 400 milijuna kuna, kao nagradu za takvo poslovanje dobili su u 2007. 4 milijuna kuna, za dobar rad u toj godini, a 7,5 milijuna kuna u 2008. Dakle više od 20 milijuna kuna u svim ovim tvrtkama od toga najveći dio su državne tvrtke dakle samo je Podravka izvan tog kriterija. Dakle 20 milijuna kuna će Hrvatski građani iz svoga đepa platiti za ljude koji su uništili tvrtke, koji su trenutno u zatvoru, s druge strane većina građana u ovoj zemlji tokom godine možda zaradi 40 do 50 tisuća kuna. Pa do kada se mislimo tako neodgovorno ponašati? Ministar MIlinović ovdje dosta žučno govorio, žao mi je što ga ovdje nema, ali moram postaviti pitanje. Zar ga doista ne peče savjest? Sinoć u jednoj humanitarnoj akciji za pedijatrijski odjel u Osječkoj bolnici, građani su iz svoga đepa donirali 3 milijuna kuna. Sedam odjela dječjih pedijatrija se moglo obnoviti sa ovih 20 milijuna kuna koje ćemo utrpati u džep ljudima koji su u zatvoru, koji su uništili tvrtke. Pa je li to odgovorno vođenje zemlje? Odgovorite mi na to pitanje, je li to odgovorno vođenje zemlje? Građani će s jedne strane donirati novac kako bi pomogli djeci, ali to je prvenstveno funkcija države. Naravno, ali država se s druge strane rasipa novcima i nagrađuje sve one koji su uništili tvrtke umjesto da ih za to dodatno kazni. I na kraju, gospođa Jadranka Kosor vrlo često želi istaknuti i govori jednu rečenicu, nitko nije zaštićen ni na kojoj razini, dakle svi su nekako mogu snositi svoju odgovornost. Nažalost, samo neki su dakle ne zaštićeni, ministri su jako zaštićeni u Vladi Jadranke Kosor. Gospodin Kalmeta je jedan od najzaštićenijih u Vladi Jadranke Kosor, ali isto tako premijerka Kosor mora znati da je svojim stajanjem iza ministra Božidara Kalmete stavila jedan dio onoga što je u početku imala kao svoje pozitivne poteze, stavila je definitivno sada na kocku i doista nitko više u Hrvatskoj joj neće vjerovati kada kaže da nema nedodirljivih za borbu protiv korupcije i kriminala jer je danas to sve skupa palo u vodu, izglasavanjem potpore ministru Kalmeti. Hvala lijepa.
Zahvaljujem. Sad imamo nekoliko ispravaka netočnih navoda. Prvo je uvažena zastupnica Neda Klarić, izvolite.
Hvala lijepa gospodine potpredsjedniče Hrvatskog sabora. Evo ispravit ću navod, samo jedan od niza jer neću imati vremena. Kada gospođa zastupnica kaže branite ministra kojeg je teško braniti, ali ja zaista moram reći, gospodine ministre vas uopće nije teško braniti jer ste tijekom 6 godina vašeg obnašanja dužnosti ministra niste napravili niti jedan, niti jednu investiciju koja bi bila promašena za razliku od politike koju je prije vas provodio SDP. Reći ću samo jedan primjer. Evo iz recimo prostora "Hrvatskih željeznica", za vrijeme vašeg mandata putnički prijevoz je povećan za gotovo 100%, naravno u tom mandatu od 6 godina. Teretni je povećan za 25%, rast produktivnosti je gotovo povećan za 58%, a vas ministre zapravo treba pohvaliti jer ste od 2004. godine na ovamo preuzeli 5 milijardi i 600 milijuna kuna kreditnih obveza "Hrvatskih željeznica" i pri tome ste ulagali prosječno 210% više od prethodne Vlade. Hvala lijepa.
Zahvaljujem. Ispravak netočnog navoda, uvaženi zastupnik Ante Kulušić. Izvolite.
Pa ispravljam jedan od niza netočnih navoda jer sve ovo je u biti opet bio jedan politički pamflet bez argumenata. Kaže zbog ulaska u EU premijerka se odriče ministara. Mislim da to nema veze sa istinom. I kaže kolegica da je najopasnija vožnja vlakom. Pa nije mi baš jasno kako je najopasnija vožnja vlakom kad su oni izravnom pogodbom bez carine 34 milijuna eura platili za 8 vlakova, odnosno 4 milijuna eura po komadu, a u Njemačkoj je taj isti vlak bio 2,7 milijuna eura po komadu. I to za vrijeme SDP-ove vlasti. Valjda su kupili te super kvalitetne vlakove da danas imamo tako nažalost lošu sigurnost. Hvala.
Hvala. I ispravak netočnog navoda, uvažena zastupnica Ivanka Roksandić. Izvolite.
Hvala gospodine potpredsjedniče. Pa u analizi stanja na samom početku kolegice Opačić u HDZ-u rekli ste čitav niz netočnosti. Ja ću vam reći, budite bez brige HDZ je čvrsta, jedinstvena stranka i daje podršku svojoj predsjednici i premijerki i ostat će tako i dalje. A dalje, navodeći ono što ste iznijeli u interpelaciji moram vam reći da niste vjerojatno pročitali očitovanje Vlade jer na 16. str. ovog očitovanja govori se o podacima koji se odnose na poslovni rezultat "Hrvatskih željeznica", a on je sljedeći. U razdoblju od 2000. do 2003. gubitak je, znači u vrijeme vaše Vlade, iznosio milijardu 409 milijuna kuna. U istom razdoblju 2004. do 2008. ostvaren je gubitak od 150 milijuna kuna. Znači, samo 10% od onoga što je bilo u prethodnom razdoblju. Pa mislim da bi to trebali pročitati i govorit o podacima kad iznosite neke izrijekom kako vi kažete one prave stvari koje idu na teret ministru Kalmeti i ovoj Vladi.
Zahvaljujem. Na redu je uvaženi zastupnik Goran Beus Richembergh, izvolite.
Kolegice Opačić kažete da je gospodin Kalmeta najzaštićeniji u Vladi Jadranke Kosor, najzaštićeniji ministar. Držim da ozbiljno griješite, naime premijerka Kosor svojim nedolaskom ovdje pred Hrvatski sabor jasno je poslala signal i poruku da nije tako rukama i svim srcem iza ministra Kalmete nego da ga podupire tek formalno i da sigurno bi ga se riješila kada bi u tome imala dovoljno snage i potpore u vlastitim stranačkim redovima. Hvala lijepa.
Hvala, ali u našem Poslovniku nema ispravke greške, nego netočnog navoda, pa bi vas molio da o tome vodite računa. I imamo još jedan ispravak netočnog navoda, uvažena zastupnica Željana Kalaš. Izvolite.
Hvala vam gospodine predsjedavajući. Evo ja ću ispraviti netočan navod uvažene zastupnice koja je rekla da se Vlada HDZ-a i premijerka odriče ministara i tobože se bori protiv korupcije samo radi ulaska RH u EU. Ja ću reći to još jednom ovdje, mislim da smo to dovoljno puta već čuli, da sve antikoruptivne mjere i sve aktivnosti koje radimo na putu Hrvatske u EU radimo isključivo radi Hrvatske i radi njezinih građana, a ne isključivo radi nekakvih drugih političkih unija kao što je slučaj sa EU. A tko o čemu, pa SDP o poštenju, pa ću reći još jednu činjenicu. Da je gospođa rekla kako je ministar osobno odgovoran za područje svog rada. Da, on se tako i ponio pa je i osobno prijavio one koji su bili optuženi za koruptivne radnje u "Hrvatskim željeznicama". Osobno ih je prijavio, nitko nije rekao u svojim raspravama, možda ćete spomenuti kasnije. A što se tiče nabavke vlakova, u SDP-ovo vrijeme po SDP-ovom poučku vi ste napravili razliku u nabavnoj cijeni od 12,4 milijuna eura. To bi bilo prevedeno u današnje hrvatske prilike 90 milijuna kuna, što bi značilo 17 tisuća 188 prosječnih hrvatskih plaća.
Zahvaljujem. A sada uvaženi ministar Kalmeta, izvolite.
Pa ja bih nastavio ono što sam počeo na početku kad sam rekao da ću odgovarati po točkama koje je klub SDP-a napisao zbog čega traži moju smjenu, pa bih nastavio. Ali prije toga samo nekoliko rečenica na izlaganje uvažene zastupnice Opačić. Ja se nadam da ću u toku dana imati vremena još govoriti o "Željeznicama" i o "Pošti" i o "Hrvatskim autocestama" jer ima i u tim firmama ima vrlo dobrih stvari i uspjeha itd. I ono što sam htio reći, ja nikada ne bježim od odgovornosti, ja sam odgovoran čovjek i nisam nikada došao tu na aktualni sat i nikada nisam bahato odgovarao vama ili bilo kome tko je postavio pitanje meni, pokušao sam uvijek odgovoriti argumentima. E sada kome se ti argumenti sviđaju ili ne sviđaju to je sada drugo pitanje. I nije korektno od vas da kažete da je tih famoznih 28 poziva bilo upućeno meni. To nigdje nije pisalo. ... [[Govornik se ne razumije.]] to nigdje pisalo. Mene nitko ne zove toliko puta dnevno, pa čak ni žena. I problematična politička figura možda jesam, možda za SDP što vjerojatno jesam, jer znate iz kojeg razloga. Ali očito drugo ne. Ali sada bih se vratio na ono što sam htio reći i pokušati ponovno argumentirati neke stvari. Dakle, u onom prijedlogu SDP-a da se meni izglasa nepovjerenje piše "da su umjetno podizale cijene". Ja opet želim ovdje kazati da su sve cijene dobivene na međunarodnim javnim natječajima sukladno što sam prije rekao Zakonu o javnoj nabavi ili ako to financiraju europske banke, Europska investicijska banka, Europska razvojna banka itd. sukladno njihovim propisima uz strogu kontrolu i prethodnu suglasnost na bilo koji korak. I ono što hoću reći, ne mogu se cijene podizati. Ono koliko sam ja shvatio što vi želite reći kao umjetno podizanje cijena, zove se obračun stvarno izvedenih radova. Tu spadaju vantroškovnički radovi, nepredviđeni radovi, više radovi i kako se sve zovu. Naime, što želim kazati, ako se prilikom izvođenja radova pojave razlike u odnosu na projektnom pretpostavljene parametre, a stručnom valorizacijom se ocjene nužne za kvalitetno izvršenje radova i predaja objekata na upotrebu, tada se sukladno zakonu, sukladno navedenim propisima, ti radovi moraju utvrditi i obračunati, te za iste potrebno je izraditi analizu cijena koje onda opet ovjerava neovisni i nadzorni inženjer koji to potpisuje koji to jamči, svojom odgovornošću i kazneno. Dakle, činjenica je da sve to može utjecati na povećanje ukupne vrijednosti radova i naručitelj je obveza priznati realno stanje na terenu što je zakonska, opet kažem i ugovorna obveza. Npr. prilikom izgradnje tunela naiđe se na nekakvu kavernu nitko ne zna da je ona unutra niti može znati. Jasno da su to neki radovi. Osim toga tko od nas nije nešto gradio, renovirao itd. uvijek počne jedna cijena, a onda na kraju aha mogli bi ovo, treba ovo, nisam ovo vidio itd. Ali ono što je najbitnije zakon to predviđa. Dakle, Zakon o javnoj nabavi omogućava ugovaranje do 25% dodatnih radova. Pa nije zakonodavac i ovaj Sabor je to izglasao. Da se omogućava ugovaranje do 25% dodatnih radova, jasno sukladno proceduri, sukladno zakonu, sukladno ovjerama, sukladno svemu. I kažem to, želim kazati još jednu činjenicu. Kada govorimo o HAC-u, ukupna vrijednost ovakvih dodatnih radova, ugovorenih na ugovore o građenju 2004. godine do danas iznosi 2,8% do danas kažem. Nije još godina gotova, ali do danas iznosi 2,8%. Samo radi usporedbe, ne radi toga, 2000., 2003. godinu tada je to iznosilo 4,8%. Ali evo jedan primjer, kolega Jovanoviću ne želim sada i ne kažem bilo što. Ali gledajte jedan primjer iz Rijeke. Dakle, u Rijeci se gradi bazen i 2002. je najavljena konačna cijena koštanja bazena, dakle da će ona biti 73 milijuna kuna. I to je, dakle govorilo se da će bazen će koštati 73 milijuna kuna. Ovako početna cijena bazena pri izradi dokumentacije je iznosila, koštat će 73 milijuna kuna. Već na prvoj prezentaciji projekta 2003. godine cijena se povećala na 120 milijuna kuna. Ali ne kažem ja ništa, samo govorim kao primjer. Zatim je 2004. godine pri usvajanju na gradskom vijeću cijena porasla na 132,94 milijuna kuna. Dvije godine kasnije cijena se gotovo udvostručila i iznosila 225,717 milijuna kuna i to bez rekonstrukcije postojećeg bazena i bez bazena za skokove u vodu. U konačnici će izgradnja bazensko kompleksa na Kantridi iznositi preko 400 milijuna kuna što višestruko premašuje te radove. E sada gledajte. Da ja to gledam, kolega Jovanoviću. ... [[Upadica se ne razumije.]] Ma ne pravdam se ja. Dozvolite da završim. ... [[Upadica se ne razumije.]] Ne pravdam se ja s tim i ne kažem, ma kolega Jovanoviću, ma ne kažem ja da tu ništa ne valja. Nisam ja to htio reći, samo navodim primjer kako je sa 73 milijuna kuna poraslo na 400 milijuna kuna. Samo ja navodim primjere. Ja nisam rekao da to ne valja, ja nisam da su nisu ... ja nisam to rekao, što bi vi meni sigurno rekli i što vi meni na kraju krajeva govorite cijelo vrijeme. Vidjet ćemo hoće li ovdje biti zatvor kada je u pitanju bazen. Ili stalno govorite političku odgovornost. Evo vam još jedan primjer ih grada Rijeke. Grad Rijeka je putem svog komunalnog poduzeća, slušajte me dobro sada kada govorimo o političkoj odgovornosti. Putem svog komunalnog poduzeća vodovod i kanalizacije naručio radove, dobila ih je jedna tvrtka, a opće je poznato da u Rijeci mogu samo jedna ili dvije tvrtke raditi, to lako provjerite. Samo jedna ili dvije. Usprkos velikoj transparentnosti, ali to sada nije bitno. Zbog loše izvedenih radova, loše organizacije gradilišta itd., itd. poginula je jedna djevojka nažalost i poginuo je policajac nažalost. Taj direktor, ja mislim da je i danas direktor komunalnog poduzeća, gradonačelnika nitko nije pitao za političku odgovornost i nitko nije tražio njegovu političku odgovornost. Toliko samo o vašoj vjerodostojnosti. Evo hvala lijepo.
Zahvaljujem. I imamo dva ispravka netočnih navoda. Prvi je uvaženi zastupnik Ivica Pančić. Izvolite.
Govoreći o dodatnim radovima, ministar je pokušao reći da je u vrijeme aktualne vlade daleko manje tih radova sklopljeno 2,8% u odnosu na bivšu Račanovu vladu kad je navodno sklopljeno dodatnih radova u vrijednosti 4,8% Međutim, ovdje imam jedan izračun upravo iz Hrvatskih autocesta. Nemojte misliti da one informacije što dobivam i papire dolaze ne znam od kuda. Dolaze iz Hrvatskih autocesta, Hrvatskih autocesta Rijeka - Zagreb i Hrvatskih cesta. Znači, ovi podaci kazuju recimo za pravac Bosiljevo, čvor Sveti Rok što će reći dva kilometra na osnovicu od 10 i pol milijardi kuna poslova. Dodatni radovi su povećani za 322 milijuna ili 3,17% znači za vrijeme Račanove Vlade za razliku od pravca recimo čvor Sveti Rok – Dugopolje u 170 kilometara, vrijednost radova 6 milijardi i nešto. Dopunski ugovori su teški bili 930 milijuna kuna, što znači 18,4% šest puta više nego prije.
Zahvaljujem. Vrijeme vam je isteklo. Hvala lijepo. Idemo, na redu je uvaženi zastupnik Željko Jovanović. Izvolite.
Hvala gospodine potpredsjedniče. Dakle, netočan je navod da u gradu Rijeci posao može dobiti samo jedna ili dvije tvrtke. Grad Rijeka je prva u državi i za sad jedina od jedinica lokalne samouprave imala elektroničku javnu nabavu na portalu. U cijelom ovom periodu poništen je samo jedan jedini natječaj od strane Komisije za kontrolu postupaka javne nabave. Bazen nije jedan, nego je bazenski kompleks u sklopu kojeg se nalazi čitav niz različitih drugih stvari. Također, nitko nikada nije podnio niti jednu prijavu protiv toga. Prema tome, braniti sebe na račun grada Rijeke, najtransparentnijeg grada u Republici Hrvatskoj u kojoj nema niti jedne podignute tužbe je potpuno promašeni način i ja zaista gospodine Kalmeta vas pozivam da govorite o vašim stvarima, a ne o gradu Rijeci. Ovdje danas predmet rasprave nije grad Rijeka dame i gospodo.
Zahvaljujem. Idemo dalje sa raspravom po klubovima. Nemojte da se nadvikujemo, molim vas lijepo. Na redu je Klub SDSS-a, uvaženi zastupnik Milorad Pupovac. Izvolite.
Gospodine potpredsjedniče, gospodine ministre, kolegice i kolege. Nema preče stvari u ovom trenutku za hrvatsko društvo nego pitanje konsolidiranja državnih institucija, podešavanje njihovo u borbi protiv korupcije kao instrumenta očuvanja onoga što je još ostalo, a to je državni proračun, a mnogo više od toga nije ostalo. Privatizacija je više manje završen posao. Jedan pokušaj privatizacije koji je išao mimo zakona i u skladu sa starom praksom je zaustavljen. Jedan ministar u ovoj Vladi je zbog toga morao napustiti Vladu, a nama svima i nama koji smo članovi koalicijske Vlade i kolegama i kolegicama koji su članovi opozicije ovoga trenutka, a tako razumijem inicijativu kolegica i kolega iz SDP-a, nema prečega posla nego da podesimo mehanizme u državi da se zaustavi daljnja erozija, daljnja zloupotreba u pogledu korištenja sredstava iz državnog proračuna posebno kroz mehanizme javne nabave, posebno kroz mehanizme ugovaranja i naravno posebno mehanizme različitih tipova pogodovanja. U tom smislu posao koji je započeo, posao koji se odvija neće moći biti završen niti sa ovom raspravom kao što vjerojatno neće biti moći završen niti sa nekom sljedećom mogućom raspravom. Ali, kad je taj proces krenuo i kada i predsjednica Vlade i Vlada u tom procesu vide šansu za ovo društvo za njezinu stabilizaciju i zaustavljanje daljnjih negativnih ekonomskih tokova i daljnje destabilizacije državnih institucija, onda je doista značajno pitanje koje se pred sve nas postavlja kako osigurati Vladi da dalje nastavlja borbu protiv korupcije s jedne strane i s druge strane kako joj osigurati stabilnost. I za nas koji smo članovi vladajuće koalicije to je ključno pitanje. Ovoga trenutka Vlada treba stabilnost, ne samo zbog članova vladajuće koalicije, nego ovoga trenutka Vlada treba stabilnost zbog interesa države. I to je nesumnjivo i to je ono što će vjerojatno većina građana reći danas u Hrvatskoj, kao što će vjerojatno reći i većina zastupnika u ovom Saboru uključujući i inicijatore za raspravu oko odgovornosti ministra Kalmete. Jednako tako kao što je neosporna ova činjenica da treba čuvati stabilnost Vlade u ovom trenutku, tako je neosporna činjenica da treba otvoriti sve prostore za nastavak borbe protiv korupcije i da u tom smislu i na političkoj pozornici saborskoj, javnoj i svakoj drugoj nitko ne može biti nedostupan, pa onda ni za one koji svoj posao rade kao istražni i kao sudski organi. Ali jedne stvari se moramo pri tome čuvati, a to je devalvacija te rasprave. A u nekim segmentima je u javnom prostoru to počelo poprimati elemente devalvacije. Ako su svi krivi, ako svatko svakome ima nešto za reći, ako svatko svakome ima nešto za izvući onda je to najbolji način da se taj tunel kroz koji se treba proći zapravo zapriječi. I da onda zapravo taj posao koji svi moramo obavljati ne bude obavljen. I iz toga razloga ja mislim da je odgovornost nas zastupnika u Saboru da ne ograničavajući slobodu medija, ne ograničavajući opravdani interes javnosti da doprinesemo ozbiljnosti pristupa: a) strateški borbe za korupcije i b) povećavanje političke kulture među nama i članovima Vlade, nesumnjivo. I u tom smislu ja sam uvjeren, kolegice i kolege, da će ova rasprava koja je pokrenuta od naših kolega iz SDP-a doprinijeti i jednom i drugom i jačanju odgovornosti za koruptivne mehanizme i koruptivne mjere a i koruptivno ponašanje, ali istovremeno i za jačanje političke kulture kada je u pitanju obnašanje pojedinih funkcija. Možda se to neće dogoditi na današnjoj sjednici, možda očekivanje i rezultati koji postoje ne budu ostvareni danas, ali nema nikakve sumnje i možda ne budu ostvareni u onom obijmu u kojem bi možda želja ljudi koji su iscrpljeni od korupcije i od zagovora korupcije i od djelovanja korupcije htjeli da se to dogodi danas, ali nema nikakve sumnje da će se to u dobroj mjeri ostvariti, a svatko će nakon ove rasprave dobiti priliku da proispita i preispita mjeru kojoj i sam može doprinositi stabilnosti Vlade i njezinoj usmjerenosti da se raščisti pitanje korupcije. Svatko. I ja koji sam ovdje za govornicom, i svatko drugi koji je u nešto značajnijoj mjeri u prilici donositi odluke ili pak nadzirati donošenje odluka ili realizaciju pojedinih programa. Ono što mi se čini samo da je važno i na to se vraćam još jedanputa. Posebno članovi Vlade ne bi smjeli doprinositi tome da se taj prostor zamagljuje. Bilo je priča o tome da su nadzorni odbori samo neka vrsta programskih vijeća. Jasno je da to nije tako. Jasno je da to nije dobar argument, ni u stavu Vlade, ni u stavu bilo koga koji se na to poziva. Jer da je to tako, Vlada sasvim sigurno ne bi donijela odluku da se nadzorni odbori više ne biraju po političkim mehanizmima, i da u njima ne budu više članovi Vlade, nego da idu po stručnom kriteriju i po natječajima. Kad ne bi to bilo tako, Vlada sasvim sigurno ne bi poduzela mjere u jednoj od tvrtki kao što je poduzela s pravom prije mjesec ili dva dana u jednom sektoru. Prema tome, ja mislim da smo svi odgovorni da doprinesemo tome da ovo što nije počelo jučer, ni 2007., ni 2003., počelo je davno. Počelo je davno i neću ponavljati zato što je jučer bila godišnjica, pa iz respekta prema toj godišnjici neću ponavljati nešto što mi se živo urezalo u sjećanje kada je rečeno 100 bogatih obitelji i mafijaški mehanizmi su legitimno sredstvo u demokraciji. Ja tako ne mislim. Mogućnost koja je stvorena početkom 90-ih, da ono što se tumačilo kao da je društveno vlasništvo svačije i ničije, pa da se onda u procesu privatizacije to doslovno shvati da može uzeti svatko i da ne pripada nikome, i da nema nitko tko će to kontrolirati, ta vrsta mentaliteta, ta vrsta filozofije koja se pronosi još do današnjih dana mora biti promijenjena u ovom društvu. Mora se znati ono što je državino. Mora se znati ono za što se odgovara država i zašto odgovara državni činovnik ili ministar, i mora se znati da ono što je privatno mora biti zaštićeno i jasno razgraničeno u tom smislu. A danas tu vrstu mentaliteta, i tu vrstu kulture mi nemamo još uvijek na žalost. Ja ovu raspravu razumijem kao prilog i da se to raščisti, da se to rasvijetli i da se ta kultura stvori, a da istovremeno svako dobije priliku da još jedanputa u sebi i pred sobom proispita stupanj odgovornost za djelovanje ili nedjelovanje u stvarima u kojima se moglo djelovati. I na kraju mi dozvolite kolegice i kolege da završim s onim s čim sam počeo. Klub SDSS-a u interesu očuvanja stabilnosti Vlade Republike Hrvatske za ovaj trenutak i u interesu podrške njezinoj borbi protiv korupcije, sasvim sigurno će sa pažnjom pratiti kako će se daljnje postupati i u ovoj stvari, i u ovoj temi, i u ovoj potencijalnoj odgovornosti. I vjerujemo i uvjereni smo da će ljudi znati naći odgovora na pitanje koje se pred njih postavlja, ali ne vjerujem da će taj odgovor biti pronađen danas, uz sav dužan respekat koji se u tom pogledu može očitati iz inicijativa naših kolega, koje inicijative mi razumijemo, ne samo kao dobronamjerne, nego kao na liniji one druge komponente koju ističemo, a to je borba protiv korupcije, koju mi moramo uskladiti ovoga trenutka sa stabilnošću Vlade i onoga što ona mora obraditi. Kolegice i kolege, u ime SDSS-a ne bih mogao više ništa reći o ovoj temi, nego što sam rekao. Hvala vam.
Zahvaljujem. Moram reći da uvaženi zastupniče, pokojni predsjednik Tuđman jest rekao i govorio o 100 ili 200 obitelji bogatih, ali nikada nije rekao da su mafijaške metode legitimne metode kojima se može raditi, jer ja sam za to vrijeme bio preko 5 godina ministar unutarnjih poslova i sigurno bi to znao da je to rekao. To sigurno nije rekao. A sad imamo na kraju klubovi, uvaženi zastupnik Vladimir Šeks, u ime kluba HDZ-a. Izvolite.
Gospodine potpredsjedniče, gospođe i gospodo zastupnici, gospodine potpredsjedniče Vlade, gospodine ministre. Kada sam ovih dana pročitao prijedlog za pokretanje povjerenja ministru mora, prometa i infrastrukture Božidaru Kalmeti, Kluba zastupnika SDP-a, osjetio sam kako iz govora, iz retorike toga teksta Kluba zastupnika SDP-a struji jedan ledeni vjetar minulih olovnih vremena, jedan vjetar olovnih političkih optužnica i političkih presuda, koje su završavale prvo na različitim političkim plenumima, a nakon toga su se preselile i u sudnice i nakon toga u kazamate i stratišta. Reći ću vam zašto taj duh ja osjećam, kao u onoj pjesmi hladan vjetar poljem piri, kako ga ja osjećam u ovoj sabornici. Zašto i kako? Prijedlog za pokretanje pitanja povjerenja ministru Kalmeti, po mom uvjerenju, a to ću i obrazložiti, je sastavljen u formi optužnice, političke optužnice i u formi političke presude. Politička optužnica i politička presuda je u ovom prijedlogu podignuta protiv ministra Kalmete, protiv Vlade, i protiv Hrvatske demokratske zajednice. Politička optužnica je podignuta i protiv tvrtki. Hrvatski autocesta, Hrvatskih cesta, Željezničkog holdinga, Poštanske skupine, autoceste Zagreb-Rijeka, ali i onih članova uprave koji su uhićeni, koji su pod kaznenom odgovornošću protiv kojih je pokrenut kazneni postupak, protiv svih njih je podignuta politička optužnica i donesena i politička presuda. Svi su oni proglašeni krivim, optuženi i osuđeni u ovome podnesku Kluba zastupnika SDP-a. Ovaj podnesak ne mari i zanemaruje da postoji članak 28. Ustava prema kojem se svatko ima smatrati nedužnim za kazneno djelo dok to nije utvrđeno pravomoćnom kaznenom presudom. Kao krunski dokaz, za optužnicu političku optužnicu i političku presudu ministru Kalmeti, Vladi i Hrvatskoj demokratskoj zajednici uzima se kao krunski dokaz, uzima se pokrenut kazneni postupak protiv članova uprave HAD- ai dijela direktora HAC-a, dakle time što je pokrenut kazneni postupak već se uzima da su krivi, da su oni odgovorni, zanemaruje se pretpostavka nevinosti iz Hrvatskoga ustava i odmah se na to nadograđuje ovi su krivi, ovi su odgovorni to je sada nesporno i sljedeća stepenica u toj arhitekturi ide prema određenju odgovornosti na temelju dokazane utvrđene odgovornosti članova uprave HAC-a prema ministru Kalmeti i prema Vladi. To je krunski dokaz da su pokrenuti kazneni postupci protiv dijela članova uprave HAC-a, krunski dokaz je da postoji i politička odgovornost ministra Kalmete i Vlade kao što je dalje slijedi i Hrvatske demokratske zajednice. Koji je pravno politički osnov te političke optužnice i presude. Ja sam pročitao, sada ću pročitati ono što nisam mogao vjerovati da ću ikada u svom životu a posebno u demokratskoj Hrvatskoj razumjeti i shvatiti, to se nikada nije napisalo poštovani zastupnici i zastupnici u bilo kojim rigidnim vremenima i zbivanjima i razdobljima, u različitim zemljama u ovom istočnom dijelu Europe. Zastupnici SDP-a smatraju da gospodin Kalmeta kao resorni ministar snosi političku odgovornost za sumnje na teške kriminalne i koruptivne radnje u Hrvatskoj cestogradnji te u tvrtkama Hrvatske autoceste, Hrvatske ceste ima to jasno i za tvrtku Holding HŽ-a dakle zastanimo za trenutak nad ovom radionicom koje se ne bi postidio i blaženo počivši Višinski, da ministar snosi političku odgovornost za sumnje na teške kriminalne i koruptivne radnje u Hrvatskoj cestogradnji i ovim tvrtkama iz područja cestogradnje. Dakle, ministar snovi političku odgovornost za druge, koji su drugi počinili kriminalne i koruptivne radnje, a samo po sebi se razumije da zanemarimo Ustav ili da je već netko kriv, da je već odgovoran, dakle ministar snosi političku odgovornost za sumnje, na teške kriminalne i koruptivne radnje koje su počinili drugi. U starom Rimu u Rimskom pravu postojalo je jedno načelo, jedna imovinska odgovornost za štete koje bi učinio koje bi bile počinjene od strane radnika zaposlenika i za koje je odgovarao poslodavac, tzv. Culpa in eligendo, odgovornost za pogrešku u izboru, odgovornost što sam ja u starom Rimu kao poslodavac zaposlio jednoga radnika, jednoga djelatnika a nisam provjerio je li on dovoljno sposoban, kvalificiran i onda je taj napravio štetu nekom trećem i sada ja radi te odgovornosti za grešku u izboru, u odabiru ja odgovaram kao poslodavac za štetu koju ovaj moj radnik, djelatnik učini nekom trećem. To je logika koja je bila u Rimskom pravu, ali u Klubu zastupnika SDP-a ne vrijedi ta logika, vrijedi jedna druga logika kriv je onaj koji je osumnjičen i optužen a nevin je onaj koji utvrdi i dokaže drugima da je nevin. Ova rečenica da ministar snosi političku odgovornost za sumnje već u toj mjeri diskvalificira ovu optužnicu i ovu presudu. Po čemu je optužen po kojoj osnovu optužnice i za koje nedjelo političke odgovornosti je optužen ministar Kalmeta i ove sve pobrojane tvrtke iz područja cestogradnje i svi ovi brojni ljudi koji su obuhvaćeni kako istragom, kaznenim postupkom sa ili bez pritvora. Zašto su oni, koji je njihov krimen, koji je njihov zločin? Njihov zločin se ogleda u tome da su kao što lijepo piše u ovome podnesku, u ovoj optužnici SDP-a što je unutar "Hrvatske cestogradnje" stvorena sprega svih sudionika u izgradnji cestovne infrastrukture i značajnih investicijskih građevina. Sudionici te koruptivne sprege jesu Ministarstvo mora, prometa itd., "Hrvatske autoceste", "Hrvatske ceste", "Autocesta Rijeka", tvrtka Institut građevinarstva Hrvatske, interesne tvrtke ili njihovi konzorciji koji djeluju u cestogradnji. Ne mogu se oteti dojmu, snažnom dojmu, da u ovoj optužnici SDP-a piše da su ministar Kalmeta i ministarstvo, sve ove tvrtke, konzorciji, svi ovi subjekti, cijelo ministarstvo udruženi u zločinački pothvat sa kriminalnim zločinačkim planom da se hrvatska država ošteti za milijarde i milijune kuna. Dakle, ova optužnica, ali ide odmah i dalje. Odmah se i presuđuje. Udruženi zločinački poduhvat temeljem udruženog zločinačkog plana da se teško oštete imovinski interesi hrvatske države i državni proračun. To je, udruženi zločinački pothvat uglavljen je koji je zločinački plan, koji su njegovi ciljevi, tko je u toj sprezi, tko su svi akteri i odmah je i presuđeno. To je napravljeno, to je ostvareno, to je povučeno. To piše u ovoj optužnici. Što će sada više u Hrvatskom saboru se odvijati kada bi se ovo prihvatilo? Dovoljno je samo da kad bi Hrvatski sabor ovo potvrdio da se to proslijedi državnom odvjetniku koji bi mogao staviti na ovu optužnicu i presudu SDP-a staviti svoj pečat i poslati to u sudnicu na suđenje. To je ono što bi, to je ono što slijedi htjeli neki to ili ne htjeli, svjesno ili nesvjesno što slijedi iz ovakve političke optužnice i ovakve političke presude i ovakvoga jednoga doista fenomenalnoga pravnoga instituta političke odgovornosti za sumnje. U Sovjetskoj pravnoj doktrini velikoga Andreja Višinskog bilo je jedno načelo za suđenje na temelju krivnje onih koji bi mogli postati opasni za državu. Pa je onda stavljalo se u logore i osuđivalo po logorskim prijekim sudovima se osuđivale su se brojne kategorije sovjetskog stanovništva kao mogući neprijatelji Sovjetskoga društva. Ne miriše li vam malo nešto na ovo? … [[Pljesak.]]
Zahvaljujem. Imamo 1, 2, 3, 4, 5 ispravaka netočnih navoda. Prvi je uvaženi zastupnik Marin Jurjević, izvolite.
Hvala. Nevjerojatno je što je ovdje sada izvodio kolega Šeks koji tumačeći svoje dojmove, a ne tekst govori o onome što bi trebao biti tekst, a ustvari govori o svojim dojmovima. U školi bi se reklo …
Oprostite, ispravak, ispravak netočnog navoda.
Ispravak netočnog navoda, dakle nije točno da je napisana politička optužnica, čujte me genijalci. Nije točno da je napisana politička presuda, točno je da je ovakvim rječnikom se istim meni obraćao bivši premijer Sanader kad sam govorio o aferi "Brodosplit", optužujući me za ovo i ono. Konzekvenca, Sanader netragom nestao na brodu sa pokvarenom klimom. Ledeni vjetrovi zapuhali iz Interpola, ledeni vjetrovi zapuhali iz austrijskog Ministarstva unutarnjih poslova i iz ureda za pranje novca …
Zahvaljujem.
To je kolega Šeks konzekvenca toga i nemojte …
Idemo dalje sa ispravcima. Zahvaljujem, vrijem vam je isteklo. Zahvaljujem Marine, zahvaljujem. Molim vas, malo mira. Sad je na redu uvaženi zastupnik Goran Beus Richembergh, izvolite.
Kolega Šeks očito nadahnuti teorijom zavjere rekoste da se ovdje radi o političkoj optužnici i političkoj presudi. Ispravljam vaš netočan navod jer radi se tek o Poslovnikom definiranoj interpelaciji koja čak nažalost nema izgleda izgleda da ovdje u ovome Saboru prođe, a hladnome vjetru koji poljem piri vi ste suprotstavili topli dah kumstva sa gospodinom Kalmetom.
Zahvaljujem. Ispravak netočnog navoda, uvaženi zastupnik Luka Denona. Izvolite.
Dakle, gospodin Šeks je krivo, netočno pročitao i ustvrdio da je u nečemu što se zove legitimno pravo djela saborskih zastupnika da propituju i pitaju i traže odgovornost u ovom Hrvatskom saboru od ljudi u Vladi RH koju su oni izabrali ustvrdio da je to politička optužnica i presuda, dapače i zločinački pothvat. Ma znate gospodine Šeks ja sam zaista očekivao od vas da možete to i puno bolje učiniti nego ovako, a ja ću vam sada kazati što je to što ja mislim. Tražimo samo da gospodin Kalmeta u ovih 6 mj. je trebao čitati novine i trebao je slušati vijesti. I na to se očitovati.
Zahvaljujem. Povreda Poslovnika, uvaženi zastupnik Vladimir Šeks, potpredsjednik Doma, izvolite.
Kolega Denona, vi ste sami potpisali ovu političku optužnicu, pa onda trebate ju malo i pročitati. Vjerojatno ste potpisali, a da niste ni pročitali. Možda vam je to netko poturio da to potpišete jer da ste to pročitali onda ne bi sada govorili da sam ja netočno iznosio.
Zahvaljujem.
Da. da zato što to ja nisam izgovorio. Pa ne možete mene i ispravljati taj navod. Napisali ste da snosi ... /Govornik isključen./ ... i drugo napisali ste u toj optužnici, stvorena je sprega svih sudionika itd. ...
Zahvaljujem. Vrijeme je isteklo.
Ja nisam nikoga od vas nikada isključio. ... [[Govornik se ne razumije.]]
Hvala lijepa. I imamo još jedan ispravak netočnog navoda, uvaženi zastupnik Boris Šprem. Izvolite.
Hvala lijepa gospodine potpredsjedniče. Žao mi je što ne mogu istaknuti repliku da mogu gospodinu potpredsjedniku Hrvatskog sabora Šeksom porazgovarati na ovoj temi, pa ću zato ispraviti njegovu suštinski netočni navod, a to je da je to optužnica SDP-a. Ovo je legalni prijedlog za pokretanje pitanja povjerenja jednom ministru, u ovom slučaju ministru Kalmeti. A ono što mogu reći da je na početku napisano i da se iz konteksta vadi, da se ovdje radi o političkoj odgovornosti za stanje u resoru po tri osnove. Da sada ne ponavlja, to smo ovdje čuli u raspravi. I podsjetio bih vas ovom prilikom ovaj je Hrvatski sabor većinskom politikom rekao bih izglasao da u aferi Kamioni nije bilo nikakvih problema. Na to ste bili jako ponosni kada ste to zaključivali, ali kao što vidimo dolazimo do. ... [[Govornici govore u isti glas, ne razumije se.]]
Hvala lijepo. Vrijeme vam je isteklo. Zahvaljujem. Molim vas uvaženi zastupnik dajete da se dogovorimo, dobro je išlo, ali ste sada počeli pod ispravkom netočnih navoda dodavati mišljenje i stavove i nešto novoga ono što nije rečeno. Ja ću vam reći dok ću voditi sjednicu takve ću prekidati i ne bu išlo tako. Hvala lijepa. Idemo u ime predlagatelja, uvaženi zastupnik Daniel Mondekar. Izvolite.
Fala puno gospodine potpredsjedniče. Gospodine ministre, kolegice i kolege zastupnici. Ja sam slušao sve rasprave u ime klubova i lagano bilježio određene stvari koje sam slušao. Počeo bih od kraja. Ja spadam u onu mlađu generaciju koja zaista voli ovu državu i ja želim ostati u ovoj državi i želim jednog dana imati djecu koja će imati dobro obrazovanje u Hrvatskoj, dobru zdravstvenu zaštitu itd. Prije svega zaprepastile su me na kraju rečenice o davnim olovnim vremenima. Ja sam inače po struci povjesničar koji svoj posao ozbiljno kopajući po arhivskoj građi, po fondovima i zastrašujući je slušati paušalno o crnim tamnim vremenima, olovnim vremenima. Ja ovdje ne prozivam vas gospodine Šeks ali ja sam se osjetio par puta do sada prozvanim u ovom Saboru da kao čovjek koji je imao 12, 13 godina kada se recimo raspala Jugoslavija, da se vikalo na nas komunisti, komunisti. I to dolazi iz stranke čiji deseci tisuća članova nose ili imaju kosture u ormaru iz tih starih, crnih, olovnih vremena. Niko nije prozvao prvo ministara koji je govori, ministra zdravstva za njegov govor u kojem malte ne sam se ja osjećao kao zadnji lopov kada je on to rekao, da mu je retorika isto taka. Na kraju krajeva on je bio đak tih crnih olovnih vremena i član određenih organizacija u crnim, olovnim vremenima. Ja nisam. Krenimo po redu dalje. Ovdje se stalno pričalo o političkoj odgovornosti i kako je HDZ najbolja, najodgovornija politička stranka. Kada je ministar Polančec podnio ostavku, premijerka je rekla da je pokazao odgovornost prema HDZ-ovoj vladi. Jednom riječju nije spomenula odgovornost prema hrvatskim građanima. A jeli odgovornost politička bila ta nevjerojatna odgovornost Sanaderov odlazak. Popeo se, rekao, svoje sam otrčao, odradio idem dalje. Država zadužena nego sve vlade prije nje, nezaposlenost je taman počela rasti, korupcija curi na sve strane, državna uprava naprosto buja i on ode. Jel je to bila politička odgovornost HDZ-a tada? Tu ste u dvije, tri ispravke navoda rekli da ste vi najodgovorniji. Sada ću reći sljedeći navod. Kolega Đakić ja se sa vašim prvim ispravkom navoda gotovo pa slažem.idemo istražiti svu korupciju. Idemo Brodosplit sada, idemo Veronu, idemo vidjeti tko ima satove, tko ima jahte, tko nije imao prebijene kune prije dvije godine, danas je bogat. Idemo dalje, idemo u 2004., treću, drugu, idemo vidjeti sve. Bilo je već tužba vezana uz Viktora Lenca jel tako, nije prošlo, ali ajmo sve to vidjeti. I onda kao mlađa generacija političara kažem vam ajmo u '90.-te. Ajmo u pretvorbu i privatizaciju u one sramotne stvari koje se tamo zapravo tragično zapravo dogodile, gdje je temelj, može i u '80.-te, dapače, mene osobno zanima isto tako. Pitanje da li mnoge ljude ovdje zanimalo da se priča o '80.-tima. Nadalje, ajmo vidjeti gdje su temelji ekonomske destrukcije, moralne destrukcije ove države zapravo nastali. Idemo pričati o 200 najboljih obitelji jednako tako. O svemu, ajmo do Turaka pobogu dragom. O svemu tome ako se želimo boriti protiv korupcije treba pričati i ti ljudi trebaju biti sankcionirani, imovina oduzeta. Ali kod HDZ-a je fascinantno kako ide kratko pamćenje vama. Ode Sanader prije par mjeseci, već ga polovica ljudi zaboravila. '90.-te o tome se uopće pobogu dragom ne priča što se u '90.-tima događalo. To kratko pamćenje je bilo danas kod ministra Milinovića. Isto fascinantno. Vrlo, vrlo kratko traje. Što se tiče antikorupcijske borbe i borbe protiv korupcije Jadranke Kosor, kratko i jasno za one koji to prate, koji komuniciraju s Bruxellesom a radi se o sinergiji, prije svega pritiska Europske unije, nama stoji u Progress reportu izvješću o napretku korupcije u javnoj nabavi kao najveći problem. Nas je Olaf istraživao, nas se i dalje istražuje, sada se gledaju nekakva revizijska izvješća, da li su lažirana ili nisu i od toga će se još čuti. Na kraju sve to dolazi medijski pritisak koji je došao od zaposlenika, agencija, državnih tvrtki kojima je bilo dosta gledati što se događa, pa su dali medijima da se o tome piše. I samo to je potaklo Jadranku Kosor iz HDZ-a da krene u nekakvu borbu protiv korupcije. Bez tog pitanje je da li bi ikakve borbe bilo. I sada ovdje na primjeru ministara Kalmete lomi se teste lomi se test kompromisna borba protiv korupcije i ona postaje zapravo kompromisna borba. Kada je velika zvjerka u pitanju pod navodnicima iz HDZ-a ili kadrovi koje je ona dovela u državne tvrtke koji su uhvaćeni sa rukama u pekmezu kako se kaže onda se ne zna tko je odgovoran. Odgovornosti nema. To što Ustav kaže da odgovoran za svoj resor je ministar to nema veze. Tu se odgovornost naprosto ne zna. Dakle, već smo pet puta čuli možda i više da je ministar ponudio svoj mandat prije 6 mjeseci. Danas se taj mandat ne nudi, a HDZ je doveo kadar u te državne tvrtke koji su odgovorni za milijarde kuna štete koje su nastale kroz korupciju, a ministar kaže da nije znao šta se događa, maltene da nema kontrolu u resoru. Pa šest godina je bio ministar. Pa valjda je u šest godina mogao preuzeti kontrolu. Ako nije dan danas preuzeo kontrolu onda mora otići radi toga što šest godina sjedi u resoru čije uzde nema u rukama svojima. A bitka i ta borba protiv korupcije, sad šta imamo kad rezimiramo. Imamo milijarde koje su otišle Hrvatske željeznice, HEP, HAC, ta kupnja skupe struje, Hrvatske ceste, vrata će biti otvorena, pitanje voda, Podravka, Hrvatske pošte, Verona, Brodosplit. Sve te afere koje su dovele sva ta fascinantna imena oni u većini slučajeva su zadnji par godina i vezane su uz kadar koje je vladajuća elita iz HDZ-a donijela, tj. dovela u te tvrtke. A sada imamo milijarde štete koje treba netko pokriti i pokriva ju tko? Građani, građani. Oni su dobili harač da plaćaju, njima je povećan PDV, oni trebaju pokrivati rupe, a uprave koje su neke i smijenjene radi odgovornosti su za nagradu dobile milijonske otpremnine za šta i a propos od koga ti novci. Opet od tih istih građana. Moja kolegica Milanka Opačić je dobro rekla, s novcima koji su do sada nestali, koji su se spominjali ovdje u milijardama mi smo mogli odavno imati besplatno obrazovanje za sve od koljevke do groba, besplatno zdravstvo za sve, nije trebalo plaćati dopunsko, milijarde su mogle ići u poticaj poduzetništvu i nije trebalo uvoditi nikakve dodatne poreze. Ja stječem dojam da je ova država svedena na jednu tortu čiju krišku po krišku, fetu po fetu kako hoćete, šnitu po šnitu se dijeli povlaštenoj eliti. To je moj osobni dojam. I sada zašto ja smatram mi u klubu SDP-a da Jadranka Kosor se ne može boriti protiv korupcije. Prije svega premijerka je u vrhu HDZ-a već 15 godina. Vidjela je sve što se događalo u HDZ-u, bila je desna ruka Ivi Sanaderu, rezala je vrpce, tj. stajala iza njih kad su se rezale različite vrpce i sada bi mi trebali vjerovati da nakon 15 godina ona nije apsolutno znala ništa, nego eto sad se to otkriva i sada kreće neka borba. Postoji stara narodna poslovica gospodo "lopov nije samo onaj koji krade jaje iz kokošinjca, nego onaj koji mu drži ljestve" a bome i onaj koji stoji sa strane gleda i šuti o tome. To vrijedi i za koaliciju, jer ne vlada HDZ sam državom. To vrijedi i za sve one koje treba istraživati. I to vrijedi za one koji su to godinama gledali i šutili onda o tome, a sada naglo pričaju da se bore protiv korupcije. Kratko i jasno. Kada je ministar Milinović rekao da su, da je HDZ oštrica borbe protiv korupcije meni je to bilo zastrašujuće jer ste onda pozvali nas valjda da budemo nekakav paravan iza sve te korupcije. Kad bi zaista bili oštrica, onda bi politička prava oštrica i pravo se borili protiv korupcije cijela politička elita HDZ-a od '95. do danas bi moral početi odgovarati na neka vrlo, vrlo neugodna pitanja. A to se neće dogoditi barem ne dok HDZ vlada. Hvala.
Zahvaljujem. Idemo na ispravke netočnih navoda. Prvo je uvažena zastupnica Božica Šolić. Izvolite.
Hvala lijepa gospodine potpredsjedniče. Evo slušajući Mondekara niz ima netočnih navoda u svojoj raspravi, ali nadahnutoj raspravi i nije točno gospodine Mondekar kada ste nabrajali tvrtke u državnom vlasništvu, kriminal u ovoj tvrtki, kriminal u onoj. Ja slušam od jutra da li će sa lijeve strane doći jedan, jedna najveća tvrtka u Hrvatskoj a to je Holding koji zapošljava 13000 ljudi. Da li ste vi držali 10 godina lojtre Bandiću kad je pobirao po gradskoj blagajni. Držali ste mu itekako lojtre i sada hoćete sve svaliti na Bandića. Zapravo 10 godina ste šnjim pljačkali građane grada Zagreba, četiri puta ste ga kandidirali za gradonačelnika grada Zagreba. Ali da se on nije kandidirao za predsjednika države vi ga ne bi još danas smijenili. Evo toliko o vašoj vjerodostojnosti.
Zahvaljujem. Vrijeme je isteklo. Uvaženi zastupnik Krunoslav Markovinović, izvolite. Molim vas nemojte dobacivati u klupama.
Evo ja moram ispraviti kolegu Mondekara koji je rekao da je najviše afera vezano za posljednjih nekoliko godina. Ali utješilo me, evo kolega Mondekar je povjesničar, pa će vjerujem pomno istražiti period od 2000. do 2003. gdje je najveći, hoćete da nabrajam, to ću poslije već nabrajati. Ali od INA-e, Hrvatskih željeznica, veliki dometi u nabavi mobilnih uređaja za naplatu karata i slično tamo. Dakle, ima nevjerojatno puno afera koje su tamo arhivska građa.
Ispravak, ispravak.
Rekao sam ispravak da je rekao da je najviše afera posljednjih nekoliko godina. Točno. Arhivska građa načeta i kod Bajića. Ima strašno puno čujem da zadnje vrijeme pobrao sve na željeznici, sve o vlakovima i slično, a naći ćete puno i na Pantovčak. Evo, pa sad imate tamo vezu, link. Imate, uživajte.
Zahvaljujem. I sada imamo ispravak netočnog navoda, uvaženi zastupnik i potpredsjednik Doma Vladimir Šeks. Izvolite.
Pa nije točna, kolega Mondekar, vaša tvrdnja prema kojoj bi trebalo instalirati odgovornost predsjednice Vlade za njeno djelovanje dok je bila ministarka i potpredsjednica Vlade. Vi želite instalirati njenu odgovornost na temelju odgovornosti objektivne odgovornosti bez krivnje. To ne ide. Ne postoji objektivna odgovornost, odgovornost bez krivnje u ovom pogledu. Da ste malo drugačije napisali tekst ove peticije, da niste napisali tvrdo da se radi sadržajno o optužnici i presudi onda bi se moglo drugačijim jezikom i razmatrati i vokabularom razmatrati ovo što se, o čemu se raspravlja. I konačno, nije točna vaša tvrdnja da bi maglovito što ste iznijeli da bi ... [[Govornik se ne razumije.]] HDZ-a trebala od 10-ak godina i prije odgovarati. Možda bi trebala odgovarati, ali za ono što je učinila na stvaranju i obrani hrvatske države, suvereniteta i nezavisnosti. I zato bi možda trebala odgovarati.
Zahvaljujem. Ispravak netočnog navoda, uvaženi zastupnik Frane Matušić. Izvolite.
Zahvaljujem gospodine potpredsjedniče. Pa ja opet moram ispraviti netočan navod i spominjanje Olafa. Kolega netočno. Pa sam Olaf je morao demantirati da radi ikakve istražne radnje u HAC-u. Sam Olaf je to demantirao. Nemojte obmanjivati javnost. Tako mlad, a već tako obmaniti javnost i još ste povjesničar. Drugo, kad govorite o … [[Govornik se ne razumije.]] vremenima, kolega vi ste nasljednik partije koja se zvala Komunistička partija, koja je davala ubijati ljude. Vi ste nasljednik. SDP je stranka koja je naslijedila Komunističku partiju. Vi ste dobili njihove nekretnine, vaši lideri su bili komunisti. Oni koji su odgovorni za ubojstva hrvatskih intelektualaca. Vi ste nasljednik partije koja je dala ubijati hrvatsku imigraciju. Jeste vi toga svjesni? Vi ste povjesničar.
Zahvaljujem. I, molim vas bez dobacivanja iz klupe. Uvaženi zastupnik Mondekar. A smirite se malo čovječe. Nemojte dobacivati. Ajmo, mir. Ispravak, bez dobacivanja iz klupe. Javite se za riječ uvaženi zastupniče. Bez dobacivanja. Frane bez dobacivanja. Molim vas. Imamo. Uvaženi zastupniče Mondekar, molim vas, nemojte dobacivati iz klupe. Morat ću potegnuti stegovne mjere, a meni to zaista nije potrebno. Zašto bi to radio. Nemojte, nemojte dobacivati. Pa ljudi dajte da radimo. Uvaženi potpredsjedniče, i za vas to važi dok ste u klupi. Idemo sa ispravcima netočnih navoda. Uvaženi zastupnik Stjepan Milinković.
Zahvaljujem gospodine potpredsjedniče. Kolega Mondekar je rekao da potpredsjednik Polančec nije pokazao političku odgovornost prema hrvatskim građanima. Pa ovaj Hrvatski sabor su izabrali hrvatski građani, naravno, ali potpredsjednik Polančec je pokazao itekako veliku odgovornost rješavajući najveće i najteže probleme, a jedan od njih je naravno i povrat duga umirovljenicima koji ste vi negirali da postoje. I umirovljenici su itekako značajni i važni građani. Da li je politička odgovornost, znači negirati da nekom pripadaju njegova prava, a podizati optužnicu i presuđivati to je, a Bože moj dragi.
Zahvaljujem. I ispravak netočnog navoda, uvaženi zastupnik Boro Grubišić. Izvolite.
Gospodine potpredsjedniče. Gospodine Mondekar, ako sam dobro shvatio vi ste usporedili Hrvatsku sa tortom, od koje svatko grabi tko što hoće. Ja bih ispravio taj netočni navod, ona nije torta, ona je samoposluga, kako netko reče cash and cary, ali samo cary, bez casha, ili je perilica, ali ne ni rublja, ne ni posuđa, nego perilica novca. Hvala lijepo.
A ovo niti je ispravak, niti je duhovito. Ne znam kaj je to sad, ali dobro. Idemo. Time smo završili raspravu po klubovima, i prelazimo na pojedinačnu raspravu. Evo svečano vam objavljujem točno 50 prijavljenih. Pa krenimo s prvim. Uvaženi zastupnik Dragutin Lesar. Izvolite.
Hvala lijepa. Poštovani gospodine potpredsjedniče, kolegice i kolege, gospodine potpredsjedniče, ministre. Meni je žao što i danas u ovoj raspravi u Saboru je prisutna avet prošlosti. Mi izgleda u ničemu ne možemo voditi raspravu a da se ne vraćamo u prošlost i argumentima prošlosti pokušavati tobože činiti ljepšu budućnost. I dok god se budemo tako postavljali, niti ćemo građanima biti simpatičniji, niti izgledati pametniji, niti pa im donositi korist. Očitovanje Vlade koje sam jutros imao prilike pogledati, po svojem sadržaju kao očitovanje da je netko optužen, okrivljen za neku krivnju, a ja ću se u daljnjoj raspravi obraćati samo ministru i nema ničeg osobnog. Iznijet ću svoje stavove, ono što sam danas ministre od vas čuo, i pročitao u očitovanju Vlade. Dakle, ja doista ne smatram dok god Državno odvjetništvo ili sud ne utvrdi drugačije, da postoji vaša krivnja. Niti itko drugi to može ili smije pretpostaviti i početi od toga. Ali raspravljamo o vašoj odgovornosti. Najblaže rečeno zapovjednoj odgovornosti. Jedan moj kolega se nedavno šalio, pa me pitao da li ja znam što je to zapovjedna odgovornost, ali … [[Govornik se ne razumije.]] može tumačiti na svakojaki način. Ne, veli, to ti je jedan zapovijeda, drugi odgovara. Ako pođemo od odgovornosti vaše za veliki resor kojega pokrivate, ja naprosto ne mogu prihvatiti sve vaše tvrdnje da ne postoji barem malo vaše političke odgovornosti. U europskim državama ministru su davali i daju otkaze, ostavke za daleko blaže odgovornosti od koje danas razgovaramo. Vaša je osnovna poruka da niste znali, a da za ono što jeste znali ste odmah prijavili kao što je to bio slučaj u HŽ-u. Dobro. Ali oprostite, za nekoliko od ovih afera koje su završile podizanjem istražnih radnji, pokretanjem istražnih radnji, mediji su pisali mjesecima. Ja sam danas od vas očekivao da ćete mi reći da ste odmah isti dan nakon nekog napisa u novinama pokrenuli sustave unutarnjih nadzora u resorima. Nisam to čuo. Dakle pokretao sam sustave unutarnjih nadzora. Tražio sam hitna izvješća nadzornih odbora. Pozvao na razgovor upravu ili predsjednika uprave i zatražio posebno izvješće. E onda bi iza toga, dakle ako i nakon toga niste znali, bi vas pitao, dobro jesu li vam oni lagali. Sad vas pitam ministre da li su vam lagali kad ste ih pitali? Da li su vam davali falsificirana izvješća ili su vam davali djelomična izvješća, pa zbog toga sve niste znali. Drugo. Primjerice pošte, ili slučaj liberalnog … [[Govornik se ne razumije.]] se preziva. Taj čovjek prije par dana javno progovorio o sumnjivim nabavkama automobila u Hrvatskoj pošti. Javno je o tome svjedočio. Da ne bude sutra nismo znali, pitam da li je unutar Hrvatskih pošta naređeno od vaše strane unutarnji nadzor, i da se to skine s dnevnog reda? To je jedan klasični primjer nečega što je sada u medijima prisutno, a danas sutra može, a možda već i je predmet istrage Državnog odvjetništva. Drugo, svako tjedan SOA Predsjednik države, predsjedniku Sabora, predsjedniku Vlade podnosi tjedno izvješće. Posebnim osvrtom na organizirani kriminal i korupciju. DA ima informaciju da ministri dobivaju separate za područje za koje su odgovorni. Sada vas pitam za cijelo ovo vrijeme ni u jednom tjednom izvješću SOE nije bilo nijedne naznake koja se kasnije pretvorila u aferu, ne samo medijsku, nego onu kojom se danas bave Cvitan i Bajić ili se pak jedna izvješća ne čita. Ja ne mogu vjerovati da naša obavještajna zajednica nije ni za jedan slučaj na vrijeme Vladi, predsjedniku države i predsjedniku Sabora signalizirala barem u naznakama da nešto je tamo mutno. TA odgovornost po mom mišljenju, ako ništa drugo leži u činjenici da unutarnji sustav nadzora nije bio dobro razvijen. Spomenuli ste pozitivni primjer iz hrvatskih željeznica kada ste bili na vrijeme upozoreni i kada ste izvršili prijavu. Ali unutar željeznica je bilo još nekih i ima još aktualnih afera, za koje niste vi jasno rekli da ste podijeli prijave. Zato vas pitam, ako ste zatražili unutarnji nadzor i dobili izvješća, da li u primjeru HAC-a su vas lagali kada ste dobili izvješća. To je vaš argumenat za skidanje zapovjedne odgovornosti jer su vas obmanuli onda, ali nam to morate reći. To do sada nitko nije rekao, niti u očitovanju vlade, niti potpredsjednik Vlade niti vi, to je dodatni problem da se uprava ili nadzorni odbori javnih poduzeća usude lagati resornom ministru. Nadalje, tko je postavio te ljude i u HAC, i u ceste i Hrvatske ceste i u Poštu, Vlada. Na čiji prijedlog? Kome oni odgovaraju? Vladi. Kome podnašaju Izvješće o radu? Vladi. Dakle, ne radi se o sustavu koji sa svojim izvješćima dolazi pred Sabor, nego samo do nivoa Vlade. Drugi dio odgovornosti jeste, morate preuzeti na sebe odgovornost činjenice da ste predlagali ljude koji su bili kvarljiva roba. Pokazalo se da jesu. Možda će biti dokazano da nisu i biti će oslobođeni. BAjić veli da ima elemenata da se sumnja da su bili pokvarljiva roba. Na svako pitanje Vlada odgovara Ali Baba, tko je krao u cestama? Ali baba. Tko krade u HŽ-u? Ali baba. Tko krade u poštama? Ali baba. Ja bih rekao da taj Ali baba ima 40 tajkuna jer ne ože sve Ali baba odnijeti. Kada je došlo do one nesretne željezničke nesreće ponudili ste svoj mandat predsjednici Vlade, ne zbog vaše krivice nego moralne odgovornosti, zapovjedne odgovornosti. I tada ste mi djelovali vjerodostojno i to je bio dobar potez, ali vjerujte mi da po mom sudu, isti elementi moralne odgovornosti su i kod ovoga … i zbog vaše vjerodostojnosti sam očekivao da ćete ako ništa drugo barem jutros premijerki ponuditi svoj mandat, jer tada bi to bio zaista potez rijetko zabilježen u Hrvatskoj da jedan ministar dva put iz moralnih razloga ili osjećanja moralne odgovornosti to napravi. A kolegama u HDZ-u zbog načina rasprave dana, samo jedna poruka. Sinoć je toliko prljavog rublja izbačeno pred Hrvatsku javnost, za ljude i u ljudima do koje se prije par mjeseci ovdje branilo, pljeskali i tvrdilo da su najpošteniji kada su bili članovi HDZ-a, kada su otišli iz HDZ-a upravo od člana HDZ-a hrvatska javnost je bila zasipana tolikom količinom prljavog rublja da ni jedna veš mašina u Hrvatskoj to ne može oprati. Nije dobra poruka javnosti. Da je pitanje poštenja ili kriminala, odgovornosti ili sporne korupcije doista ono što je potpredsjednik MIlinović rekao, pitanje stranačkog dresa. I da samo po stranačkoj pripadnosti ili boji dresa branimo ili optužujemo ili napadamo. Ali je činjenica i s time ću završiti da do sada svi oni koji su završili u Remetincu imaju istu boju dresa. Ministre bez zamjere, da ste još jutros premijerki ponudili mandat, bez obzira što bi ona učinila, doista bi bili napravili pravi potez.
Zahvaljujem. Imamo sada jedan ispravak netočnog navoda i 3 replika. Prvo ispravak netočnog navoda uvaženi zastupnik Josip Đakić. Izvolite.
Hvala lijepa gospodine potpredsjedniče. Netočna je tvrdnja da je jučer samo na televiziji HDZ-ov prljavi veš izašao napolje, jučer na televiziji vidljivo i da je HNS-ov, vaš bivši gradonačelnik Zlatara izašao napolje sa još 7. Isto tako vidlo se i Čačiću, Ferenčaku kao i Đuraku puno lijepih stvari u jučerašnjim emisijama.
Imamo replike sada uvaženi zastupnik Goran BEus Richembergh.
Kolega Lesar iznijeli ste čitav niz navoda kojima pokušavate uvjeriti ministra Kalmetu da je loše procijenio kada je odlučio braniti se na ovaj način do zadnjega časa. A situacija je takva, tako je već očajna da su ljudi počeli viceve pričati, ne znam da li ste čuli vic o tome kako je Sklad gradnja dobila posao. Kaže došli su u HAC potpisali ugovor i javljaju da je izvršen posao. Dolaze iz HAC-a i vide da je samo pola tunelske cijevi ofarbanu, kažu ljudi što je ovo to je tek pola ofarbanog, a oni kažu ne čitate ugovor, tu piše Sklad gradnja s jedne strane i HAC s druge strane dogovorili su farbanje tunela. MI smo svoju stranu ofarbali a vi svoje ofarbajte ili dajte još 22 milijuna.
Gledajte, rasprava u Saboru je vrlo ozbiljna i moram vam reći da replika koju ste vi dali nema nikakve veze sa temeljnim izlaganjem koje je imao uvaženi zastupnik, nemojte dobacivati, nemate pravo raspravljati s predsjedavajućim, smirite se. I nemamo pravo Sabornicu pretvoriti u viceve. Ako hoćete ispričati viceve, izvolite vani pa vani nastavite pričati. Odgovor na repliku, uvaženi zastupnik Dragutin Lesar.
Hvala. Gorane ja neću odgovarat vicom, ali ću ponoviti jednu, po meni strahovito bitnu, stvar. Nema sad gospodina potpredsjednika Vlade, da on to govori rekao bi moramo razviti do savršenstva sustav ranog otkrivanja raka, u njegovom resoru. U svim drugim resorima savršeni sustav ranog otkrivanja korupcijskog rizika je doista najbolja preventiva i zato moram podsjetiti da je jedino izvješće koje je na Nacionalnom antikorupcijskom vijeću u Saboru odbijeno je bilo izvješće ovog ministarstva. Meni je žao što tad ministre niste došli na sjednicu da čujete mnogo, veliki broj dobrih prijedloga koje su išle samo u smjeru razvoja ranog otkrivanja korupcijskog rizika. Vidio sam i čuo sam da ste nakon toga niz tih prijedloga pa još i više od toga počeli provoditi. I ovu moju raspravu na taj način trebate tumačiti jer tko god umjesto vas da dolje sjedi moj pristup bi bio isti.
Zahvaljujem. Replika, uvaženi zastupnik Boro Grubišić. Izvolite.
Hvala. Gospodine Lesar vi ste govorili o zapovjednoj odgovornosti i moram se sjetiti da je zbog te zapovjedne odgovornosti naši časni generali su smješteni tamo gdje jesu. Dakle, neznanje ne opravdava. To je pravna formulacija, pogotovo neznanje zapravo koje predstavlja nebrigu za novac poreznih obveznika. Ja bih se priupitao gospodine Lesar što bi bilo da je "HAC" privatna firma i da nekakav direktor, a ima ih kako kažu 30, sklapa sam ugovore bez znanja vlasnika. Kako bi onda reagirao vlasnik, ajd recimo u ovom slučaju da kažem analogijom ministar Kalmeta, kada bi mu tako direktori radili, a da je to privatna firma? Kako bi onda reagirala? Ovako kažem nisam znao. Prema tome, neznanje ne opravdava, govorim u smislu političke i moralne odgovornosti, a za onu neku drugu eventualno kaznenu odgovornost imaju sustavi pravni pa oni neka rade svoj posao u to se ja ne uplićem. Hvala vam lijepo.
Odgovor na repliku, uvaženi zastupnik Dragutin Lesar. Izvolite.
Kolega Boro, pitanje znanja, neznanja što se dešavalo. Ja ministru u tom kontekstu znanja ili neznanja moram javno zamjeriti obrazloženje smjene Uprave "HAC-a". Ono što ste vi javno rekli otprilike je zvučalo da ste ih smjenili zbog klimatskih promjena ili globalnog zatopljenja. Naravno da ni tada nisam vjerovao u ta tumačenja kao što ni danas ne vjerujem. I zbog toga, vidite to je sad primjer da nije dobro bježati od činjenice da se otkrilo nešto što je moralo rezultirati njihovim smjenjivanjem, možda već ranije, ali … [[Govornik se ne razumije.]] I da ste tada sa tim argumentima izašli u javnost pritisak javnosti bi bio manji. Zasigurno bi bio manji jer bi pokazivao spremnost nakon unutarnjeg otkrivanja problema ušli ste u …, ali ovo obrazloženje da zbog klimatskih promjena Uprava "HAC-a" je smijenjena teško je bilo progutati barem bez dobre podloge prije toga.
Zahvaljujem. Replika, uvaženi zastupnik Miljenko Dorić, izvolite.
Hvala gospodine potpredsjedniče. Najprije bih rekao da se potpuno slažem s vama da je ovo izuzetno ozbiljna materija i da se ovdje ne trebamo ni najmanje šaliti. Gospodine Lesar, naime ne slažem se s vama da trebate pitanja koja ste nabrajali, uputiti gospodinu ministru, ne slažem se. Nije on taj koji u ovom trenutku treba odgovarati na ta pitanja nego mi. Sad je odgovornost na nama. Vi vjerojatno kao i ja, kao i svi mediji imate bezbroj dokumenata u kojima se može lako dokazati da su pošteni ljudi unutar sustava javnih poduzeća odavno upozoravali gospodina ministra na brojne propuste. Ja ću vam samo pročitati neke od njih od prije 2, 3 godine. Činjenice da taj i taj gospodin, direktor sektora nije postupio po nalazima unutarnje kontrole težak je prekršaj, a pogotovo kad još opstruira unutarnju kontrolu uz pomoć člana uprave tog i tog itd. Nadalje, gospodin taj i taj je za svoje suradnike imenovao na ključna mjesta osobe koja ne zadovoljavaju tražene uvjete, problematične su radne prošlosti ili pak kažnjavani disciplinskim mjerama itd., na 30, 40 str. teksta je već ministar tada znao uz pomoć državnog tajnika koji je sjedio jasno u tim tijelima. I što je napravljeno? Ništa, sad je odgovornost na nama. Vjerujte kolega, odgovornost je na nama. Ovo je pomalo neozbiljno. Ovo što činimo, ja se uopće ne mogu složiti sa ovakvim načinom rada i mislim da ovo sve skupa ne može dobro završiti. Naime, ako je samo 10% od onih informacija s kojima ja raspolažem točno onda se moramo ozbiljno zamisliti što i kako dalje.
Zahvaljujem. Odgovor na repliku, uvaženi zastupnik Dragutin Lesar. Izvolite.
Kolega Dorić ja se neću moći složiti s vama da je sad odgovornost na nama jer to bi upravo bilo s onom situacijom jedni naređuju, a drugi odgovaraju. Ja se naime uopće ne osjećam odgovornim za ovo stanje u kojem smo se našli niti pak prihvaćam onu tezu u kojoj je prije čini mi se kolega Čehok rekao ne postoje vaši i naši lopovi. Ajd, ako i prihvatim ne postoje naši i vaši nego opasni lopovi koji podjednako štete ovoj državi, ali je razlika u tome da svaka vlast postavlja svoje pa onda po tom principu postoje njihovi i naši. Ali pitanje preuzimanja odgovornosti bio bih spreman učiniti to da je Vlada Sabor zamolila za pomoć u antikorupcijskoj borbi, a mi smo sad u situaciji gdje i dalje želimo pomoći da borba protiv korupcije ide što brže, što djelotvornije i zbog toga sam rekao, ali i vjerujte mi da bi i osobno bio sretan da do kraja mandata ne moramo više ni o odgovornosti, ovoj, ovakvoj odgovornosti ni za jednog ministra voditi raspravu. To bi bio doista najveći doprinos da ovakvih saborskih rasprava više ne bi trebalo biti nego da se problemi rješavaju tamo gdje su i nastali. Mi ga ovdje sad moramo rješavati zato ili pokušavati rješavati jer se nije riješio tamo gdje je nastao.
Zahvaljujem. I sada je na redu pojedinačna rasprava, druga, uvaženi zastupnik Stazić. Izvolite.
Raspravljamo danas o tome treba li ministar Kalmeta odstupiti ili ne? pa nije ovo rasprava samo o Kalmeti, ovo je rasprava o Hrvatskoj. Ovo je rasprava o tome poštujemo li Ustav ili ne poštujemo Ustav. Ustav je tu jasan. 114. članak kaže ministar je osobno odgovoran za svoje područje rada. Ne za svoj rad, ne samo za svoj rad, za područje svoga rada, za stanje u svom resoru. Je li HAC u vašem resoru? Jest. Jesu li tamo završavali ljudi po pritvoru jer su krali, jer je bilo korupcije? Jesu. O čemu razgovaramo dalje ministre Kalmeta? Vlada je u svom očitovanju jasno rekla da uopće ne poštuje Ustav to se Vlade uopće ne tiče, ustavni 114. članak, jer Vlada kaže ne može se tražiti politička odgovornost ministra zbog konkretnih propusta, osoba na operativnoj razini. Znači Vlada smatra da članak 114. ne treba primjenjivati u Hrvatskoj. Vlada je isto odustala. Vlada hoće biti nadustavni autoritet. Vidite ministre Kalmeta vi prije 6 mjeseci niste tako mislili, vi ste poštivali Ustav. Vi ste ponudili ostavku zbog one željezničke nesreće u Rudinama, a do nesreće je došlo jer se tamo špricao korov nekakvim sredstvom koje je onda izazvalo onu nemogućnost kočenja vlaka. Pa niti ste vi sredstvo kupili, niti ste vi to špricali, a ipak ste ponudili ostavku. Pa zašto ste ponudili ostavku? Pa jer ste primjenjivali članak 114. Ustava. Jer ste bili svjesni svoje političke odgovornosti. Ne krivnje, ne kaznene krivnje, svoje političke odgovornosti. Dogodio se cirkus u vašem resoru i vi ste ponudili ostavku. Premijerka ni tada nije shvaćala što vi zapravo govorite i tu je ostavku odbila. Dokazuje da i danas ne shvaća kada potpiše ovakvo obrazloženje. Jer ona ne zna što je to politička odgovornost. Ona ne zna što znači članak 114. Ustava. Ovo nije rasprava samo o vama ministre Kalmeta. Hrvatska se s ovom raspravom i svojim odlučivanjem danas nalazi na raskršću. Mora odlučiti ovaj Sabor, izabrani zastupnici moraju odlučiti hoćemo li u glib korupcije, kriminala, pljačke neodgovornosti ili ćemo odgovornost i poštenje. Danas vas podržati nakon što su se u vašem resoru događale svinjarije. A događale su se. Znači ohrabriti sve druge da s takvim svinjarijama nastave, ne samo u vašem resoru u bilo čijem. Znači drugim ministrima, članovima Vlade reći ma šta nas briga što se u vašem resoru događa, vi i tako nećete odgovarati. One ako slučajno ulove, ulove, pa oni će u zatvor, a ministru se nikad neće ništa dogoditi. Jel shvaćate ministre Kalmeta kakva je vaša odgovornost danas? Vi ste danas u prilici da pošaljete poruku odgovornosti i poštenja ili da to propustite učiniti. Ovo nije samo rasprava o vama ministre Kalmeta. Vi ćete otići ja sam u to siguran, danas ili za mjesec dana. To je pitanje vremena. Pa to vam je rekao vaš koalicijski partner Pupovac koji je govoreći u ime kluba SDSS-a kazao nisam siguran da će se ovo pitanje riješiti danas, ali vjerujem da će se riješiti uskoro. Otići ćete kao što je otišao Rončević, kao što je otišao Polančec. I njih je HDZ branio, pa ruku u vatru su za Rončevića stavili, ruku u vatru. Svim silama se trudili da dokažu njegovo poštenje i dobar rad. Pritiješnjeni dokazima završio je sa optužnicom i smijenjen. Branilo se Polančeca, oho itekako ga se branilo. Sve dok ta obrana nije postala besmislena. Kada se krug indicija stisnuo oko Polančeca morao je otići. Nemojte ministre Kalmeta da će s vama biti drugačije, Olaf je došao u Hrvatsku, čupa vas jednog po jednog. Pitanje kad je koji na redu samo je to pitanje. Ovo dakako nije rasprava samo o Kalmeti, ovo je rasprava o premijerki Kosor i ona se nalazi u prilici da potvrdi svoju tezu o tome kako je veliki borac protiv korupcije i kriminala u Hrvatskoj. Ovo je njezina šansa. Nju još nitko nije spominjao u kontekstu korupcije, pljačke, kriminala, pretvorbenog ovog, onog. Ona danas u Hrvatskoj figurira kao posve čista osoba. Time što je potpisala ovakvo obrazloženje, time što je odbila vas smijeniti, a imate svinjarije u resoru teške. Ona je izgubila kredibilitet i teško će joj biti pred inozemnom javnošću, pred stranim ambasadorima koji prate ovu raspravu, dokazati da je takav borac protiv korupcije kao što se predstavlja. Šteta za nju, šteta. Ostavit će je na svojoj poziciji. Vi slabite poziciju premijerke, njoj se više neće moći vjerovati. Ovo je priča ne samo o Kalmeti, ovo je priča o svima nama, ovdje u Saboru. izabrani smo, dame i gospodo, izabrani smo. Pa pitajte se zašto smo izabrani? Od koga smo to izabrani? Pa izabrani smo od građana. Pa zašto? Pa da štitimo ministra u čijem resoru su se događale svinjarije ili da kažemo ne, ne. Bez obzira kakav je ministar, bez obzira kakvo jako uporište ima u svojoj stranci, bez obzira koliko mandata donio u svojoj izbornoj jedinci, ali ako su mu se u resoru dogodile svinjarije mora otići. Pa ljudi su vas zato izabrali. Ljudi to isto od vas očekuju, ti isti koji su birali vas, svakog od vas. Ovo nije rasprava o krivnji ministre. O krivnji odlučuje sud i zbog toga je potpuno promašena Šeksova rasprava, da je ovaj zahtjev optužnica, presuda i osuda. Nismo mi su, mi smo političko tijelo. Mi odlučujemo o političkoj odgovornosti. Vi ministre Kalmeta možete ovo pitanje riješiti već danas, sada. Možete sad izaći za govornicu i dati ostavku. Vi ste postali teret ovoj Vladi, postali ste teret državi, postali ste teret koalicijskih partnera i nemojte gajiti iluzije da će i Vlada i koalicijski partneri dugo taj teret nositi. Povećali ste pritisak na njihovim leđima. Oni će vas s tih leđa skinuti kao što su skinuli i Polančeca. Ali ministre Kalmeta, odlučite hoćete li ostati na svom položaju, pa onda pomoći ovoj braći tamo da ofarbaju još koji tunel ili ćete voditi računa o stabilnosti ove Vlade, o ugledu države u svijetu. Hoćete li ako ni zbog čega zbog vaših patriotskih osjećaja u koje ne sumnjam danas donijeti ispravnu odluku i odstupiti. Hvala vam.
Zahvaljujem. Ti si se stvarno javio u zadnji trenutak, ali jesi, jesi. Idemo ispravke netočnih navoda najprije. Nemrem ih ni zbrojiti. Uvažena zastupnica Neda Klarić.
Hvala lijepa gospodine potpredsjedniče. Evo gospodin Stazić navodi tvrdnju koja je definitivno netočna i kaže: "Premijerka ne zna što je to politička odgovornost." Netočno. Upravo suprotno, premijerka jako dobro znade što je to politička odgovornost jer je krenula u oštri obračun sa korupcijom, jer se sučelila sa ključnim pitanjima hrvatske sadašnjosti i budućnosti. Uz to ističe i duhovne vrijednosti koje ne smiju biti prepuštene kaotičnim vrludanjima već jasne i istinske vrijednosti koje upisuje u srce hrvatskog čovjeka. Hvala lijepa.
Zahvaljujem. Drugi ispravak netočnog navoda i uvaženi zastupnik Branko Kutija. Izvolite.
Zahvaljujem se gospodine potpredsjedniče. Gospodine Staziću, doista je žalosno željezničku nesreću nazvati cirkusom jer četiri puta u ovome Domu ste ponovili svinjarija. Ja mislim da ovo nije kuća u kojoj bi se takve riječi trebale rabiti. Ovo je ispravak vašeg netočnog navoda. Molim? Ispravak netočnog navoda kazali ste: "Otići ćete kako je otišao Rončević i Polančec." Neće otići gospodine Staziću, neće otići. Ja 15 godina radim u lokalnoj samoupravi. 2000. godine iz Rijeke ste doveli načelnika policijske uprave i ove metode su mi vrlo dobro poznate. Za svaki posao u svom Benkovcu sam pozivan na obavijesne razgovore. Znači, takvu istu metodu i danas želite primjenjivati. Znači, netočno je da će gospodin Kalmeta otići. Zahvaljujem.
Netočni navod, ispravak netočnog navoda uvaženi zastupnik Josip Đakić.
Hvala lijepo gospodine potpredsjedniče. Netočna je tvrdnja da ovakvom raspravom i podrškom ministru Kalmeti kao i predsjednici Vlade idemo dalje u glib korupcije i kriminala. To je apsolutno netočno. Idemo u stabilizaciju i učvršćivanje Vlade i obračun sa kriminalom. I ne možemo dozvoliti da vi sa svojim partijskim osudama stavljate crimen krivnje svima onima koji časno, pošteno rade i koji su bili spremni se obračunati sa kriminalom i obračunavaju se šnjime. Vi to niste bili spremni i ne možemo vam dozvoliti da opet dođete i da proizvedete onakav kriminal kao što je bio u vrijeme vaše vlasti.
Zahvaljujem. Ispravak netočnog navoda Davor Huška. Izvolite.
Zahvaljujem gospodine potpredsjedniče. Ispravljam netočan navod kolege Stazića koji je rekao da je premijerka izgubila dignitet jer nije smijenila ministra Kalmetu. To nije točno. Kolega, spustite se malo među obične ljude, među građane pa ćete vidjeti kakav dignitet i poštovanje ima sadašnja premijerka među ljudima, kakav je odnos ljudi prema premijerki i obrnuto. I na kraju kao i obično kolega je rekao pjesnički raspoložen ovo je priča o svima nama, pa me ne bi čudilo da SDP zatraži stanku, da obuku nekakve majice a da njima piše svi smo mi Božidar Kalmeta.
Zahvaljujem. Ispravak netočnog navoda Borislav Matković. Izvolite.
Zahvaljujem gospodine potpredsjedniče. Ispravio bih netočnu tvrdnju kolege Stazića o tome kad je kazao da su ljudi u HAC-u krali. Pa mislim da to ne odgovara istini, jer tim ljudima krivnja još nije dokazana. To ujedno potvrđuje da je istina ono na čemu vi temeljite vaš prijedlog, a to je sumnja. I vi samo sumnjate, a na osnovu sumnje se ne može bilo koga niti osuđivati, niti optuživati. I narod nas nije zbog toga izabrao u ovaj Dom kolega Staziću da na osnovu sumnji osuđujemo i unaprijed i optužujemo i osuđujemo.
Zahvaljujem. Ispravak netočnog navoda uvažena zastupnica Ana Lovrin. Izvolite.
Hvala lijepa gospodine potpredsjedniče. Netočno navodi zastupnik Stazić da će premijerka Kosor izgubiti kredibilitet u borbi protiv korupcije zato što nije zatražila razrješenje ministra Kalmete. Naprotiv, premijerka Kosor će zadržati i ima legitimitet iz razloga što je u ovoj i prethodnoj Vladi donijela zakone, osnažila institucije što se svakim danom vidi da one samostalno i rade. A kada bi njen legitimitet ovisio o tome da li je ispunila političke želje SDP-a, onda vjerojatno tog legitimiteta ne bi imala dok god ne bi posmjenjivala sve HDZ-ove ministre pa i sebe samu, pa pustila SDP neka onda on pošteno vodi državu onako kako je to radio 2000. do 2003. kada te institucije apsolutno nisu funkcionirale niti su imale zakonsku podlogu za to, pa naizgled izgleda da i nije bilo nikakvih nepravilnosti.
Zahvaljujem. Ispravak netočnog navoda uvaženi zastupnik Dragan Kovačević. Izvolite.
Hvala lijepa. Naime, ispravio bih netočan navod gospodina Stazića koji je kazao da se mi danas nalazimo na raskrižju i odlučujemo hoćemo li odabrati kako on kaže glib i korupciju ili odgovornost i poštenje. Nije točno. Mi smo danas na raskrižju da ili s jedne strane damo potporu ministru Kalmeti i hrvatskoj Vladi ili da s druge strane prihvatimo ovaj politički pamflet SDP-a da destabiliziramo i srušimo Vladu. Jer nije cilj ministar Kalmeta ovog vašeg političkog pamfleta i cijele ove danas rasprave, nego je meta i cilj hrvatska Vlada i Hrvatska demokratska zajednica.
Zahvaljujem. Sada imamo ispravak netočnog navoda uvaženi zastupnik Željko Turk. Izvolite.
Hvala gospodine predsjedavajući. Ispravljam krivi navod gospodina Stazića koji je točno ustvrdio da su gospoda, a vezane uz HAC u pritvoru. Ali isto tako ustvrdio je odmah kao kauboj s četiri pištolja, utvrdio krivnju i rekao da su krivi. To je ovog momenta apsolutno netočno, ali stil i način govora sam o sebi dovoljno govori, a usput metodologija i način razgovora uvaženog zastupnika više priliči krčmi nego saborskoj govornici.
Zahvaljujem i ispravak netočnog navoda uvaženi zastupnik Marko Turić. Izvolite.
Hvala gospodine potpredsjedniče. Ispravljam krivi navod zastupnika Stazića. Istina je ovdje zapravo kako uništiti istinu, stvori aferu i tu si. Ali da to nije ništa novo ja ću vas podsjetiti na nešto. Kada je Marija u Betaniji Kristu pomazala noge skupom pomašću pobuni se jedan njegov učenik riječima „Pa zašto ova pomast prodata i 300 dinara dato siromasima“, a Sv. Ivan taj istup komentira „Ma to ne reče što bi mu bilo stalo do siromaha već bijaše lopov koji je držao kesu i krao što se u nju stavljalo“. Hvala lijepa.
Hvala lijepa. Imamo jednu repliku, uvažena zastupnica Tatjana Šimac Bonačić. Izvolite.
Hvala lijepa kolega Staziću, spomenuli ste maloprije Europsko antikorupcijsko tijelo Olaf koji zapravo proučava dokazne materijale i čupa kako ste slikovito rekli jednog po jednog odgovornog za aferu. Ja bih vas podsjetila na aferu Brodosplit odnosno da li ima zajedničkoga što oko pljačke u HAK-u i sa aferom Brodosplit. Naime, sigurna sam i sigurni smo svi ovdje da bi se sigurno afera arhivirala da nije Austrijskog interpola, isto tako bi kako afera Brodosplit ne bi bilo da nije bilo upravo toga tijela, tako ni afera HAK ne bi bilo da zapravo nema Olafa ovoga antikorupcijskog tijela. Hvala.
Odgovor na repliku uvaženi zastupnik Nenad STazić izvolite.
Upravo to što ste rekli, najbolje svjedoči o iskrenoj namjeri ove Vlade da se obračuna s korupcijom i kriminalom. Ona to radi onda kada baš mora, onda kada svi dokazi izađu u novinama, onda kada se više ništa ne može sakriti, onda kada je naprosto nemoguće pod tepihom, u ladici, držati aferu koja opterećuje Vladu. Iskrene namjere nema, dokazuje Brodosplit, ali dokazuje i afera kamioni, pet godina je trebalo da s vidi ono što se moglo vidjeti prvi dan. Ja ne vjerujem premijerki Kosor, ali vidim da ni ona ne vjeruje ministru Kalmeti, nije ona došla danas ovdje da ga brani, kažu da je na putu, ali nije to razlog što nije došla, ona ovdje sebe nije ni navela kao osobu koja će u ime Vlade braniti Kalmetu. Nju je očito stid, ona nema argumenata da ga obrani, pa je sada tu poslala Šukera kojeg nema i poslala je Darka Milinovića koji se negdje šeće po hodnicima.
Uvaženi zastupniče, sigurno nije premijerku stid, niti jednog ministra, i nemojmo na takav način raspravljati jer nije korektno. Idemo dalje. Uvaženi ministar Božidar Kalmeta. Izvolite.
Evo samo kratko, poštovani dragi zastupniče. Vi ste rekli da se događaju kako vi kažete svinjarije, je točno je, ali ste zaboravili jednu drugu stvar da se te kako vi kažete svinjarije, otkrivaju da se procesuiraju i da sam u otkrivanju nekih od tih svinjarija za koje sam imao saznanja i dobio prvi signal i sam sudjelovao u razotkrivanju tih svinjarija. Dakle, oko toga se slažemo. Samo da ste dodali ovo drugo, a to je da se one otkrivaju da se sankcioniraju, da se procesuiraju, zamislite da, neću se vraćati nazad, ali zamislite da je o tome već bilo govora, da prije nije bilo svinjarija, da je sve bilo čisto, ja mogu kazati bilo ali ste ih zataškavali ili i danas kolega Staziću, vi nećete reći ni riječi o Gradu Zagrebu, nećete reći ni riječi o gradu Rijeci, nećete reći ni riječ o gradu Koprivnici, gdje je gradonačelnik, stalno je nešto glasan, nema ga u zadnje vrijeme vidjeti. O tome nećete ni riječi kazati, nećete ni kazati riječ o Zlataru. Prema tome, ja prihvaćam kritiku i prihvaćam odgovornost, ja se ne ljutim na nikoga tko me kritizira, ne ljutim se ni na vas gospodine Staziću, ja samo želim ok, govorimo, o kako vi kažete svinjarijama, ili govorimo o tome što se događa, ali govorimo o svima ne samo o vašima, a ne o našima, ili ne samo o našima nego i o vašima. Evo ja vas samo to molim. I na kraju, ne znam hoću li još imati priliku, nadam se da hoću, ponavljam ono što sam rekao na početku da je ova Vlada sa predsjednicom Vlade gospođom Jadrankom Kosor iskazala i iskazuje nedvojbenu političku volju i rezultate u borbi protiv korupcije. Ja se sjećam vašeg razgovora od prije ništa se ne radi u borbi protiv korupcije, ništa, nikoga, ništa se ne otkriva, ne procesuira se, ne valja. Danas, kada se otkriva, kada se procesuira kada su stvorene sve takve pretpostavke da se doista, i kada je sve depolitizirano kada svaka institucija radi svoj posao bez utjecaja politike i kada postoje rezultati e danas opet ne valja. Po vama danas opet ne valja treba smijeniti ministra, treba smijeniti Vladu, ili kako je rekao vaš kolega Leko, nećemo mi cijelu Vladu jednoga po jednoga. To je rekao vaš kolega Leko. Evo, hvala lijepo.
Zahvaljujem. Ispravak netočnog navoda uvaženi zastupnik Nenad Stazić. Izvolite.
Pa čujte, nije baš točno da ja ne bih raspravljao o svim ovim drugim svinjarijama samo moraju doći na dnevni red, danas ste vi na dnevnom redu. Druga netočnost. Nije točno da te propitivanja političke odgovornosti prije nije bilo npr. u vrijeme Račanove Vlade. Pa ministrica Stavljenić Rukavina je dala ostavku zbog filtera kod … [[Govornik se ne razumije.]] Niti je ona filtere proizvela, niti je ona filtere nabavila, to je HZZO nabavio. Dogodilo se propust u njezinom ministarstvu. Drugi dan ostavka. Tako rade odgovorni ljudi. Ono što smo tražili od Stavljenić Rukavina, to danas tražimo od vas. Samo … [[Govornik nije uključen, ne razumije se.]]
Zahvaljujem. U ime kluba SDP-a, uvaženi zastupnik Slavko Linić. Izvolite.
Gospodine potpredsjedniče, predlažem da nam odobrite 10 minuta pauze da bi se mogli dogovoriti oko nastavka sjednice.
Dogovoreno. Znači 16, nastavljamo u 16,25. Hvala lijepo.
Gospođe i gospodo nastavljamo sjednicu. Tijekom sjednice obavlja se i glasovanje za članove Državno odvjetničkog vijeća, a Klub zastupnika SDP-a … [[Upadica se ne razumije.]] Molim? Dakle, idemo prema dogovoru da će … Gospodin zastupnik Frano Matušić.
Zahvaljujem gospodine potpredsjedniče. Pa što se tiče točke koja je pred nama, ja osobno mislim da je ona upućena na krivu adresu. Upućena je na krivu adresu i rekao bih sa krivim obrazloženjem i sa pamfletom kojih se ne bi mogle posramiti …
Samo malo kolega, ipak moramo nešto. Ajmo, 10 min da se odglasuje pa ćemo onda nastaviti raspravu. Dobro.
Zahvaljujem gospodine potpredsjedniče. Evo ja ću nastaviti tamo gdje sam maloprije pokušao. Naime, sasvim je sigurno da je ovo što je SDP i oni koji su potpisnici ovog dokumenta tražio, da je potpuno traženo na pogrešan način i na krivoj adresi. Kriva adresa je gospodin Kalmeta. zašto? Zato što njega nitko ne dovodi osobno ni u kakvu svezu sa bilo kakvim eventualnim nezakonitim radnjama. Dakle, gospodin Kalmeta nije doveden u niti jednom dokumentu niti jedne državne institucije koje se bave istraživanjem eventualnih koruptivnih djela, dakle nije doveden u svezu sa bilo kim koga oni istražuju. To je prva kriva adresa. Druga kriva adresa je Vlada RH koju su mnogi prozivali zbog toga što je stala iza ministra Kalmete jer Vlada RH je ta koja je omogućila da bi se uopće moglo obračunavati u Hrvatskoj sa korupcijom. I to je omogućeno u zadnjih nekoliko godina. Osnaženi su mehanizmi i USKOK-a, osnaženi su mehanizmi Državnog odvjetništva, stvorene su pretpostavke da bi se mogla kvalitetno obavljati borba protiv korupcije i to je napravila HDZ-ova Vlada zajedno sa svojim koalicijskim partnerom. Nadalje, potpuno je pogrešan i način na koji to SDP traži. Naime, točno je ono što je briljantno secirao kolega potpredsjednik Sabora, gospodin Šeks, rekavši da ga ovo podsjeća na olovna vremena. Na olovna vremena u kojima je partija i partijski sud donosio unaprijed bez da je to bilo provjereno i bez da je bilo utemeljeno na činjenicama i donosio je optužnicu i istovremeno je donosio presudu. Taj slučaj imamo danas pred nama. Danas je pred nama rečenica koju je on izdvojio i koju treba ponavljati jer hrvatska javnost treba shvatiti o čemu se radi. rečenica koja glasi da je potrebna politička odgovornost gospodina Kalmete zbog sumnje, zbog nečije sumnje. Dakle, ne zbog dokazane krivnje nego zbog nečije sumnje. I tu je tragedija da se danas u demokratskom društvu kao što je Hrvatska i dalje pokušava radit metodama komunističkog, totalitarnog i zločinačkog režima. Na što me podsjeća ova i presuda i optužnica? Podsjeća me na jednu optužnicu, žao mi je što nema mladog kolege Mondekara koji je rekao da je povjesničar, tu je? E sad ćete čut kolega nastavak one priče od maloprije. Žao mi je što ste očito krivo shvatili ono što sam rekao, ali ću reći sada. Ova presuda i ova optužnica koja je sastavljena od strane SDP-a podsjeća na jednu isto tako presudu i optužnicu koja je bila sastavljena 1944. godine kad su komunisti ubili na Daksi preko 40 hrvatskih intelektualaca. Bez ikakvog suda i bez ikakve krivnje, bez suda i bez krivnje, preventivno, vjerojatno preventivno, riječ je bila o svećenicima, o fratrima, o hrvatskim intelektualcima. Dakle, riječ je bila o ljudima koji nisu imali nikakve veze niti sa fašizmom niti sa nacizmom. Štoviše neki od njih su imali veze sa antifašizmom. Neki od njih su bili antifašisti jer su ih Talijani zatvorili, zatvorili su ih na Prevlaci zato što su bili antifašisti. Dakle, fašisti Talijani su zatvorili te ljude i oni su kasnije bili ubijeni na Daksi. Međutim, ono što je bitno što podsjeća i ta nit traje je da je pismo koje je danas dokument u arhivu i ja vas molim i pozivam vas da ga nađete, pronađete, jer on je dostupan i objavljen je u nekim knjigama. Gdje je jasno potpisan od Ante Jurjevića Baje i taj dokument u tom dokumentu na koje se neki od njih od kolega iz SDP-a smiju, jasno pišu uhvaćeni su ti i ti, ti i ti protivnici komunista, intelektualci. I na kraju zadnja rečenica glasi: "Bilo kako bilo, ubiti ih se mora." I nažalost kolega ti ljudi su stradali na Daksi bez ikakvog suda. Kasnije je objavljeno da je bio neki preki sud itd. što nije istina to je naknadno objavljeno zato što je trebalo opravdanje, jer je cijeli Dubrovnik brujao o tome. Dakle, Ante Jurjević Baja je potpisao tu rečenicu. Dakle, kada govorimo o olovnim vremenima o kojima se ovdje govorilo, onda treba doista podsjetiti na teme ... koje se nažalost koriste.
Kolega Matušić, idemo bliže temi.
Na svu sreću neće imati tako tragične posljedice, jer sasvim sigurno da gospodin Kalmeta nema veze što ste vi stavili u svojim obrazloženjima. A Šime ima veze, ima veze sa vašom vjerodostojnošću kolege iz SDP-a. jer da ste vi vjerodostojni onda bi vi temeljem presude Eduardu Nodilu koji je osuđen na 7,5 godina zatvora zato što je upropastio Riječku banku mogli ste potaknuti pitanje političke odgovornosti vašeg sadašnje gradonačelnika Vojka Obersnela. Zašto? Jer je on bio u Nadzornom odboru riječke banke kada se dogodila ta pronevjera i krađa tih 100 milijuna dolara. I s pravom trebamo pitati gdje je tih 100 milijuna dolara? Jeli možda i u džepu Vojka Obersnel. Ali da ste vi vjerodostojni onda biste rekli osuđen je čovjek Eudard Nodilo za pljačku od 100 milijuna dolara a u nadzornom odboru je sjedio Vojko Obersnel. Gdje vam je tu politička odgovornost? Ili druga priča, drugi slučaj. Cestogradnja o kojoj smo danas cijeli dan govorili. Gospodin Kalmeta je jasno rekao o cijeni i milijunima, a ja ću reći nešto o izgradnji tunela Mala Kapela. Evo imam dokument koji se zove izvještaj, a koji je napravila Samostalni odjel unutarnje kontrole u Hrvatskim autocestama. Naime, Hrvatske autoceste su 2002. godine potpisale ugovor sa ... u iznosu od 261 milijun kuna. Nekoliko mjeseci nakon toga u 12. mjesecu iste godine, potpisan je dopunski ugovor kojim se naručitelj obvezuje isplatiti predujam premda je to bilo zabranjeno temeljnim ugovorom od 24 milijuna kuna. Ali ono što je najtragičnije 2003. godine u 7. mjesecu se obvezuje naručitelj isplatiti izvođaču 48 milijuna kuna premije, zato što će izvođač mjesec dana prije završiti izgradnju tunela Mala Kapela. Dakle, u 7. mjesecu 2003. godine se zna da će izvođač završiti tunel Mala Kapela umjesto kraja prosinca 2004. krajem studenog 2004. godine. Dakle bili su vidoviti bili. Jako su vidoviti bili kada su predvidjeli to. Ali za takvo što su im isplatili premiju u visini gotovo 20% posla za koje su sklopili ugovor. Dakle 48 milijuna kuna. Postavlja se pitanje, kome je otišlo tih 48 milijuna kuna iz premije? Tko je plaćen sa tih 48 milijuna kuna? Tko je ukrao 48 milijuna kuna premije? S kime ... podijelili 48 milijuna kuna premije? Pazite skraćenje roka je bilo 3%. Dakle, jedan mjesec je bio 3% od ugovorenog roka 3%,a premija za to skraćenje od 3% je bila 20% od ugovorenog iznosa. 48 milijuna kuna. Trebamo li sumnjati je li u pitanju krađa, da je u pitanju pitanje novaca? Trebamo i ja se nadam da ćemo Državno odvjetništvo koje vjerujem sluša ovu raspravu poći tragom ovog dopisa i tražiti dokumentaciju vezano za te poslove. A dobro je poznato tko je sjedio tada i u ministarstvu i u drugim institucijama. Dakle to je još jedan slučaj. Sljedeći slučaj MUP ministarstvo unutarnjih poslova. Jedan vrlo interesantan slučaj kojega možemo usporediti s nekim naknadnim događajima. MUP je nabavio 210 vatrogasnih vozila u vrijeme Račanove vlasti i to na kakav način. Prvo su bili raspisani natječaji i dobili su cijenu od 81 milijun eura i jednu drugu koja je bila 20 milijuna eura manja od 60 milijuna. Nakon tog saznanja MUP je poništio natječaj i nakon toga je sklopio ugovor s tvrtkom koja je bila nepovoljnija. Dakle nepovoljniju ponudu.
Dobro je. Dobro. Hvala. Gospođe i gospoda Tomljenović, Hursa, Šimunović, Denona, Korušec i Šoja neka odu kod kutija. Prebrojavati. Gospođa zastupnica Ana Lovrin. Izvolite.
Hvala lijepo gospodine potpredsjedniče. Kolegice i kolege zastupnici. Evo nakon ove duge rasprave danas da malo probamo rezimirati zašto SDP danas traži političku odgovornost ministra Kalmeta. Pa tako osladilo im se ovih dana, jer su napadali i imali gotov recept, ... ministre provocirati ostavku pa tako jednoga po jednoga, pa se onda dokopati vlasti i srušiti HDZ bez izbora, jer to im višekratno na izborima nije uspjelo. Ali su se preračunali o političkoj odgovornosti ove Vlade i ovoga ministra izjasnit će se građani na izborima redovnim 2011. godine. Izjasnili su se građani i 2003. kada su rekli što misle o vladi SDP-a 2000., 2003. HDZ je pobijedio, donio svoj antikorupcijski program, svoj opći program vlade i taj program Vlade bio je na provjeri opet na izborima, pred građanima 2007. kada je HDZ opet pobijedio. U ovom mandatu HDZ-ova Vlada kako je to u dva mandata i predizbornim programom obećala donijela je niz zakona, niz programa i učinila velike korake u borbi protiv korupcije. O političkoj odgovornosti ili političkim zaslugama ministra Kalmete također su se građani izjasnili na izborima i to na način da je u izbornoj jedinici gdje je on bio na čelu od 14 mandata ta lista dobila 10 mandata, da je na lokalnoj listi ta lista na lokalnim izborima dobila 60% glasova. Ali evo pred nama je prijedlog kakav je, kakav smo svi vidjeli. Kaže zastupnik Stazić da je rasprava potpredsjednika Šeksa u ime kluba zastupnika potpuno promašena. Upravo obrnuto gospodine Staziću. Rasprava gospodina Šeksa upravo upire u bit a to je da se traži politička odgovornost ministra na temelju kaznene odgovornosti nekih drugih ljudi koji su tek u fazi istrage, dakle u fazi osnovne sumnje, a šta radi ovaj prijedlog. Metodologija izrade samog prijedloga ima formulu optuži bez podastiranja činjenica, uobliči kao gotovo stvar svima jasnu i razvidnu i koja ne ostavlja nikakvog prostora za osporavanje i po tome preuzmi ulogu suca i odmah presudi, pa još i odi korak dalje, traži i političku odgovornost o kojoj ne bi ništa smjeo nitko reći. Jer kao kod starih Rimljana Rim kaže rasprave nema. Dakle, u takvim okolnostima s takvim prijedlogom paušalnim bez ijedne konkretne, konkretno podkrijepljenog dokaza dakle SDP traži, bi raspravljao o političkoj odgovornosti ministra Kalmete. A zašto? Pozivajući se na odredbu članka 114. Ustava koji doduše kaže da je ministar i članovi Vlade su zajednički odgovorni za odluke koje donosi Vlada, a osobno odgovorni na svojem području rada. Kolegice i kolege, to znači da je ministar osobno odgovoran za resor svoga ministarstva, da resor funkcionira. Ali ni iz daleka da ministar može snositi odgovornost za svaku pojedinačnu radnju, svakog zaposlenika u svom resoru, a da ne spominjemo da ovo ministarstvo ima oko 40 javnih poduzeća koje su u krugu toga ministarstva. Dakle, to je jednostavno nemoguće. Što je učinio ministar Kalmeta pa se danas to sa porugom spominje ovdje. Dakle, razriješio je upravu HAC-a. Zašto? Zato što zbog komuniciranja nije bio moguć dalji nastavak rada. I to je ono što ministar može i do kuda može. Jer ne zaboravimo, tek iza toga je odvjetništvo pokrenulo istragu, pritvorilo određene ljude itd. Ali na temelju onih podataka koje Državno odvjetništvo može imati, a ministar ne može. Danas se govori, također predsjednička kandidatkinja gospođa Pusić govori s porugom o ljudima koji su u pritvoru i pritom se hvali kako njezin stranački kolega Čačić nije bio procesuiran, iako je od strane saborskog povjerenja utvrđeno da je bio u sukobu interesa, utvrđena je činjenica zlouporabe položaja, jer je poslove u vrijednosti 600 milijuna kao ministar dao svojoj vlastitoj tvrtci. U tome i jeste problem, kolegice i kolege. Zašto? Nije procesuiran zato što nije bilo političke volje, zato što nije bilo zakonskoga alata za progon, nisu donijeti potrebni propisi i zato što nisu osnažene i osamostaljene institucije koje su trebale djelovati. Stoga nije dobro da nam se danas servira i reklamira bivši ministar Čačić kao neki uzor ili poželjan oblik ponašanja. Bilo bi bolje da neki zastupnici pitaju svoga stranačkog kolegu Čačića da nam odgovori i da se dogovori sa ondašnjim koalicijskim partnerom, dakle da li je naknada za upravljačka prava MOL-a uplaćena ili kako to kaže gospodin Jurčić da nije uplaćena, pa kad se dogovore je li uplaćena ili nije uplaćena da nam kažu gdje su ti novci kako vi volite reći tko ih je ukrao ili gdje su oni završili. Ili ministar Kalmeta treba odgovarati recimo zato što je u HŽ-u nakon što je od strane nekih zaposlenika HŽ-a dobio dokumentaciju o sumnji na korupciju to i prijavio i materijale proslijedio USKOK-u i zatražio da USKOK izvidi o čemu se radi. Da li zato što su neki od ljudi na koje su se odnosile korupcijske sumnje slučajno članovi SDP-a, pa sada u ovom prijedlogu SDP upire prstom na to da HŽ kao sustav dobro ne funkcionira, da je loše stanje u sustavu željeznica, da se nije ništa investiralo od 2003. itd. itd. Kako je loše u željeznicama vidimo. Dakle, povećanje broja putnika od 2003. do 2008. 100%. Povećanje tonaže tereta od 2003. do 2008. 25%. Rast produktivnosti 58%, investiranje preko 3 milijarde kuna u odnosu na 500 milijuna u vrijeme SDP-ove Vlade, a pola ovoga prijedloga govori o tome da se u vrijeme HDZ-a nije u željeznice investiralo ništa. Nadalje, o borbi Vlade protiv korupcije i o tome što kaže predlagatelj i što kaže gospodin Jovanović da ova Vlada govori o nultoj stopi tolerancije na korupciju, ali da se to svodi samo na papir i na sitnu ribu. Naprotiv, ova Vlada kontinuiteta, Vlada HDZ-a od 2003. do danas donijela je kao što je puno puta rečeno već niz zakonskih propisa, osnažila je kadrovski i materijalno institucije. Prema tome, grafikon Transparency Internationala pokazuje od 2001. od kada je percepcija o korupciji padala, dakle da je korupcije sve više do 2005. kada se naglo počinje povećavati i ima najbolju ocjenu od kada se u Hrvatskoj mjeri do danas. Dakle, rezultat upravo takve politike Vlade jest i to što danas gospodin Jovanović može slobodno govoriti o nizu afera o kojima voli vrlo često i vrlo dobro govori zloupotrebljavajući često svoju poziciju predsjednika Nacionalnoga vijeća. Ali zašto to može. Upravo zato jer je ova Vlada i ovaj Sabor donijela zakon gdje predstavnik oporbe je na čelu toga vijeća. U vrijeme Vlade SDP-a nije bilo takvoga zakona. Tada HDZ-ov predstavnik kao predstavnik najjače oporbene stranke nije mogao biti na čelu povjerenstva koji bi nadzirao kako se bori protiv korupcije, naravno jer se nije niti borilo. A da smo to mogli onda bismo možda tada i mi mogli govoriti o 50 milijuna garancija Vlade, SDP-ove Vlade privatnoj tvrtci "Viktor Lenac" u vlasništvu jednoga gospodina koji je bliski prijatelj tadašnjeg predsjednika i potpredsjednika Vlade. mogli bi nam možda reći gdje su ti novci nestali, gdje su isparili. Možda bi se malo manje govorilo o nešto malo vitra, a možda o nekim drugim jahtama. Mogli bi govoriti o tome tko je bio u nadzornom odboru riječke banke kad je pronevjereno 100 milijuna eura, danas pravomoćno presuđenih. Ali smo tu dobili riječki recept, ali nemam vremena, jer također ne daj Bože nam riječkog recepta, ma koliko GONG rekao da je to transparentno.
Hvala. Gospodin zastupnik Ivica Pančić. Izvolite.
Zahvaljujem gospodine predsjedavajući. Taman kada sam mislio da smo postigli koncenzus da korupcija nema stranačkih boja i obilježja, kada počnemo govoriti o konkretnim stvarima, vraćamo se u ideološke rovove čak 2. svjetskoga rata. Pa nisu nam dovoljne niti vlastite podjele, već se onda prisjećamo iskustava Sovjetskog saveza. Uistinu divim se ljudima koji još žive te nekada davno, ja sam mislio prošle živote koji su ostali iza nas. Ali povijest na ovim prostorima živi i moramo se sa time suočiti. Ja se neću toliko daleko vratiti u prošlost. Vratit ću se možda tri godine unazad. Niti sam prorok, niti sam vizionar, niti gledam u čarobnu kuglu, već jednostavno racionalno promišljam i još uspijevam zbrojiti dva i dva. Dva plus dva kod mene je četiri, kod direktora Hrvatski autocesta to može biti šest, a može biti i tri. Zavisi izgleda kako im odgovara. Prije tri godine znači rekao sam da će afere u Hrvatskoj cestogradnji, budući se radi o najvećem infrastrukturnom projektu oko kojeg se vrti najveći novac biti omča oko vrata aktualne Vlade. Vidjeli smo što se dogodilo sa bivšim premijerom. Saznat ćemo što je glavni uzrok njegovoga iznenadnog napuštanja premijerske pozicije. Nećemo spekulirati. Ali ovakvom odlukom Vlade danas afere u cestogradnji mogu biti omča oko vrata i nastavka one bivše HDZ-ove Vlade, odnosno Vlade gospođe Jadranke Kosor. Jer ovdje se ne radi o farbanju tunela, jedan tunel, drugi tunel, 20-ak milijuna kuna, ili vožnji nekakvih automobila. Da je sva šteta u tome rekli bismo to su incidenti, nitko za to nije morao niti trebao znati. Oni koji su odgovorni, odgovarat će. Ali ovdje se ne radi o par desetaka milijuna kuna. Ovdje se radi, podatak je Državnoga odvjetništva, moglo se pročitati 6 do 8 milijardi kuna. Znači gotovo milijarda eura je u ovih 6, 7, u ovih 6 godina završila negdje gdje nije trebala završiti. Državno odvjetništvo i nadležne institucije trebaju ustanoviti gdje je to otišlo. Mi ovdje govorimo o političkoj odgovornosti ljudi koji su bili na čelnim pozicijama, kako ministarstva, tako i državnih poduzeća. Prisjetimo se, da ne ispadne da smo Alisa u zemlji čudesa. Prije 3 godine govorio sam, i sa time je krenulo. Sami ljudi, zaposlenici iz Hrvatskih autocesta, Hrvatskih cesta, često članovi i HDZ-a dostavljali su materijale gdje su govorili o stvarima koje se nisu smjele događati. Krenuli smo sa cestom Gaženica-Zadar. Nikada nije odgovoreno na obično pitanje zbog čega je cesta koja je trebala koštati 283 milijuna kuna, a za koju je rečeno da će izmjenom trase ispasti jeftinija, ispod 200 milijuna kuna, na izlicitiranom natječaju došla na 453 milijuna kuna, a na kraju se moglo pročitati da je sa otkupom zemljišta njezina vrijednost izašla na 660 milijuna kuna. Sa 283, odnosno 200 na 660 milijuna. Kako to da je zbog afere trafostanica, jer novca za tu dionicu nije bilo, zbog te afere trafostanica i 300 milijuna kuna je otišao čelni čovjek Hrvatske elektroprivrede, a istovremeno direktor Hrvatskih cesta u tome trenutku je danas postao direktor Hrvatskih autocesta. Ili idemo dalje. Autocesta Rijeka-Zagreb. Ja bih molio konačno, volio bih da je ovdje državni tajnik Livaković. On je rijetko kada točno odgovorio, ali se barem potrudio da nešto odgovori. Ali ja sve ove godine ne mogu čuti zbog čega jedna firma koja je dobila posao na natječaj, ostavimo da je 30% veći iznos nego što je bilo planirano. Ostavimo po strani da je bila velika afera tzv. 11 tunela jer se Štrabak žalio, jer je imao povoljniju cijenu za opremu tunela. Ostavimo sve to po strani, ali dajte mi konačno odgovorite, vi koji ste stručnjaci, jer ja sam laik, kako direktori autocesta kažu mi ne znamo ništa, ali da mi netko odgovori kako firme koje su se javile na natječaj nisu prošle na tome natječaju … [[Govornik nije uključen, ne razumije se.]] kasnije se pojavljuju kao izvođači. Obrazloženje da je bio natječaj, da se radi o novcu Europske banke za obnovu i razvoj, nije nikakav argument. To je i europski problem onda. I zbog toga to istražuje, odnosno utvrđuje navode istinitosti Olaf. A zbog čega mi to nismo napravili. Imamo Zakon o javnoj nabavi na kojeg se stalno pozivamo, ali da netko kaže da je to normalno. Firma se natječe, izgubi na tom natječaju, a onda se javlja na pojedinim dionicama kao izvođač. I istovremeno javlja se i "Skladgradnja" koja nigdje u natječajnoj dokumentaciji nije se navela kao pod izvođač. Na kraju ona dobiva skoro i najveći dio poslova. Ili recimo cesta Macelj, hrvatska granica, 762 metra dužine, 156 milijuna kuna. Druga ponuda je bila 74 milijuna kuna koja je odbijena zbog tehničkih razloga. Pa dobar gospodar u kući kada gradi kuću, a ima planirano 100 milijuna, ne znam nečega, eura, ako dobije ponudu za 200, stotinu tisuća eura, ako dobije ponudu za 200 tisuća eura pa bio bi budala da prihvati tu ponudu. Pa valjda će ići tražiti nove izvođače da dođe do nekakve cijene 100, 120 ili 80 gdje će onda procijeniti što mu se više isplati da li kvaliteta ili jeftiniji proizvod. Ili uzmimo autocestu Zagreb-Sisak koja je sa 1,8 milijardi kuna skočila na 4,4 milijarde, a da još lopata nije zakopana. Argumente koje smo ovdje čuli i da se radi o natječajima. Da, radi se o natječajima, ali namještenim natječajima. Mi imamo simulaciju tržišnog nadmetanja. Na takvim natječajima cijene se uvećavaju, a onda se još dodatno povećavaju aneksima, a poslovi se dijele podobnima. Sve ovo govorim na osnovi ovih 4, 5 primjera, a moglo bi se nabrojiti i još toliko. I zašto nitko ne uzme materijal od bivšeg predsjednika Uprave, Marija Crnjaka koji upravo pokazuje kako su godine prolazile cijene su enormno rasle. Sa 4 milijuna eura po km autoceste 2004. godine došli smo na 5, 6, a sada planiramo graditi recimo prema Sisku za 12 milijuna eura. Ima jedna dionica, samo da je pronađem, Mali Prolog-Ploče 13,8 milijuna eura. Kakav argument dobijamo? Da se radi o iznimno teškome terenu, da se radi o tunelima, podvožnjacima, nadvožnjacima i ne znam što sve ne, ali neka mi netko odgovori zbog čega cesta Zagreb-Sisak, znamo kakav je ravničarski teren, košta 12 milijuna eura, a recimo Beli Manastir-Osijek 9 milijuna, a Zagreb-Lipovac 4 milijuna eura? Odakle ta razlika? Za 3 puta veća cijena nego što se gradila prije. Kakva je to cesta? Od zlata možda? Koje su posljedice? Gradi se skupo i gradi se nekvalitetno. Ovo možda još nisam rekao ovdje, evo sada po prvi puta. Broj stradalih na milijardu voznih km u EU je 3,5 osoba. Kod nas koji imamo najviše, hvala Bogu, autocesta po glavi stanovnika, broj stradalih znači na tu milijardu voznih km je 18. Zašto? Zato što će stručnjaci sami reći da se ugrađuje nekvalitetni materijal koji ne prolazi ateste i to svi znaju i preko toga svi šutke prolaze. Budući se pali crveno svjetlo još da zaključim. Smatram da je dobro, možda se razlikujem od nekih mojih kolega, da ministar ostane i dalje u Vladi. Znamo zbog čega. I zaključio bih, odnosno apelirao bih na sve nas da ako se već kunemo u Hrvatsku u koju vjerujem da svi iskreno volimo da je onda za početak ne pljačkamo. Hvala.
I gospodin zastupnik Gvozden Flego. Izvolite.
Hvala gospodine predsjedavajući. Ja vas moram podsjetiti zapravo da je ministar vrlo visoki državni dužnosnik koji ima prava, ali ima i obveze. Ta prava i obveze su regulirani Ustavom i ta prava i obveze su regulirani Zakonom o Vladi. I stoga kolegice i kolege teza da ministar nije znao ili da ministar nije ništa mogao je zapravo teza koja promašuje gospodine potpredsjedniče ustavne odredbe o tome što ministar treba činiti. Ja zapravo i ne bih volio govoriti o odgovornosti ili neodgovornosti konkretnog ministra Kalmete. Ja želim govoriti o ustavnoj odredbi i o jednom političkom principu, principu odgovornosti i uz njega zapravo vezanom principu povjerenja. Prvenstveno političkog povjerenja. Na str. 2. očitovanje Vlade stoji kolegice i kolege ova formulacija: "Ne može se stoga tražiti politička odgovornost ministra zbog konkretnih propusta, korupcijskih ili drugih nečasnih radnji osoba na operativnoj razini." Pa nije, za Boga miloga, ministar odgovoran za svoj ured nego je ministar odgovoran za zbivanja u svome resoru koje je dužan organizirati i kontrolirati na optimalan način. Nije ministar odgovoran za administraciju ili birokraciju nego je između ostalog ministar odgovoran i za korištenje, odnosno trošenje javnih, proračunskih ili kreditnih sredstava. Ministar je naime osoba koja ne smije kazati po mome sudu da ne zna što se zbiva u njegovom resoru. To smo u nekoliko navrata čuli povodom ovog slučaja. Kolegice i kolege postoje samo 3 moguća rješenja. Ili … [[Govorniku isključen mikrofon, ne čuje se.]] Ili ministar nije znao što se zbiva u njegovom resoru, a nije imao pravo ne znati što se zbiva u njegovom resoru. Druga je mogućnost da je ministar znao što se zbiva u njegovom resoru, ali ništa nije poduzimao da ispravi propuste korupcijske ili druge nečasne radnje. Ili je treća mogućnost i ta da je zapravo ministar i sam poticao ili možda inicirao propuste korupcijske ili druge nečasne radnje. U prvom, u drugom, u trećem slučaju ministar se konkretno pokazuje nesposobnim obavljati svoju ministarsku dužnost i kontrolirati svoj resor. Riječ je o tome da nesposobnost za obavljanje resora jest pretpostavka koja mora imati svoje konkretne konzekvence. I ako sam ministar ne osjeća odgovornost za, ajde da tako velimo grijeh nečinjenja, onda zapravo to mora učiniti netko drugi. Mi smo očekivali da će to možda učiniti Vlada i to mora učiniti Sabor. Drugi aspekt, kolegice i kolege, drugi aspekt o kojem zapravo govorimo je faktički aspekt Vlade i hrvatske države, načina funkcioniranja. Vlada je u svojem izvještaju jednako tako rekla da na čelu s predsjednicom Jadrankom Kosor se obračunava s korupcijom snažnom političkom voljom. Mi bismo voljeli da se ta snažna politička volja realno manifestira. Ne samo u donošenju zakona, nego u sprovođenju zakona. Onoga trenutka kada amnestirate ministra za neznanje o onome što se zbiva u njegovom resoru, tog trenutka ste kolegice i kolege zaustavili snažnu političku volju za borbu protiv korupcije. Onoga trenutka kada je Vlada ne priznala odgovornost ministra za neznanje onoga što se zbiva u njegovom resoru. Navedimo to neznanje, onoga trenutka je Vlada zapravo na sebe preuzela odgovornost za sve ono što se zbiva unutra. I onoga trenutaka je Vlada zajedno sa neodgovornim ministrom ili ministrom koji je nesposoban obavljati svoju funkciju, zapravo samu sebe pokazala nesposobnom. Ali u toj nesposobnosti postoji još jedna veća opasnost kolegice i kolege. Onoga trenutaka kada smo postavili političke granice dokle borba protiv korupcije može ići, dokle borba protiv korupcije seže, toga trenutka smo priznali da je borba protiv korupcije samo djelomična da i dalje mogu postojati nedodirljivi i nepogrješivi. Ali ta velika opasnost ima svoju konsekvencu u tome da smo u tom trenutku zapravo zaustavili, a možda i zapriječili put Hrvatske prema onom cilju koji smo svi zapravo proklamirali zapravo koji smo konsensualno donijeli. To je put u Europsku uniju. Opozicija je manje više rekla svoje, Vlada je rekla svoje. Kolegice i kolege iz vladajuće koalicije vi ste na potezu. Na vama je da odlučite hoće li odgovornost i borba protiv korupcije imati svoju političku određenu granicu, svoju odgovarajuću političku razinu dokle može dosegnuti ili neće. Ili će u pravnoj državi se pravo primjenjivati na sve ako ikako moguće na jednak način. I zapravo je u vašim rukama, hoćemo li opet imati blokadu pregovora ili će pregovori teći dalje prema onom cilju koji smo konsensualno donijeli. Opozicija je rekla svoje, na vama je da kažete svoje i ja se bojim da je i ovoga puta sudbina države u vašim rukama. Hvala vam.
Hvala. Gospodin zastupnik Goran Beus Richembergh. Izvolite.
Poštovani gospodine potpredsjedniče, gospodine ministre. Moji kolege su danas iznijeli čitav niz razloga zbog kojih drže i čvrsto argumentiraju zašto je potrebno da podnesete svoj dio odgovornosti. Ja ću vam reći nekoliko stvari kao zastupnik Turopolja zbog koje mi mislim da biste vi trebali otići sa svoje dužnosti. Prije svega to su prilike vezane za izgradnju ceste Zagreb-Sisak koju ste nam obećavali u nekoliko navrata i to baš u Velikoj Gorici. Davali ste nam tri ili četiri puta rokove, obećavali ste nam silne brzine u izgradnji. Evo samo da vas podsjetim da ste još 2006. obećali da će do listopada 2007. autocesta stići u Lekenik, a ona stigla je od Kušanca do Bunševca. Dakle to je jedinstvena autocesta u Republici Hrvatskoj u dužni od nepunih 9 km. S tim da ste javnost Republike Hrvatske stalno zabavljali time da Velika Gorica priječi gradnju autoceste a zapravo je svaki metar njen koji je sagrađen, sagrađen samo isključivo na području grada Velike Gorice, a ni metra u Sisačko-moslavačkoj niti na području grada Zagreba. Niti se zemlja otkupila na vrijeme, niti se projektna dokumentacija imala na vrijeme, niti su rokovi poštivani. To je ono što nas brine i što se jedna ravničarska pruga koja 47,5 km je duga od Zagreba do Mošćenice gradi kao da se radi o najtežoj autocesti kroz najveće gudure koje možemo zamisliti. I sada smo se doveli u situaciju da na pritisak međunarodne zajednice odnosno konkretno Svjetske banke sve ugovore koje je država potpisala za izgradnju te autoceste otkazujemo jer je Svjetska banka procijenila da nisu sklopljeni na transparentan način i želi ako već angažira svoje nove da se to radi po njihovim pravilima. I opet smo nigdje. Drugi razlog. Osobno sam u ožujku prošle godine na Skupštini trgovačkog društva Zračna luka upozorio ministra na dvije iznimno važne stvari do danas nije prstom mrdnuo. Reći ću prvu. Ne znam da li znadete Zagrebačka zračna luka je već dvije godine statistički gledano u skupini zračnih luka u koju se svakoga časa može dogoditi teška avionska nesreća. 80% svih avionskih nesreća događa se u poletno sletnom koridoru, a u našemu slučaju radi se o dva naselja u kojima živi gotovo 3 tisuće stanovnika. Ako se dogodi nesreća i ako se nije u stanju intervenirati u roku od 3 minute da se počne hladiti trup aviona šansa da se preživi u tom avionu je nula. Svake godine zabilježimo više od 100 incidenata pada velikih komada leda na krovove kuća u tim naseljima. Do danas nije ništa napravljeno da bi se izbjegla eventualna katastrofa. I druga stvar. U poletno sletnom koridoru je više od 600 kuća koje država desetljećima prijeti srušiti, a ljude raseliti, a nema apsolutno nikakve snage da ministarstvo definira konačno svoju politiku, gdje će se, hoće li se i kako će se smjestiti nova trasa piste, a 600 kuća nema građevinsku dozvolu iako su građene nakon 1968. godine. Upozorio sam ministra na taj problem. Nije do dana današnjega reagirao. Tamo nam se rađa već treća generacija ljudi u kućama koje nemaju dokumentaciju, tamo nam živi nekoliko stotina izbjeglica iz Bosne i Hercegovine koji nisu došli ni na vikend ni na ladanje, nego su došli od jada i nevolje. Niko nije od svoje kuće pobjegao zato što mu je bilo lijepo, nego zato što mu je bio jad i nevolja. A mi te ljude zaboravljamo. I treća stvar. Sada već i četvrta. Sjetite se kako je ministar smijenio direktora Zračne luke Boška Matkovića samo zato što nije htio pristati na koncept IGH-a i kako je dogovoreno sa premijerom Sanaderom. U roku od mjesec dana je smijenjen ne samo bez suglasnosti suosnivača i suvlasnika Zračne luke, nego uz njihovo otvoreno protivljenje, a to su i grad Velika Gorica i grad Zagreb. I što se sad dogodilo? Doveden je direktor cateringa da bude privremeni direktor Zračne luke kako bi mogao promijeniti statut trgovačkog društva ne bi li se mogao dovesti čovjek koji nije ispunjavao kriterije za direktora. To su vrlo važni razlozi zbog kojih mi u Turopolju, jer tamo radi veliki broj mojih sugrađana mislimo da ministar Kalmeta snosi odgovornost i mora otići. A ta teza da ministar nije odgovoran naprosto nije točna niti prema našim propisima, ali niti prema praksi. Ministar Kalmeta je predsjednik skupštine trgovačkih društava koji se nalaze u njegovom resoru. Pa na primjeru Zračne luke Zagreb smo vidjeli kako je u stanju u roku odmah praktički smijeniti čovjeka i to u tom slučaju čovjeka koji je nakon 5 godina doveo tu tvrtku u pozitivno poslovanje i stavio u rezervu 30 milijuna eura za izgradnju novoga terminala. A koliko je trebalo da se suočimo sa silnim cirkusima i aferama u cestogradnji i u drugim djelatnostima, da se nikome ništa dogodilo nije do trenutka dok USKOK i Državno odvjetništvo nisu ušli u priču i dali signal gotovo je. Tada su se počeli mijenjati. Gospodine ministre, javnost traži odgovornost. Parlament je jedino moguće mjesto gdje se meritorno može govoriti o političkoj odgovornosti Vlade i ministara. Nemojmo dozvoliti da se o tome govori na ulici, izvan institucija. Samo je Parlament taj koji može meritorno procijeniti i donijeti odluku, nitko drugi. Ali kad kaže kolegica Lovrin da nije došlo vrijeme za vašu političku odgovornost, oprostite meni to pomalo smiješno zvuči, jer kolegica Lovrin je jedna od onih koja je otišla sa svoje dužnosti zbog političke odgovornosti i nije ni prva. A vjerojatno ni vi nećete biti zadnji. Ali radi se naprosto o tome da očuvanje demokratskih standarda mora biti jedan od kriterija u Parlamentu. Ja znadem zašto vas kolegica Lovrin brani, zašto vas brane vaši kolege iz Zadra. Svaka vam čast ministre Kalmeta, svome ste rodnome kraju bili jako dobar ministar. Svaka vam čast! Onaj ministar iz moga kraja čak nam je naplatio državno zemljište za groblje 9 i pol milijuna kuna, a vama svaka čast. Vi ste ratom napačenom i oštećenom Zadru vratili dostojanstvo. Ali tu je prestala korist od vašega javnog angažmana i u tome smislu ja mislim da je došlo vrijeme da kažete hvala, pogriješio sam. Nisam u stanju voditi svoj resor na pravi način i uteg sam na Vladinom vratu. Ja sam taj koji smeta gospođi Kosor u provedbi antikorupcijske politike. Ja sam taj koji smeta na putu u europske integracije. Budite svjesni toga, pokažite svoju odgovornost i zapljeskat ćemo vam ministre Kalmeta. Hvala.
Prije završne riječi u ime predlagatelja gospodina zastupnika Željka Jovanovića predstavnik Vlade. U ime Vlade još potpredsjednik Vlade. Nemojte! Darko Milinović, ministar Darko Milinović.
Hvala gospodine predsjedniče. Evo na kraju smo cjelodnevne rasprave koja je iznjedrila niz podataka. ... [[Upadica: Ne čuje se!]] Ne smijem glasnije, jer ne vole oni glasno. Niz podataka koje je iznio ministar Kalmeta i došli smo zapravo do nekoliko neprijepornih činjenica. Ne znam zašto se ne čuje? Se čuje. Ne smijem vikati, onda se ljute oni. Ne čuje se. Što je sa, kažu da se ne čuje. Jedan, jel' me čujete sada. Što je s tehnikom? Tehnika hajde. Jel' dobro sad. Dakle, nekoliko neprijepornih, evo čuje se, nekoliko neprijepornih činjenica koje ministar Kalmeta iznosio danas ovdje, a evo budući da ste vi zadnji sudjelovali u pojedinačnoj raspravi naravno ministarstvo Kalmete nije moglo izgraditi cestu u Velikoj Gorici prije zato jer je gradonačelnik odbijao promijeniti prostorni plan zajedno s vama i na osnovu toga bojkotirao ili onemogućavao izdavanje građevinske dozvole. Ja želim još jednu neprijepornu činjenicu reći. Dakle, ne može se promijeniti vlast na osnovu anketa kako neki priželjkuju već na izborima nije došlo do promjene vlasti. I još jednom želim čestitati svima onima koji su na bilo koji način sudjelovali u otkrivanju, razrješavanju korupcijskih afera u Republici Hrvatskoj. Naravno čestitati i našim koalicijskim partnerima. Još jedan vrlo jasan stav i poruka hrvatskoj javnosti. Premijerka gospođa Jadranka Kosor i ova Vlada imaju nulti stupanj tolerancije na korupciju i to ne može nitko promijeniti. Možemo se takmičiti, ali ova Vlada ne prihvaća da itko drugi bude frontman u toj borbi do ove Vlade i do ministara i koalicijskih partnera u ovoj Vladi. Još jednom želim reći da ne politiziramo oko ove teme i ponovit ću ono što sam rekao u uvodnoj raspravi. Svako politikanstvo glede ove teme tupi oštricu borbe protiv korupcije. Isto tako, neprijeporne činjenice su i danas iznesene i to možemo svi, ja pozivam hrvatsku javnost tko je god zainteresiran da se obrati ministarstvu i provjeri da cijena ceste nije onakva kakva autocesta ili cesta nije onakva kakvu ste govorili da smo po tome na od 33 zemlje Europske unije na 31 gotovo zadnjem. Evo 31 mjestu, da se u željeznice puno više ulagalo nego u vrijeme prethodnih Vlada, da je gubitak puno manji, da je uređeno tržište poštanskih usluga i da je ono spremno na liberalizaciju i na taj način spremno će dočekati ulazak Hrvatske u Europsku uniju. Imali smo isto nekoliko neprijepornih činjenica i ja pozivam one koji imaju te podatke da je recimo gospodin Čačić platio 48 milijuna kuna u 2003. godini samo za mjesec dana skraćivanja roka izgradnje pojedinih dionica ceste. Isto je tako neprijeporno da je ova Vlada izradila 545 kilometara ako se ne sjećam cesta. Dakle, 200 odnosno, a bivša vlada 200 km, dakle duplo više. Isto tako neprijeporno je, čini mi se da smo razbili i došli do jedne antikorupcijske atmosfere u Republici Hrvatskoj, i mislim da smo došli i do stadija gdje još jednom možemo pozvati sve, i političke subjekte, i vladine, i nevladine organizacije, sve građane na koncenzus da se zajednički borimo protiv onoga što nije samo problem Republike Hrvatske i već mnogih zemalja Europe i svijeta. Isto tako smo neprijeporne činjenice danas ustvrdili, da je bazen u Rijeci sa 73 milijuna skočio na 400 milijuna, nevjerojatnih 550% više. To je neprijeporna činjenica. Imamo podatke i pozivamo sve relevantne institucije ove države da zatraže te podatke, kao što su radovi kružnog raskrižja, parkovi u 2007., govorim o Rijeci sa 10 milijuna i 700 porasli za 5,1 milijuna kuna, 50%. To su sve neprijeporne činjenice. Ali još jednom pozivam na konsenzus za borbu protiv korupcije. Čestitam ministru Kalmeti što je još jednom imao i snage i prilike u ovom Visokom domu podastrijeti sve činjenice i sve te činjenice su dostupne hrvatskoj javnosti i sve te činjenice govore o besmislenosti političke optužnice SDP-a.
Hvala. I završni osvrt, u ime predlagatelja Kluba zastupnika SDP-a, gospodin zastupnik Željko Jovanović. Izvolite.
Hvala. Gospodine potpredsjedniče, gospodo ministri, kolegice i kolege zastupnici. Jedna od najčešćih parola koja se čula u ovom Saboru bila je društvo znanja. Vidimo koliko smo društvo znanja danas, da caruje neznanje, a danas je najčešća parola bila nulta tolerancija protiv korupcije. Nadam se da neće završiti kao društvo znanja ministra Primorca. U uvodnom obrazloženju naših prijedloga za pokretanje pitanja povjerenja ministru mora, prometa i infrastrukture gospodinu Kalmeti, postavio sam svima pitanje da li su najnovije afere u državnim tvrtkama u kojima traju istrage dovoljno snažan dokaz da je u Hrvatskoj borba protiv korupcije napokon krenula u pravom smjeru. Da li su te afere dokaz spremnosti Jadranke Kosor i njene snage i autoriteta da zbog interesa građana Hrvatske napokon raščisti s korupcijom do kraja. I odmah sam rekao da je naš odgovor negativan. Potvrdu toga dobili smo kroz ovu raspravu, a iako odlučivanje o našem prijedlogu za pokretanje pitanja povjerenja ministru Kalmeti tek slijedi, jasno je da vladajuća koalicija u Hrvatskoj uopće ne razumije što je pojam političke odgovornosti. Ali morao bi upitati gospodina Kalmetu, ali i sve vas ovdje kako to sad ocjenjujete da vaši glavni koalicijski partneri nisu u sabornici. Da li je to još jedno bježanje od neodgovornosti i odgovornosti, da li je to još jedan dokaz srama da se podrži ministar Kalmeta i ostane i dalje ministar u ovoj Vladi, koja na papiru govori o nultoj toleranciji korupcije. Ne vidim HSS, ne vidim HSLS, ne vidim ni SDSS. Vrlo indikativno i jako puno govori o budućnosti ove Vlade. Borba protiv korupcije počiva na integritetu, transparentnosti i odgovornosti, pa stoga ako nam, kako nam to premijerka Kosor u zaista moram reći uz svoju ispriku, u tužnom očitovanju na naš prijedlog kaže, da ministri ne mogu politički odgovarati za područje svog rada, dobivamo krunski dokaz da od borbe protiv korupcije nema ništa. Nakon ovakvog očitovanja koje je potpisala premijerka Kosor, koja je podsjećam vas nacionalna koordinatorica Vladinog antikorupcijskog povjerenstva, borba protiv korupcije ostaje na papiru i riječima, a vjerodostojnost premijerke Kosor i cijele Vlade ostaje vrlo upitna. Nadam se da će građani prepoznati apsurd da premijerka Kosor ne poštuje ni članak 114. Ustava koji govori o osobnoj odgovornosti svakog ministra za područje njegovog rada. Pitam se da li pravnica Kosor poznaje Zakon o trgovačkim društvima, u kojima je jasno razrađena odgovornost, ovlasti i obveze skupštine, nadzornog odbora i uprave. Nevjerojatno je da je odlukom Vlade, koja je predložila razrješenje uprave HAC-a, skupština koju zastupa ministar Kalmeta razriješila upravu zbog negativne klime koju su stvorili mediji, a da pri tome nije iskoristila zakonsku mogućnost da zbog štetnog rada za državnu tvrtku iskoristi zakonsku mogućnost i da gospoda budu smijenjena. Ne. Ni Vlada, ni ministar nisu to učinili, pa su gospoda iz HAC-a zbog toga što u obrazloženju nije navedena štetnost njihovog rada, dobili mogućnost da nakon što su oštetili proračun za milijarde kuna, napunili svoje džepove i džepove sponzora, dobili još mogućnost da budu na godišnjem odmoru, i da još uzmu otpremninu u milijunima kuna. Pa dame i gospodo, da ni za što drugo nije odgovoran ministar Kalmeta, o čemu smo govorili danas, samo ovaj podatak je dokaz da je politički odgovoran za ovo što se događalo u svezi HAC-a i štetnosti državnom proračunu. Rekao sam nekoliko puta da Hrvatskoj treba više pravednosti, više odgovornosti, više transparentnosti da bi uspjeli u borbi protiv korupcije, i zaštitili kvalitetu života svih građana Hrvatske bez obzira u kojoj stranci bili. Hrvatskoj je potrebna nova generacija političara koja će pojmove odgovornosti i transparentnosti prema građanima Hrvatske, a ne članovima partije, stranke ili zajednice doživljavati kao svoj moto. Mislio sam ne govoriti o Rijeci, jer govorim u ime predlagatelja, ali evo pošto me izazivaju kolege sa ove strane, učinit ću to, obzirom da je i gospodin ministar u svojoj obrani za ovo za što ga optužuje SDP, a ne optužuje ga za krivicu nego za političku odgovornost, dame i gospodo, koliko god to smetalo kolegama i kolegicama u HDZ-u Rijeka jest najtransparentniji grad. Ne po anketi SDP-a, nego po anketi GONG-a i … [[Govornik se ne razumije.]] Rekao sam, obećao sam, odgovoran sam, tko želi, a dat ću ministru Kalmeti. Evo ga cjenik, troškovnik bazenskog kompleksa Kantrida. Laži su o 70 milijuna, laži su o 400 milijuna kuna. Istina je ovdje 285 milijuna kuna koštao je bazen. Pa gospodo tražili smo odobrenje od Vlade u iznosu od 300 milijuna kuna. Pa zašto? Jer je toliko trebao koštati kompleks. I nije samo bazen. Puno je tamo stvari. Gospođa koja me je prozvala, kolegica Buterin, najbolje zna zbog toga što je područje gdje ona živi riješena i vodosprema upravo novcima za taj bazen. Evo dat ću ministru Kalmeti da vidi kako se radi transparentno i odgovorno u interesu građana Hrvatske, u ovom slučaju građana Rijeke. Najviše poštujete kažete ankete, koje su izborne ankete. Pa draga gospodo '93., '97. 2001., 2005. i 2009. u Rijeci pobjeđuje SDP i gradonačelnici Slavko Linić i Vojko Obersnel. Je li to dovoljno dobar dokaz da su u Rijeci SDP-ovi političari odgovorni i transparentni? Drage kolegice i kolege nisu svi političari isti …
Mir, molim vas. Mir, mir.
Nisu svi političari isti na sreću građana Hrvatske, jedni su u HDZ-u, drugi su u oporbi. Oporba je danas dokazala što znači odgovornost, kako se ponašaju odgovorni političari, a vaši koalicijski partneri pobjegli su jer nisu ni u stanju ponašati se odgovorno prema svom koalicijskom partneru. Pozivam vas, imate zadnju priliku, ponesite se kao odgovorni zastupnici i nemojte izglasati povjerenje vašem ministru Kalmeti.
Sve će biti u skladu sa onim filmom "Strogo kontrolirani vlakovi". Zaključujem raspravu. Sada idemo na glasovanje o prijedlogu za pokretanje pitanja povjerenja ministru mora, prometa, infrastrukture Božidaru Kalmeti. Predlagatelj je 32 zastupnika, članovi Kluba zastupnika SDP-a. Rasprava je zaključena. Naglašavam da je sukladno članku 115. stavak 5. Ustava RH za donošenje ove odluke potrebna većina svih zastupnika 77 glasova. Dajem na glasovanje prijedlog odluke o iskazivanju nepovjerenja ministru mora, prometa i infrastrukture Božidaru Kalmeti, a radi izbjegavanja nesporazuma želim naglasiti slijedeće. Tko glasuje za, glasuje za iskazivanje nepovjerenja ministru Kalmeti, dok se glasovanjem protiv prijedloga ove odluke iskazuje povjerenje ministru. Molim uključite se. Dakle, oni koji glasuju za ministra glasuju protiv. Molim uključimo se. Molim glasovati. Molim rezultat? Za iskazivanje nepovjerenja ministru mora, prometa i infrastrukture Božidaru Kalmeti glasovalo je 38 zastupnika … [[Govornici govore u glas, ne razumije se.]] Čekaj malo, što je? Je li netko od zastupnika ima ključić gospodina zastupnika Heffera? Ne može biti, mora netko imati. 39 je za iskazivanje nepovjerenja, 38, jedan je suzdržan. Dakle nije. Utvrđujem da prijedlog nije dobio potrebnu većinu. Molim vas samo malo mir. ... [[Pljesak.]]
Gospodine potpredsjedniče. Evidentno je da je povrijeđen POslovnik. Gospodin Heffer je evidentiran da je glasao, a svi vidimo da ga nema. Moramo ponovo glasati. Čovjeka nema evidentirali ste da je suzdržan.
Dobro. Glasovat ćemo ponovno pa ćemo utvrditi što je s tim famoznim ključićem zastupnika Heffera. Molim vas gospodo. Idemo ponovo glasovati, pravila znate. Rezultat? Sada ima 33 za i 2 suzdržana i 66 protiv. Dakle, utvrđujem da prijedlog nije dobio potrebnu većinu. ... [[Pljesak.]] i da ministar Kalmeta i dalje ima povjerenje Hrvatskog sabora. Čestitam svima blagdan Božić i Novu godinu, ugodne praznike i lijepo se svi zajedno provedimo. Puno sreće svim predsjedničkim kandidatima da svi prođu. Zaključujem sjednicu.